ཁ་བརྡ། | བསོད་རྒྱལ་རིན་པོ་ཆེ་གླེང་བ།\nབོད་ཀྱི་བླ་ཆེན་བསོད་རྒྱལ་རིན་པོ་ཆེ་ནི་ཁམས་སུ་སྐུ་འཁྲུངས་ཤིང་། རིམ་གྱིས་རྒྱ་གར་དང་། ནུབ་ཕྱོགས་སུ་ཕེབས་ཏེ་ནང་ཆོས་དར་སྤེལ་གཏོང་མཁན་ཐོག་མའི་གྲལ་དང་། འཛམ་གླིང་ཤར་ནུབ་གཉིས་སུ་སྙན་གྲགས་ཧ་ཅང་གི་ཆེན་པོ་རེད། དེ་དང་མཉམ་དུ་སྐུ་ངལ་མི་ཉུང་བ་ཞིག་གི་གདོང་ལེན་བྱེད་དགོས་བྱུང་བ་དེ་ཡང་དངོས་ཡོད་དང་། མཛེས་མ་ལ་ཐུགས་དགྱེས་པ་དེ་ཡང་མི་ཆེན་སྤྱི་ལ་ཡོད་པའི་གནས་སྟངས་ལྟར་ཡོངས་གྲགས་རེད། གནས་སྟངས་གཞན་ཞིག་ནི་བུད་མེད་འགའ་ཞིག་དང་མཉམ་དུ་སྔ་ཕྱི་རིམ་པར་རྙོག་དྲ་བྱུང་བ་དེ་ཡང་རྒྱལ་སྤྱིའི་ཚག་པར་བརྒྱུད་ནས་ཚང་མའི་མཐོང་ཡུལ་དུ་གྱུར་ཟིན་པས། ངས་ངའི་སྐོར་གསལ་བཤད་བྱ་དགོས་དོན་གང་ཡང་མི་འདུག་མོད།\n༡ ཁོང་དང་འདྲ་བའི་སྐྱེས་བུ་སྤྱོད་པ་ཡ་མ་ཟུང་། ཆོས་དང་ཆབ་སྲིད་དཔལ་འབྱོར་གསུམ་ག་མཉམ་སྦྲེལ་གྱིས་ཕྱག་ལས་གནང་ཐུབ་མཁན་ཞིག་མ་ཡིན་ན། ཆོས་དཔལ་སྲིད་གསུམ་ཡ་བྲལ་ཞིག་གིས་ཆོས་བཤད་དང་། དབང་བསྐུར་གྱིས་གདུལ་བྱ་འདུལ་དགོས་ན་མི་ཐུབ་ཁོ་ཐག་རེད། དེ་ཕྱིར་ནུབ་ཕྱོགས་སུ་ཕེབས་པའི་དྲུང་པ་རིན་པོ་ཆེ་ནས་བཟུང་ཁོང་རྣམ་པ་ཚང་མས་ཀུན་རྫོབ་ཀྱི་ཐབས་མཁས་དུ་མ་ལ་བརྟེན་ནས་བོད་བརྒྱུད་ནང་བསྟན་ནུབ་ཕྱོགས་སུ་ཁྱབ་སྤེལ་གཏིང་ཟབ་བཏང་ཡོད་པའང་དངོས་ཡོད་གནས་ཚུལ་ཞིག་རེད།\n༢ ཁོང་གིས་བརྩམས་གནང་བའི་བོད་ཀྱི་སྐྱེ་འཆིའི་དེབ་དེ་ཉིད་སྐད་ཡིག་སུམ་ཅུ་ལྷག་གི་ནང་དུ་ཡོད་པ་དང་། དེབ་འདི་ལ་བསྟེན་ནས་བོད་ཀྱི་ཆོས་དང་། རིག་གཞུང་ལ་ཧ་ལས་ཤིང་། ཡིད་སྨོན་ཤོར་ཏེ་ནང་ཆོས་ལ་ཞུགས་མཁན་གྱི་བགྲང་གིས་མི་ལང་བ་ཞིག་རེད། དེ་དང་འདྲ་བའི་ནང་ཆོས་ཀྱི་དེབ་དང་། གདམ་ངག་ཐོར་བུ་ཧ་ཅང་གི་མང་པོ་རེད། ནུབ་ཕྱོགས་མཚོན་པའི་ཕྱི་གླིང་ཡུལ་གྲུ་ཁག་ཏུ་བོད་ཀྱི་རིག་གཞུང་ལ་ཧ་ཅང་གི་བཀའ་དྲིན་ཆེན་པོ་རེད།\n༣ ཁོང་གི་ཆོས་བརྒྱུད་རྙིང་མ་རེད་དེ་གསར་རྙིང་རིས་མེད་ཀྱི་དགེ་བའི་བཤེས་གཉེན་ཚད་ལྡན་མཐའ་དག་ལ་བཀུར་མཁན་ཞིག་དང་། ཞབས་འདེགས་སྒྲུབ་མཁན་ཞིག་རེད། ཆོས་ཚོགས་རྒྱ་ཆེར་བསྐྲུན་པ་དང་། དེར་རིས་མེད་ཀྱི་དགེ་བའི་བཤེས་གཉེན་གདན་འདྲེན་ཞུ་རྒྱུ་ནི་ལས་སླ་མོ་ཞིག་གཏན་ནས་མ་རེད། འགྲོ་སོང་དང་། སྐྱེལ་བསུ། ཆོས་ཀྱི་བྱེད་སྒོ་ཆ་ཚང་བསྒྲུབ་པ་ལ་ཆོས་དང་། འཇིག་རྟེན་ཆ་ཚང་ཞིག་མེད་ན་བསམ་མཁན་མང་ཡང་འགྲུབ་རྒྱུ་ཞིག་དང་། འཇོན་རྒྱུ་ཞིག་གཏན་ནས་མ་རེད།\n༤ གོང་ས་མན་ཆོད་བླ་ཆེན་ཚད་ལྡན་ཚོས་བཀའ་སློབ་གནང་བ་དང་། མཁས་པ་ཚོས་དཔྱད་རྩོམ་འབྲི་བའི་དུས་མ་གཟབ་ན། ནུབ་ཕྱོགས་པའི་བོད་བརྒྱུད་ནང་བསྟན་གྱི་དགོན་སྡེ་དང་། ཆོས་ཚོགས་ཕལ་ཆེ་བ་མྱི་གཞན་གྱི་ལག་ཏུ་ཡོད་པ་དང་། བླ་མའི་ཕྱག་ཏུ་ཡོད་ན་ཡང་སྐུ་ན་བགྲེས་པ་སོགས་ཀྱི་དཀའ་ངལ་མང་པོ་ཞིག་ཡོད་ཚོད་རེད། དེ་ཕྱིར་སློབ་མ་དེ་ཚོ་དད་པ་བརྟན་པ་དང་། རྒྱུ་འབྲས་ལ་ཡིད་ཆེས་པའི་གང་ཟག་བཟང་པོ་འབའ་ཞིག་དཀའ་བས། དགོན་སྡེ་དང་། ཆོས་ཚོགས་ཀྱི་གོ་ས་དང་། དབང་ཆའི་ཐད་ལ་དཀའ་ངལ་ཧ་ཅང་གི་ཆེན་པོ་རེད། སྤྱིར་བཏང་དབང་ཆ་འཕྲོག་དགོས་བསམ་ནས་འདུག་ཡོད་མཁན་ཚོར་གོ་སྐབས་དེ་ག་རང་སྤྲད་བཞག་པ་རེད།\n༥ མི་རིགས་གཞན་པས་ནང་བའི་དགེ་འདུན་པར་སྐྱོན་དུ་ལྟ་བའི་ཐད་ལ་བསམ་བློ་བཏང་བ་ཡིན་ན། འགའ་ཞིག་ནི་བསྟན་པ་ལ་ལྷག་བསམ་རྣམ་དག་གིས་སེམས་ཀྱིས་མ་བཟོད་ནས་སྨྲ་བཞིན་པ་དང་། འགའ་ཞིག་ནི་རང་རང་གི་དགོས་དོན་མ་འགྲུབ་པ་ལ་བརྟེན་ནས་འདྲ་མིན་བཤད་འདུག་མཁན་ཡང་མང་པོ་རེད། རྒྱ་དང་ནུབ་ཕྱོགས་པའི་མི་རིགས་ལ་མཚོན་ན། ཆོས་སྒོར་ཞུགས་པའི་དུས་ནས་བཟུང་མ་འོངས་པར་ཆོས་ལ་བརྟེན་ནས་ལྟོ་གོས་ཇི་ལྟར་འཚོལ། མཚན་སྙན་ཇི་ལྟར་སྒྲུབ་མཁན་ཧ་ཅང་གི་མང་པོ་རེད། བོད་ལའང་དེང་སང་དེ་ལྟར་སེམས་མཁན་མང་པོ་རེད།\n༦ ཕྱོགས་གཞན་ཞིག་ནས་བཤད་ན་ཤར་ནུབ་ཡུལ་གྲུ་ཁག་ཏུ་བོད་ཀྱི་ཆོས་ཚོགས་དང་། ཚོགས་སྡེ་ཆེ་ཆུང་འདྲ་མིན་འཛུགས་མཁན་ཧི་མ་ལའི་མཁན་དགེ་སྤྲུལ་བླ་གྲྭ་བཙུན་མང་ཆེ་བ་ནི། ཆོས་ཀྱི་ཤེས་ཡོན་མེད་མཁན་དང་། ཡོད་ཀྱང་ལག་ལེན་ཐོག་ལ་མེད་མཁན་མང་པོ་རེད། དེ་ཕྱིར་དེ་ཚོའི་ཀུན་སློང་དང་། ཀུན་སྤྱོད་མཐའ་དག་དངུལ་གྱི་ཐོག་ཏུ་བཏང་བ་བཞིན། བླ་མ་ཇི་ལྟ་བ་བཞིན་སློབ་མ་ཡང་དེ་ལྟར་འགྱུར་བ་ཆོས་ཉིད་ཡིན་པས། གང་ལྟར་ཡང་དཀའ་ངལ་རང་རེད།\n༧ བསོད་རྒྱལ་རིན་པོ་ཆེ་ནི་བོད་བརྒྱུད་ནང་བསྟན་གྱི་བླ་ཆེན་གྱི་གྲལ་དང་། དམ་པ་མང་པོ་བསྟེན་མཁན་ཞིག་དང་། རྒྱལ་སྤྱི་ནང་ཀུན་དུ་ཧ་ཅང་གི་མཚན་སྙན་ཆེན་པོ་རེད། ཁོང་ལ་གནོད་པ་བྱུང་ན་བསྟན་པ་སྤྱི་ལ་གྱོང་གུད་ཆེན་པོ་ཡོང་བ་སྨོས་མེད་རེད། དེ་ཕྱིར་གོང་ས་མཆོག་གིས་གསུང་སྟངས་དེ་རྩ་བ་ནས་འགྲིགས་མ་སོང་སྙམ་པའི་ཚོར་སྣང་ཞིག་བྱུང་། བུད་མེད་ཚོས་རང་གི་དགོས་དོན་མ་འགྲུབ་པ་ལ་བརྟེན་ནས་སྐད་ངན་འབྱིན་མཁན་ཤ་སྟག་རེད། དང་པོ་བསོད་རྒྱལ་རིན་པོ་ཆེ་འདུག་མི་བཅུགས། ཤར་ནས་ནུབ་དང་། ལྷོ་ནས་བྱང་ལ་དེད། མཐར་མ་འགྲིགས་དུས་རྙོག་དྲ་སློང་བ་རེད།\n༨ ནུབ་ཕྱོགས་ལ་ཁྲིམས་ཐོག་ནས་ཆང་ས་རྒྱག་མེད་ན་མི་རྐྱང་དང་། བདག་མེད་ཅེས་འབོད་པ་དང་། གྲོགས་མོ་འཚོལ་ཏེ་སླར་ཡང་སོ་སོར་གྱེས་པ་དེ་གྲངས་མེད་རེད། གལ་སྲིད་བསོད་རྒྱལ་དབུལ་པོ་ཞིག་དང་། ཉམས་ཆུང་འབྱོར་མེད་ཅིག་ཡིན་ན། དུས་ནམ་ཡང་བུད་མེད་ཚོས་རྙོག་དྲ་དེ་བཤད་རྒྱུ་མ་རེད། ལུས་འབྲེལ་ལག་འབྲེལ་གང་བྱས་ན་ཡང་མཐར་གཏིང་བརྗེད་དུ་འགྱུར་ངེས་རེད། འདི་དང་འདྲ་བའི་གནས་ཚུལ་ཐེ་ཝན་སོགས་སུ་མང་པོ་རེད། མཁན་པོ། དགེ་བཤེས། སྤྲུལ་སྐུ་སོགས་དང་འབྲེལ་བ་བྱུང་ན་བུད་མེད་དེས་དཀའ་ངལ་སྤྲད་ངེས་པ་དང་། གྲྭ་བ་ཉམས་ཆུང་ཞིག་དང་ཇི་ལྟར་འགྲོགས་ཀྱང་བདག་མེད་རེད། རྙོག་དྲ་བཟོ་མཁན་སུ་གཅིག་མེད་པ་རེད།\n༩ དེ་ཕྱིར་བོད་ཀྱི་བླ་ཆེན་ཚོས་ཉམས་ཞིབ་དང་། དག་ཐེར་འདྲ་གནང་ཐུབ་ན། དགེ་འདུན་སྡེ་གཉིས་གང་ཡང་མ་ཡིན་པའི་ཕུང་གསུམ་པ་དེ་རྩ་མེད་གཏོང་བའི་ཐབས་ལམ་ལ་བརྩོན་དགོས་ས་རེད། འདི་ནི་ཧ་ཅང་གི་ཉེན་ཁ་ཆེན་པོ་རེད། བོད་བརྒྱུད་ནང་བསྟན་གྱི་སྡོམ་དང་། དམ་ཚིག ཉམས་ལེན་མཐའ་དག་འདིས་རྩ་མེད་གཏོང་ངེས་རེད། བསོད་རྒྱལ་རིན་པོ་ཆེ་ལ་བཀའ་བཀྱོན་བཏང་ན་བོད་བརྒྱུད་ནང་བསྟན་ལ་གནོད་པ་ལས། ཕན་ཐོགས་སྐར་གང་མེད་པ་ཁྱེད་ཅག་གིས་གཟིགས་དང་ཤེས་ངེས་སོ། །\n2017 Aug 16, in བསམ་ཚུལ། |\n“ བསོད་རྒྱལ་རིན་པོ་ཆེ་གླེང་བ། ”སྐོར་ལ་མཆན་ 160 འདུག\n#1 བན་ཆུང། ་ལགས་ཀྱིས་སྤེལ་དོན།:\nAugust 16th, 2017 at 3:32 pm\nབསོད་རྒྱལ་འགྲིག་འདུག གོང་ས་མཆོག་ནོར་འདུག་ཨེ། ཨེ་ཡིན་ན་དྲང་མོ་ཞིག་བཤད་བཞག་ན་མི་ཆོག་གམ། དོན་ལ་ང་ཚོས་ཁ་གྲག་དགོས་ས་མ་རེད། ཁྲིམས་ཐོག་ནས་ཁ་གྲག་ངེས་རེད། ཁྲིམས་ཐོག་ནས་དཀར་ནག་གང་ཡིན་དང་འགྲིག་མིན་བཤད་ཡོང་གི་རེད།\nསྐུ་ཉིད་ནས་བསོད་རྒྱལ་རིན་པོ་ཆེའི་སྐོར་ལ་དོན་ཚན་དགུ་གསུངས་འདུག དོན་ཚན་བརྒྱད་ཕལ་ཆེ་བ་བདེན་པ་བདེན་རྐྱང་རེད། དོན་ཚན་བདུན་པའི་ནང་།བསོད་རྒྱལ་རིན་པོ་ཆེ་བོད་བརྒྱུད་ནང་བསྟན་གྱི་བླ་ཆེན་གྱི་གྲལ་དང་། དམ་པ་མང་པོ་བསྟེན་མཁན་ཞིག་དང་། རྒྱལ་སྤྱི་ནང་དུ་ཧ་ཅང་གི་མཚན་སྙན་ཆེན་པོ་རེད། ཁོང་ལ་གནོད་པ་བྱུང་ན་བསྟན་པ་སྤྱི་ལ་གྱོང་གུན་བྱུང་བ་སྨོས་མེད་རེད། དེ་ཕྱིར་༧གོང་ས་མཆོག་གི་གསུངས་སྟངས་དེ་རྩ་བ་ནས་འགྲིགས་མ་སོང་སྙམ་པའི་ཚོར་སྣང་ཞིག་བྱུང་། ཞེས་གསུངས་ཐད། ༧གོང་ས་མཆོག་གི་གསུངས་སྟངས་ཞེས་པའི་གསུང་དེ་ཕྲན་ནས་ད་ལྟ་མ་མཇལ་བས་ཞུ་ཚོད་མ་འཐིངས་ཀྱང་། བསོད་རྒྱལ་རིན་པོ་ཆེ་བོད་བརྒྱུད་ནང་བསྟན་གྱི་བླ་ཆེན་ཞིག་གིས་འཆལ་སྤྱོད་མཛད་དེ་ཡུལ་ཁྲིམས་དང་འགལ་གཞི་ཅན་ཞིག་ལ་༧གོང་ས་མཆོག་ནས་འགྲིགས་པ་ཅི་འདྲ་གསུང་དགོས་ཀྱི་ཡོད་དམ།\nབསོད་རྒྱལ་རིན་པོ་ཆེ་དམ་པ་མང་པོ་བསྟེན་པའི་བླ་ཆེན་ཞིག་གིས་མཛད་སྤྱོད་དེ་ལྟར་མཛད་པ་དེ་དམ་པ་མང་པོ་རྣམས་ཀྱང་དེ་ལྟར་མཛད་མཁན་རེད་གསུངས་དགོས་པ་ཡིན་ནམ། ཡང་ན་བསོད་རྒྱལ་རིན་པོ་ཆེ་ནི་རྩ་རླུང་ཐིག་ལེ་ལ་རང་དབང་ཐོབ་པ་དམིགས་བསལ་ཅན་སྐྱེས་བུ་དམ་པའི་མཛད་པ་རེད། དད་པ་དག་སྣང་སྦྱོང་དགོས་ཞེས་གསུང་དགོས་སམ། གལ་ཏེ་དེ་ལྟར་གསུངས་ན་ནང་པ་མ་ཡིན་པ་ཚོ་ག་རེ་བསམ་སྲིད་དམ།\nཅི་སྟེ་༧གོང་མཆོག་གི་གསུང་ནང་བསོད་རྒྱལ་རིན་པོ་ཆེར་བཀའ་བཀྱོན་གྱི་ཚུལ་ཕེབས་ཡོད་ན་ནི། བསོད་རྒྱལ་རིན་པོ་ཆེར་ལྟོས་ན་གདམ་ངག་གི་མཆོག་མཚང་ཐོག་ཏུ་འབབ་པ་ཟེར་བ་བྱུང་ཡོད་ཀྱི་རེད། གཞན་དག་ལ་ནི་ཏཱ་ལའི་བླ་མས་དྲང་པོ་གནང་སོང་བསམ་གྱི་རེད་སྙམ།\nAugust 16th, 2017 at 5:58 pm\nང་ཚོ་བོད་ལ་ནོར་འཛོལ་ཅན་གྱི་ལྟ་ཚུལ་ངན་པ་ཞིག་ཡོད་པ་རེད། དེ་ནི་རང་ཉིད་ཀྱི་ཕྱོགས་སུ་གཏོགས་པའི་རིགས་ཡིན་ན། མི་དེ་ལྷ་དང་འདྲེ་ཅི་འདྲ་ཞིག་ཡིན་རུང་དཀར་རྐྱང་དུ་བལྟ་བ་ལས། དེའི་ཞན་ཆར་ཁས་ལེན་ནམ་ཡང་བྱེད་ཀྱི་མེད། xxགིས་ནུབ་ཕྱོགས་བྱས་རྗེས་ཅི་ཙམ་བཞག་ཡོད་ཀྱང་། ཚད་ལྡན་གྱི་བྱས་པ་ཅན་ཞིག་ཡིན་ན། ནུབ་ཕྱོགས་པའི་སློབ་མ་དེ་ཚོས་དེ་ཙམ་བྱེད་མི་སྲིད་ལ། ཚད་ལྡན་གྱི་མི་ཞིག་ཡིན་ན། རང་ཉིད་ཀྱི་སློབ་མར་ཉེས་བརྡུང་དང་། སེམས་ཁམས་མནར་གཅོད། མཁྲེགས་སྤྱོད། རྒྱས་སྤྲོས་ཀྱི་འཚོ་བ་སོགས་མདོར་ན། སྡིག་ལས་ཁོ་ན་བྱས་ནས་ཞབས་འདྲེན་ཞུ་ཐོག་ཁ་པོ་མ་རེད། ད་དུང་འདིར་དྲུང་པ་ཡང་ལུང་འདྲེན་བྱས་འདུག ད་བར་ནུབ་ཕྱོགས་སུ་དྲུང་པས་བཞག་པའི་ལག་རྗེས་གཅིག་ལ་ལྟོས་དང་། ག་རེ་འདུག་གམ། སློབ་མ་རྣམས་དུམ་བུ་གཉིས་སུ་གྱེས། ཁོ་ཚོས་བྱེད་པའི་ཆོས་ལུགས་དེ་ཤམ་བྷ་ལའི་ཆོས་ལུགས་ལས་ནང་ཆོས་མིན་ཟེར། དྲུང་པའི་བུ་དེས་ནི་ཆོས་ཚོགས་ཤིག་བཟུང་སྟེ། འཚོ་བསྟེན་དེ་ལ་བརྟེན་ནས་མི་མང་ལ་བཤུ་ཞོགས་ཁོ་ན་གཏོང་བ་ལས་ཅི་ཕན་འདུག ཁྱོད་རང་གིས་སོ་སོའི་ལུང་ཚན་གཅིག་པ་xxxགི་ཆེད་དུ་རྒྱུ་མཚན་ལྟར་སྣང་ཅི་ཙམ་བཤད་ཀྱང་། གནས་ལུགས་དང་དོན་དངོས་ལ་ཕྱོགས་པའི་དཔྱོད་ལྡན་སྐྱེ་བོ་རྣམས་དགད་མོ་ཤོར་རྒྱུ་ལས་གཞན་གང་ཡང་མཐོང་རྒྱུ་མེད།\nགང་ལྟར་བསོད་རྒྱལ་ལ་ནོར་འཛོལ་ཆེན་པོ་ཞིག་ཡོད་པ་ཐག་ཆོད་པ་རེད། དེ་མིན་སློབ་མ་དེ་ཚོས་གྲངས་པའི་གནད་དོན་བཞི་པོ་དེ་རིགས་ལ་དག་སེལ་བྱ་རྒྱུའི་གོ་སྐབས་ཡོད་ཡོད་པ་རེད་ལ། རང་ཉིད་དཀར་འདོན་བྱ་རྒྱུའི་ཆ་རྐྱེན་ཡང་འཛོམས་ཡོད། དེས་ན། ཚོགས་པ་ནང་ཁུལ་གྱི་གནད་དོན་ཅི་འདྲ་ཞིག་ཡིན་རུང་། རང་ཉིད་ཀྱི་ནོར་འཛོལ་བྱས་ན། ནོར་བ་རང་རེད་མ་གཏོགས། དེ་ལ་བཟོ་བལྟ་འདྲ་མིན་བཟོས་ནས་ཉེས་པ་དག་རྒྱུ་ཅང་ཡོད་ཀྱི་མ་རེད།\nཡང་སྤྲུལ་སྐུ་ཨོ་རྒྱན་ཉི་མ་ཟེར་བ་འདིས་བསམ་རྒྱུ་ལ་རང་ཉིད་ཀྱི་ཆོས་རྒྱུད་འཛིན་པ་བསོད་རྒྱལ་ལ་དག་སེལ་དང་སྐྱོན་འགེབས་བྱེད་བསམ་པ་རེད་དེ། ཡིན་ནའང་བསོད་རྒྱལ་གྱི་སྐོར་རྒྱ་བསྒྲགས་བོད་བསྒྲགས་བྱུང་ཟིན་དུས་དེ་ལ་གསལ་བཤད་དང་སྐྱོན་སྦས་ཐུབ་ཀྱི་མ་རེད། གང་ལྟར་ཁྱེད་རང་གིས་འདི་ཡི་སྐོར་ལ་བྲིས་པ་འདི་ཡིས་བསོད་རྒྱལ་ལ་ཕན་པའི་ཚབ་ཏུ་སྙོག་གྲའི་སྒམ་ཆུང་ཞིག་སྒོ་ཕྱེས་པ་དང་གཅིག་མཚུངས་སུ་གྱུར་འདུག་པས་གནོད་པ་ཚབས་ཆེན་ཞིག་བཏང་བ་རེད། རིག་པ་ཆོས་ཚོགས་དེ་ཡང་ནུབ་ཕྱོགས་ཀྱི་ནང་པའི་གྲལ་ནས་བཏོན་པ་རེད་ཅེས་གོ་བྱུང་བདེན་མིན་མི་ཤེས།\n་་་་ ། ཆོས་ཚོགས་ཀྱི་གོ་ས་དང་། དབང་ཆའི་ཐད་ལ་དཀའ་ངལ་ཧ་ཅང་གི་ཆེན་པོ་རེད། སྤྱིར་བཏང་དབང་ཆ་འཕྲོག་དགོས་བསམ་ནས་འདུག་ཡོད་མཁན་ཚོར་གོ་སྐབས་དེ་ག་རང་སྤྲད་བཞག་པ་རེད། ་་་་་་\n་་་་་་་ བུད་མེད་ཚོས་རང་གི་དགོས་དོན་མ་འགྲུབ་པ་ལ་བརྟེན་ནས་སྐད་ངན་འབྱིན་མཁན་ཤ་སྟག་རེད། ་་་་་་་ དགེ་འདུན་སྡེ་གཉིས་གང་ཡང་མ་ཡིན་པའི་ཕུང་གསུམ་པ་དེ་རྩ་མེད་གཏོང་བའི་ཐབས་ལམ་ལ་བརྩོན་དགོས་ས་རེད། ་་་་་་་་\n་་་་་་་་ དེ་ཕྱིར་གོང་ས་མཆོག་གིས་གསུང་སྟངས་དེ་རྩ་བ་ནས་འགྲིགས་མ་སོང་སྙམ་པའི་ཚོར་སྣང་ཞིག་བྱུང་། ་་་་་་་ ཟེར།\nའདི་ལ། ༸གོང་ས་མཆོག་ལ་ནོར་བ་འཁྲུལ་པ་གང་ཡང་མེད། ༸ཁོང་བསྟན་པའི་འགན་གྱི་བདག་པོར་སོང་། རང་གི་གྲོགས་པོ་ལ་ཡང་དེ་ལས་ལྷག་པ་གསུངས་མི་ཐུབ་བོ།།\n#10 རྒྱ་གར་རྨ་བྱ། ་ལགས་ཀྱིས་སྤེལ་དོན།:\nAugust 16th, 2017 at 11:31 pm\nབླ་མའི་ནོར་འཛོལ་གཡོལ་བཀབ་བྱེད་པའི་དུས་ཚོད་ཡོལ་ཟིན་པ་རེད། ཐག་གཅོད་ཁྲིམས་ཁང་ནས་བསྒྲག་ཡོང་གི་རེད། ཅུང་བསྒུགས་ནས་སྡོད་ཅིག\n#11 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nAugust 16th, 2017 at 11:46 pm\nཟེར་མ་རུང་ན། གོང་ས་མཆོག་གིས་ཕ་བསད་པ་ལ་རྒྱལ་རྔ་ཤ་སྟག་བརྡུང་ནས་བཞུགས་ཡོད་པ། གང་ལྟར་ཡང་རིག་པ་ཆོས་ཚོགས་ཀྱི་ཆབ་སྲིད་པ་འགའ་ཞིག་དང་། དགའ་ལྡན་ཕོ་བྲང་གི་ཕྱོགས་ལྷིང་བ་འགའ་ཞིག་གིས་ནང་བ་སྤྱི་དང་བསོ་རྒྱལ་ཏག་ཏག་བཟོས་སོང་།\n#12 ནོར་བུ། ་ལགས་ཀྱིས་སྤེལ་དོན།:\nཨོ་རྒྱན་ཉི་མ་ཟེར་པ་དགོས་མིང་ཡིན་མིན་མི་ཤེས་ཀྱང་། ཁྱོད་ཀྱིས་༧གོང་ས་མཆོག་གིས་བསོད་རྒྱལ་དང་འབྲེལ་བའི་བཀའ་སློབ་ནོར་འདུག་ཅེས་བརྗོད་པ་ནི་ཧ་ཅང་ཚད་ལས་བརྒལ་བའི་གཏམ་རེད། ༧གོང་ས་མཆོག་གིས་ལྡི་ལིར་བཀའ་སློབ་གང་ཕེབས་པ་ཁྱོད་ཀྱིས་ཆ་ཚང་ཉན་པ་ཡིན་ནམ། ༧གོང་ས་མཆོག་གིས་བསོད་རྒྱལ་གྲོགས་པོ་ཡིན་གསུངས་སོང་ལ། ད་དུང་བསོད་རྒྱལ་ལྟ་བུ་བླ་མ་ཁ་ཤས་ཀྱིས་སངས་རྒྱས་ཀྱི་བསྟན་པ་རིན་པོ་ཆེར་བསམ་ཞིབ་མི་བྱེད་ཀྱང་། གསར་འགྱུར་བརྒྱུད་ལམ་ཁག་ལ་ཐེར་འདོན་བྱས་པ་ཡིན་ན་སོ་སོའི་མིང་དང་གཏམ་སྙན་ལ་བསམ་བློ་གཏོང་གི་ཡོད་སྐོར་བཀའ་ཕེབས་སོང་།\nAugust 16th, 2017 at 11:56 pm\nབླ་མ་གང་ཞིག ཆོས་ཚོགས་བརྒྱ་ལྷག་གི་བདག་པོ་བླ་ཆེན་མིན་ན་སུ་རེད། ད་དེ་ཚོ་ཆ་ཚང་མགོ་སེར་ཁ་ལ་རྒྱག་ཚར་ནི་རེད།\nབསོད་རྒྱལ་ནི་ནང་པ་ཞིག་དང་ནང་པའི་མཁས་པ་ཙམ་རེད། བསྟན་པ་སྤྱི་ལ་འགན་འཁུར་མེད། དེ་སྔ་ནས་བུད་མེད་གཅིག་པུ་མིན་པར་གང་སར་ཞབས་འདྲེན་ཞུ་བཞིན་པ་ཀུན་གསལ་རེད། ད་ཐེངས་འཇིག་རྟེན་ཡོངས་གྲགས་ཆགས་སྐབས། བོད་ཀྱི་ནང་པའི་བསྟན་པ་ཙམ་མིན་པར་རྒྱལ་སྤྱིའི་ནང་པ་ཡོངས་ཀྱི་ཞབས་ལ་ཐག་པ་བཏགས་པ་རེད། ཞབས་འདྲེན་ཞུས་ཚར་བ་རེད། དེ་འགེབས་ཐུབ་ཡོད་པ་མ་རེད། ཡོན་ཏན་ཡོད་པ་དང་། ཡོན་ཏན་མང་པས་སྐྱོན་བྱས་པ་འགེབས་མི་རིག་པ་ཆོས་དང་འཇིག་རྟེན་གཉིས་ཀའི་ལུགས་ཡིན། སྐྱོན་དུས་ལྟར་ཐེར་འདོན་ཡོ་སྲང་གནང་ཐུབ་ན་གཙང་མ་ཆགས་ངེས་པ་གསལ་བོ་རེད། ཨྱོན་ཉི་མ་སྐྱ་མིན་སེར་མིན་དེའི་མིག་ལ་བསོད་རྒྱལ་གྱི་འཆལ་སྤྱོད་མཛེས་པར་སྣང་བ་ནི། དོན་བདག་འཛིན་དང་ཕྱོགས་ལྷུང་ལ་མེ་འབར་བའི་རྟགས་ལས་མ་འདས་སོ།\nབསོད་རྒྱལ་ནི་ཁ་ཙམ་ལས་སྟུ་དང་སྒོར་མོར་འཕྲད་ན་རང་ཚུགས་མེད་མཁན་ཞིག་ཡིན་རྟགས་གསལ་བོར་མངོན་ཚར་བ་རེད། ད་དུང་གསལ་བོ་ཞིག་ནི། བོད་བརྒྱུད་ནང་བསྟན་ནུབ་ཕྱོགས་སྤེལ་དགོས་དོན་གང་ཡང་ཡོད་པ་མ་རེད། ལྷག་པར་ཡེ་ཤུའི་ཆོས་སྤེལ་བ་ཚོའི་རྗེས་སུ་ནམ་ཡང་རྒྱུགས་རྒྱུ་ཡོད་པ་མ་རེད། རྒྱུགས་གི་ཡོད་པ་མ་རེད། བསྟན་པ་སྤྱི་ལ་མཚན་ཤོས་ཡོང་བ་ལས་ནུབ་ཕྱོགས་ལུང་པའི་ཆོས་ཚོགས་ཚང་མ་སྒོ་རྒྱག་དགོས་ཀྱང་རྒྱག་རྐྱང་གནང་ན་ཡང་དག་པའི་ལམ་བུ་དེ་རེད། མ་གཞི་ནས་སྟོན་པ་ཐུགས་རྗེ་ཅན་གྱི་བསྟན་པ་འདི་ཕར་སྤེལ་རྒྱུའི་ཀུན་སློང་གིས་སྟོན་མི་ཉན་པ་གསལ་བོ་རེད།\nགོང་ས་མཆོག་ངའི་ཡོད་ཚད་ཡིན་ཏེ། ཡིན་ན་ཡང་གཞན་གྱི་ངག་ལ་གསན་ན་ཡག་པོ་མི་འདུག་ག བཀའ་སློབ་ཉན་ནས་ལབ་ཡིན།\n#16 ཁུ་བྱུག ་ལགས་ཀྱིས་སྤེལ་དོན།:\nསྤྱིར་བཏང་རྙིང་མའི་ཆོས་བརྒྱུད་ལ་མཚན་ཤོས་དང་གཞན་གྱིས་མི་འདོད་པ་སྨྲ་བ། མི་མང་ཐུན་མོང་གི་སྣང་ངོར་རྫོབ་ཏོར་མཐོང་གི་ཡོད་པ་ནི། རྙིང་མ་ཡིན་ཞེས་ཁ་ལ་འཁྱེར་ནས། བསོད་རྒྱལ་དང་ཨོྱོན་ཉི་མ་ལྟ་བུ་མང་པོས། ལས་གཞན་ལ་མ་འཇོན་བླ་སྤྲུལ་ཡིན་ཁུལ་བྱས། བླ་སྤྲུལ་ཡིན་ཁུལ་དུ་རློམ་ཡང་འདོམ་ལ་བདག་མ་ཐུབ་ནས་བུད་མེད་ལ་ལོག་གཡེམ་དང་། སྐྱེད་དམན་བླངས་ཏེ་ཁྲི་ཁར་བསྡད་པ་འདི་རིགས་ཡིན་པས། རྙིང་མའི་བླ་མ་ཚད་ལྡན་ཟེར་ན་མཁན་པོ་འཇིགས་མེད་ཕུན་ཚོགས་དང་། མཁན་པོ་བསོད་དར་རྒྱས། མཁན་པོ་ཚུལ་ཁྲིམས་བློ་གྲོས་ལྟ་བུ་གནང་ན་ཆོས་བརྒྱུད་རྙིང་མ་དང་། ཡང་སྒོས་བོད་བརྒྱུད་ནང་བསྟན་ལ་མཚན་ཤོས་རྩ་ནས་ཡོང་གི་མ་རེད། བོད་ལ་སྲིད་གཞུང་ཞིག་ཡོད་ན་འདི་རིགས་ཁྲིམས་ཐོག་ནས་བསྡམས་ཏེ་མེད་པ་བཟོ་དགོས་པ་དུས་ལ་བབ་ཡོད་ཀྱང་བཤད་ནས་ཅི་ཡོང་། གང་ལྟར་མི་དགོས་པ་འདི་རིགས་རེད། ཞབས་འདྲེན་འདི་རིགས་ནི་དཀོར་ལ་རྔམ། སྟུ་ལ་དགའ། རྫུན་མར་ལོབ། ཁྲི་ལ་དགྱེས་ཏེ། རྒྱས་སྤྲོས་བྱས་ཏེ་དམྱལ་བར་འགྲོ་བའི་ལས་འབའ་ཞིག་བསགས་བཞིན་པ་ཀུན་གསལ་ཡིན་སྟབས་ནག་པོ་བདུད་ཀྱི་ཁ་དར་སོང་བ་རེད། མི་དགོས་པ་འདི་རིགས་ནམ་ཡང་གད་སྙིགས་སུ་གཡུག་དགོས་པ་རེད། གད་སྙིགས་འདི་རིགས།\n#17 ཞི་བདེའི་ཕོ་ཉ། ་ལགས་ཀྱིས་སྤེལ་དོན།:\nAugust 17th, 2017 at 12:22 am\nསྡོམ་ཁྲིམས་སྲུང་མ་ཐུབ་ན་ཚར་པ་རེད། སྐད་ཆ་བཤད་ས་བསྡད་ཡོད་མ་རེད། ད་དུང་ཁག་ཡོད་མ་རེད་མདོག་མདོག་གི་བསམ་ཚུལ་མ་བཤད་རོགས།\nAugust 17th, 2017 at 12:29 am\n༸གོང་ས་ཐམས་ཅད་མཁྱེན་པས་ནམ་ཡང་བླ་མིང་འཁུར་ནས་ལོག་གཡེམ་བྱེད་མཁན། མི་ཆོས་བླ་མའི་རྫུན་བཤད་མཁན་དག་ཐེར་འདོན་གནང་དགོས་པ་རེད་ཅེས་ ༡༩༦༤ ནས་བཀའ་གནང་འགོ་བཙུགས་པ་དེ། བསྟན་པ་སྤྱི་ལ་དགོངས་ནས་བཀའ་གནང་བ་རེད་མ་གཏོགས། གང་ཟག་བྱེ་བྲག་པ་ཞིག་ལ་དམིགས་ནས་གསུངས་པ་མ་རེད། མ་གཞི་ནས་བུད་མེད་ལ་བཙན་གཡེམ་བྱས་ན་ཁྲིམས་ལ་འགྲོ་དགོས་པ་དེང་སང་འཛམ་གླིང་ཤར་ནུབ་ཀུན་གྱི་ཁྲིམས་འོག་གཅིག་མཐུན་རེད་ཝ།\nxxxཨྱོན་ཉྀ་མ་ཟེར་བས། འགག་སར་ཐུག་དུས། བདེན་པ་དོར། ཕྱོགས་ལྷུང་གི་བཟི་དགོས་པ་རེད་ཅེས་གཞན་ལ་ཡང་སྐུལ་བ་ནི་ཅི་འདྲིའི་བློ་ཕམ་པ་ཞིག་མ་རེད་དམ།\nAugust 17th, 2017 at 12:52 am\nམདོར་ན་གསེར་རྟའི་ཆོས་སྒར་དང་། བསོད་རྒྱལ་འབྲེལ་བས་འཛམ་གླིང་ནང་པ་ཡོངས་རྫོགས་དབང་བསྒྱུར་བྱེད་ལ་ཉེ་བར་མཐོང་དུས། རིག་པ་ཆོས་ཚོགས་ཀྱི་རང་རྐུབ་ལ་ཞེན་པ་དང་། དགའ་ལྡན་ཕོ་བྲང་གི་ཆབ་སྲིད་པ་འགའ་ཡིས་༧གོང་ས་མཆོག་བེད་གཏོང་བ་རེད། མི་ཤེས་རྒྱུ་གང་ཡོད།\n#22 རང་བཙན་བུ། ་ལགས་ཀྱིས་སྤེལ་དོན།:\nAugust 17th, 2017 at 1:36 am\n#23 ཞི་བདེའི་ཕོ་ཉ། ་ལགས་ཀྱིས་སྤེལ་དོན།:\nAugust 17th, 2017 at 2:55 am\nཨོ་རྒྱན་ཉི་མ་ཟེར་བ་དེ་ཡང་འདོད་ཆགས་ཀྱི་རྒྱལ་པོ་ཡིན་ཐག་ཆོད་རེད། ཁོ་བོས་སྡོམ་ཁྲིམས་སྲུང་མ་ཐུབ་མཁན་གྱི་བསོད་རྒྱལ་ལ་འཐད་པར་བྱེད་པའི་རྒྱུ་མཚན་གང་ལགས། གསལ་པོ་རེད།\n#24 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\n#25 ཁུ་བྱུག ་ལགས་ཀྱིས་སྤེལ་དོན།:\nAugust 17th, 2017 at 4:45 am\n༼མདོར་ན་གསེར་རྟའི་ཆོས་སྒར་དང་། བསོད་རྒྱལ་འབྲེལ་བས་འཛམ་གླིང་ནང་པ་ཡོངས་རྫོགས་དབང་བསྒྱུར་བྱེད་ལ་ཉེ་བར་མཐོང་དུས། རིག་པ་ཆོས་ཚོགས་ཀྱི་རང་རྐུབ་ལ་ཞེན་པ་དང་། དགའ་ལྡན་ཕོ་བྲང་གི་ཆབ་སྲིད་པ་འགའ་ཡིས་༧གོང་ས་མཆོག་བེད་གཏོང་བ་རེད། མི་ཤེས་རྒྱུ་གང་ཡོད། ༽ སྐད་ཆ་འདི་བསོད་རྒྱལ་གྱི་ལོག་གཡེམ་དང་བཙན་གཡེམ་སོགས་ལས་ཀྱང་ཚབས་ཆེ་བ། གཞི་ལྕི་བ་འདུག ༸གོང་ས་མཆོག་བེད་སྤྱོད་བཏང་ཆོག་ཆོག་ཅིག་ཡོད་དམ། མདོར་དེད་ན་ཁྱོད་ནི་༸གོང་ས་མཆོག་ལས་ཀྱང་བསོད་རྒྱལ་རྩ་ཆེ་བ། རྣམ་དཔྱོད་དང་ལྡན་པ་ཞིག་ཏུ་བརྩི་མཁན་རེད་འདུག་པས། མ་འོངས་ཁྲིམས་བཤེར་སོགས་སྣ་ཚོགས་ཡོང་སྲིད་པས། ཡང་ངས་དེ་ག་ཟིག་ལབ་ཡིན་ལྟ་བུ། ཡང་ན་ངས་ཆང་རག་བཏུང་ནས་འབྲི་ནོར་ཕྱིན་འདུག ཡང་ན་ངའི་སེམས་མ་སྐྱིད་པར་བྲིས་འདུག་དགོངས་དག་ཟེར་བ་སོགས་བཤད་དབང་མེད་པ་ལ་ཡིད་གཟབ་ལོས་དགོས་སྙམ།\n#26 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nAugust 17th, 2017 at 4:55 am\nབསོད་རྒྱལ་གྱིས་དགའ་བོ་བསྒྲིགས། ལོ་ཤས་དུས་ཚོད་སྐྱེལ། ཕན་ཚུན་གཉིས་མོས་ཀྱིས་སྦྱོར་བ་ལས། བཙན་གཡེམ་བྱས་པའི་དངོས་བྱུང་ལོ་རྒྱུས་གང་ཡང་ཡོད་མ་རེད། བུད་མེད་ཚོས་སྒེར་བདག་རྒྱག་མ་ཐུབ་དུས་བསོད་རྒྱལ་དང་། རིག་གཞུང་། ནང་ཆོས་ཆ་ཚང་ལ་ཁ་བཏང་འདུག་ག མིག་་ཡོད་ན་ལྟོས་དང་།\nAugust 17th, 2017 at 4:59 am\nབསོད་རྒྱལ་དངོས་སུ་གདོང་ཐུག་མྱོང་མེད། ཡིན་ན་ཡང་གཞང་བཙོང་མ་འགའ་ཞིག་གིས་གང་བཤད་ལ་བདེན་དུ་བརྩི་བའི་གང་ཟག་ཚོས་བྱེད་སྟངས་དེར་སྣང་བ་འགྲོ་མ་སོང་། དེ་ཕྱིར་ལབ་པ་ཡིན།\n#28 གཡུ་ཐོག ་ལགས་ཀྱིས་སྤེལ་དོན།:\nAugust 17th, 2017 at 5:01 am\nགང་ལྟར་གོང་དུ་མཆན་བཀོད་མཁན་སྣ་མང་ཞིག་བསོད་རྒྱལ་གྱི་བྱ་སྤྱོད་དང་འདྲ་པོ་ཡོད་སྙམ་འདུག འདོད་ཆགས་ཀྱི་མེ་དེ་འདྲ་པོ་འབར་གྱི་ཡོད་ན་དབྱིན་ཇིའི་བུ་མོ་ཁ་ཤས་ཆུང་མར་བསུས་ནས་ཆང་ས་རྒྱབ་ན་འགྲིག་འདུག དོན་མེད་རྙོག་འདྲ་བཟོས་འདུག སྤྱིར་དེང་གི་བཙན་བྱོལ་སྤྱི་ཚོགས་ནང་བསོད་རྒྱལ་འདྲ་བའི་སངས་རྒྱས་ཀྱི་ན་བཟའ་བཞེས་མཁན་མང་པོ་ཡོད་པ་གོ་ཐོས་འདུག དེ་རེས་སྤྱི་ཚོགས་ནང་གནས་ཚུལ་དེ་འདྲ་ཐེངས་དང་པོ་བྱུང་བ་ལྟར་ཧང་སངས་དགོས་དོན་གང་ཡང་མ་མཐོང་། གནས་ཚུལ་དེ་འདྲ་སྤྱི་ཚོགས་ནང་རྙིང་པ་རེད།\n#29 ངག་དབང ་ལགས་ཀྱིས་སྤེལ་དོན།:\nAugust 17th, 2017 at 5:49 am\n#30 སྤེན་ཚེ ་ལགས་ཀྱིས་སྤེལ་དོན།:\nAugust 17th, 2017 at 6:59 am\n#31 ནམ་མཁའ ་ལགས་ཀྱིས་སྤེལ་དོན།:\nAugust 17th, 2017 at 7:09 am\nཨ་རོགས་ཨོ་ཉི། ཁྱེད་ཀྱིས་སངས་རྒྱས་བསྟན་པ་དང་བོད་མི་རིགས་ལ་རྒྱ་སོགས་བསམ་སྟེ། བསོད་རྒྱལ་རིན་པོ་ཆེ་ཡི་སྐྱོན་སྦས་སྐོང་ཆེད་བྲིས་པ་ཡིན་ན། འབྲི་སྟངས་ནོར་བ་རེད། དེ་མིན་བསོད་རྒྱལ་གྱི་སྐྱོན་ཐེར་འདོན་ཆེད་བྲིས་པ་ཡིན་ན་འགྲིག་འདུག་མོད།འོན་ཀྱང་༧གོང་ས༧མཆོག་གིས་གསུངས་སྟངས་འགྲིག་མ་སོང་བསམ་པ་དང་།བསོད་རྒྱལ་བླ་མ་ཆོས་ཚོགས་མང་པོའི་བདག་པོ་ཡིན་པས་བླ་མ་ཆེན་པོ་རེད་ཟེར་བ་འདི་དགོད་བྲོ་བ་ཞིག་མ་རེད་དམ། ༧གོང་ས༧མཆོག་གིས་ཀྱང་བསོད་རྒྱལ་བླ་མ་དང་ཁྱེད་གཉིས་བཞིན་འཛམ་གླིང་ལ་རྫུན་བཤད་དེ་མགོ་སྐོར་གཏོང་དགོས་པ་རེད་དམ། ཁྱེད་ཀྱིས་བླ་ཆེན་ཡིན་མིན་ཚད་དེ་ཆོས་ཚོགས་མང་པོའི་བདག་པོ་ཡིན་མིན་གྱི་ཐད་ནས་འཇོག་གི་ཡོད་དམ། དེ་ཡིན་ན། བླ་མ་ཚད་ལྡན་ཡིན་མིན་ཡང་དངུལ་མང་པོ་ཡོད་མེད་ཀྱི་ཆ་ནས་འཇོག་གི་ཡིན་ནམ། སྤྱིར་བླ་ཆེན་དང་བླ་མ་ཚད་ལྡན་ཡིན་མིན་གྱི་ཚད། སྟོན་པའི་གང་གསུངས་པ་རྣམས་སེམས་རྒྱུད་འདུལ་ཐབས་ཡིན་པས།བླ་མ་ཚད་ལྡན་སོགས་ཡིན་མིན་ཡང་།སྟོན་པའི་གང་གསུངས་པ་རྣམས་རང་གི་སེམས་རྒྱུད་ལ་སྦྱར་ཏེ། ཉམས་སུ་ལེན་མཁན་ཞིག་ལ་གོ་དགོས་ལ། རང་གིས་གང་ཤེས་པ་རྣམས་ཕ་རོལ་བའི་སློབ་མ་དེའི་སེམས་འདུལ་ཐབས་ལ་འགྲོ་བར་འཆད་མཁན་ཞིག་ལ་བླ་མ་ཚད་ལྡན་དུ་འཇོག་དགོས་བར་སྙམ།དེ་མིན་བསོད་རྒྱལ་བླ་མ་དང་ཁྱེད་གཉིས་བཞིན།སྟོན་པའི་གང་གསུངས་པ་དང་འགལ་བའི་འཆལ་སྤྱོད་ཅན་ཞིག་ལ་བླ་ཆེན་དུ་ངོས་འཛིན་མི་བྱེད། རང་གི་སེམས་རྭ་ལྟར་གྱོང་པོ་གྱུར་ཚེ།ཕ་རོལ་བའི་སློབ་མའི་སེམས་ཅི་ལྟར་འདུལ་བར་བྱེད།དང་པོ་རང་གི་སེམས་འདུལ་བར་བྱས་ཏེ། ཕ་རོལ་བའི་སློབ་མ་ལ་ཡང་འཆད་པའི་ཆོས་རྣམས་སེམས་འདུལ་ཐབས་སུ་འགྲོ་ངེས།དེ་མིན་འཆད་བྱའི་ཆོས་སྟོན་པའི་གསུངས་ཡིན་ཡང་།རང་གི་ལག་བལྟར་བྱེད་རྒྱུ་ལྡོག་ཕྱོགས་སུ་སོང་ཚེ། དེང་སང་འཛམ་གླིང་ཆུང་རུ་ཕྱིན་དུས།སྐྱོན་སྦས་སྐོང་བྱེད་ཐུབ་མེད་པ་རེད།\nAugust 17th, 2017 at 7:15 am\nདོན་དགུ་ནས། དུས་ལྟའི་བར། རིག་པའི་ཆོས་ཚོགས་ཀྱི་བླ་མ་དང་འགན་འཛིན་བསོད་རྒྱལ་རིན་པོ་ཆེའི་ཆོས་སྲིད་ཀྱི་མཛད་འཕྲིན་ལ་རྗེས་སུ་ཡི་རང་ཞུའོ། སྔོན་མ་ལྟར། ད་ལན་ཡང་། བླ་སློབ་ཀྱི་ཀྱི་དམ་ཚིག་ལ་བར་ཆད་བྱུང་བ་དག མྱུར་དུ་ཞི་བར་ཤོག་ཅིགུ\nཆོས་བྱས་ནས། ཆོས་དྲི་ཚུབ་ཚུབ་ཞིག་མ་བྱུང་ན། ། རྒྱོ་བརྒྱབས་ནས་རྒྱོ་དྲི་ཚུབ་ཚུབ་ཞིག་འོངས་དགོས། ཞེས་པ་ལྟར་བྱུང་བས་དེ་ལ་ཡང་དགའ་བསུ། ཞུའོ།། །།\n#33 ཨོ་རྒྱན། ་ལགས་ཀྱིས་སྤེལ་དོན།:\nརང་རྒྱུད་ཐུལ་མཁན་དཀོན་པོ་རེད། མཁན་པོ། དགེ་བཤེས་ཚོས་ཁ་སྐམ་མཇེ་སྐམ་ཅང་མེད་ཁི། སྔགས་པ་ཡིན་ཟེར་མཁན་ཚོར་རས་ཐུལ་དང་། རལ་བ་ལས་གང་ཡང་མི་འདུག་་་་་་་་་ཉམས་ལེན་གཤིན་རྗེ་ཆོད་རྒྱལ་ལ་ཕུལ་ཚར་བ་འདྲ།།།ཧཧཧཧཧ\n#34 གསལ་ལེ་རྒྱལ། ་ལགས་ཀྱིས་སྤེལ་དོན།:\n7གོང་ས་མཆོག་གིས་བསོད་རྒྱལ་རིན་པོ་ཆེ་ཡི་སྐྱག་པའི་སྟེང་ལ་ས་འགེབ་རོགས་བྱས་མ་སོང་བས། 7གོང་ས་མཆོག་ཡག་པོ་མ་རེད་ཅེས་པ་འདིས་7གོང་ས་མཆོག་གིས་བདེན་པ་གཙུག་ཏུ་བཀུར་བཞིན་པ་མཚོན་པར་བྱས་འདུག 7གོང་ས་མཆོག་ལ་འདི་ལས་ལྷག་པའི་བསྟོད་པ་དང་བསོད་རྒྱལ་རིན་པོ་ཆེ་ལ་འདི་ལས་ལྷག་པའི་དམའ་འབེབ་བྱེད་སྟངས་ཤིག་ག་ལ་ཡོད།\n#35 ལ་དྭགས་འཇམ་དཔལ།། ་ལགས་ཀྱིས་སྤེལ་དོན།:\n#36 གསལ་ལེ་རྒྱལ། ་ལགས་ཀྱིས་སྤེལ་དོན།:\nབསོད་རྒྱལ་རིན་པོ་ཆེ་ལ་མགོ་སེར་ཆོར་ཆོས་གསུང་སྟངས་མ་འདྲ་བ་ཞིག་ཡོད་པ་རེད་ཟེར། བདེ་པ་ཡིན་ས་རེད། ཁོང་ནི་ཡོན་ཏན་གྱིས་གྲགས་པ་རེད། ད་ཐེངས་ཀྱི་ཁ་མཆུ་དེ་བདེན་པ་ཡིན་མིན་ཁྲིམས་ཐོག་ནས་ཁ་གྲག་གི་རེད། བསྟོད་པ་དང་སྨད་པ་གཉིས་ཀས་ཅི་ཡང་ཕན་གྱི་མ་རེད་ལོ། གང་ལྟར་རྒྱོ་རྒྱག་མི་ཤེས་བ་བདེན་ས་རེད། དེའང་སྟུ་ཡིས་བཤད་པ་རེད།\n#37 རྟ་བདུན་དབང་བོ ་ལགས་ཀྱིས་སྤེལ་དོན།:\nབསོད་རྒྱལ་རིན་པོ་ཆེས་བུད་མེད་ལ་བཙན་གཡེམ་བྱས་པ་ནི་བཤད་རྒྱུ་མི་འདུག ཁོང་ནི་རྟེན་སྔགས་འཆང་ཡིན་པའི་ཆ་ནས་བུད་མེད་ལ་དགའ་བ་དེ་ཚུལ་དང་མཐུན་པ་ཞིག་རེད། གཞན་ཚང་མ་མི་ཤེས། གལ་ཏེ་སློབ་བུ་ཚོར་གཅར་བརྡུང་སོགས་བྱས་ཡོད་ན་ཁྲིམས་ཐོག་ནས་ཐག་གཅོད་བྱེད་ཀྱི་རེད།\nབསོད་རྒྱལ་ལགས་ལ་བུད་མེད་ན་གཞོན་མང་བོ་འདུག་ཟེར་བའི་སྐྱོན་བརྗོད་དེ་ནི་གད་མོ་ཤོར་བའི་གནས་རེད། གལ་ཏེ་ཁོང་ལ་མཛེས་མ་མང་པོས་བསྐོར་ཡོད་ན་དེ་ནི་ཁོང་གི་འཇོན་ཐང་ཡིན་པ་ལས་གཞན་ཅི་ཡང་མ་རེད། ༧ གོང་ས་མཆོག་མ་ཡིན་པའི་བོད་ཀྱི་བླ་མ་དགེ་བཤེས་དགེ་འདུན་པ་སུ་ཞིག་ལའང་བསོད་རྒྱལ་རིན་པོ་ཆེས་འཁྲིགས་སྤྱོད་ལ་དགའ་བར་འདུག་བཅས་སྐྱོན་བརྗོད་བྱེད་པའི་ཐོབ་ཐང་མེད་པ་ངེས་པར་དུ་མཁྱེན་དགོས་པ་རེད། ༧ གོང་ས་མཆོག་གིས་གིས་བསོད་རྒྱལ་ལགས་ཀྱི་སྐོར་ཅུང་ཟད་ཅིག་གསུངས་པ་ཏེ་ཤིན་ཏུ་ནས་འོས་ཤིང་འཚམས་པ་ཞིག་རེད། །\n#38 ཨ་ཁུ་འབྲོག་པ། ་ལགས་ཀྱིས་སྤེལ་དོན།:\n༄། །བསོད་རྒྱལ་རིན་པོ་ཆེར་བསྟོད་སྨད་གང་ཡང་ཞུ་མི་ཤེས། རྒྱུས་མངའ་ཅི་ཡང་མེད། སྐུ་གོང་མའི་ལོ་རྒྱུས་མང་པོ་མཇལ་མྱོང་བས་མི་གུས་པ་ཡང་མེད། ༧གོང་ས་མཆོག་གིས་ཕྱི་རྒྱལ་ཡུལ་གྲུ་ཁག་ཏུ་ནང་ཆོས་འཆད་སྤེལ་བྱེད་མཁན་ཡོངས་ཀྱིས་སངས་རྒྱས་ཀྱི་བསྟན་པ་སྤྱི་ལ་བསམ་བློ་བཏང་སྟེ། གཟབ་གཟབ་བྱ་དགོས་པ་དང་། ནང་ཆོས་ལ་དད་པ་ཡོད་པ་རྣམས་ཀྱིས་ཀྱང་བླ་མ་བརྟགས་ཏེ་བསྟེན་དགོས་པའི་བཀའ་སློབ་ལམ་སྟོན་སྔ་ཕྱི་བར་གསུམ་དུ་ཐེངས་བརྒྱ་ཕྲག་ཁ་ཤས་བསྩལ་ཟིན་ཀྱང་། ཉན་འཇོག་མི་བྱེད་པར་མ་ཟད། ད་ཆ་སྔོ་ལོ་ལངས་ནས་འཕྱར་ཡོང་དུས་༼བསོད་རྒྱལ་ལྟ་བུའི་བླ་མ་ཁ་ཤས་ཀྱིས་སངས་རྒྱས་བསྟན་པ་རིན་པོ་ཆེར་བསམ་ཞིབ་མི་བྱེད་ཀྱང་། གསར་འགྱུར་བརྒྱུད་ལམ་ཁག་ནས་ཐེར་འདོན་བྱས་པ་ཡིན་ན་སོ་སོའི་མིང་དང་གཏམ་ལ་བསམ་བློ་གཏོང་ངེས་༽ཞེས་བཀའ་གནང་བ་ནི་ཤིན་ཏུ་འོས་ཤིང་འཚམས་པའི་རྡོ་རྗེའི་གསུང་བཟང་ལ་མངོན་པར་བསྟོད་ཅིང་། ཨོ་ཉི་ཡང་དེའི་ཁོངས་སུ་གཏོགས་པ་རང་གནོང་ངོས་ལེན་གྱིས་ཕ་བསད་པ་ལ་རྒྱལ་རྔ་བརྡུང་སོང་ཞེས་སྡུག་སྐད་འདོན་པ་ནི་སྐད་ཆ་ཕལ་བ་ཞིག་མ་ཡིན་པར་ཤིན་ཏུ་རྫབ་ཆེན་ཞིག་ཏུ་སྣང་བས་གཟུར་གནས་བློ་ལྡན་རྣམས་ཀྱིས་གདོང་དང་གདོང་ཐུག་སྟེ་ཁྲིམས་གཏུགས་སམ་བདེན་ཚིག་རྡོ་རྗེའི་སྦྲང་ཆར་ཕབ་སྟེ་འདོད་ཆགས་མེ་ལྟར་འབར་བའི་ཨོ་ཉིའི་སྙིང་ལ་གོ་བརྡ་གསལ་པོར་འཕྲོད་པ་ཞིག་དགོས་ངེས་སུ་མཐོང་།\n#39 གཡུ་ཐོག་རྒྱལ་པོ། ་ལགས་ཀྱིས་སྤེལ་དོན།:\n#40 བཀྲ་ཤིས། ་ལགས་ཀྱིས་སྤེལ་དོན།:\nདགེ་ཆོས་ཀྱི་འདོད་པའི་བསྟན་བཅོས་ལས། བསམ་པ་ངན་པས་བསྡམ་ཞིང་བརྡེག་པ་མིན། །གནོད་པའི་སེམས་ཀྱིས་མདུང་གིས་ཕུག་པ་མིན། །འདོད་པའི་མི་ལ་འདོད་པ་སྦྱིན་པ་ལ། །དགེ་བ་མེད་ཀྱང་སྡིག་པ་ག་ལ་ཡོང་། །འདོད་པ་ཅན་ལ་བུད་མེད་སྤྲོད་པ་ནི། །སྦྱིན་པ་རྣམས་ཀྱི་ནང་ན་མཆོག་ཡིན་ཞེས། །དུས་ཀྱི་འཁོར་ལོའི་སྒྲུབ་ཐབས་ལེའུར་གསུངས། ཞེས་གསུངས་པའི་དོན་ལ་དཔྱད་པར་མཛོད་དང་རེ་ཞིག་རྩོད་པ་ཞི་བའི་རེ་བ་ཡིན།\n#41 བཀྲ་ཡེ་ཚང་། ་ལགས་ཀྱིས་སྤེལ་དོན།:\nབསོད་རྒྱལ་གྱི་སྐོར་ལ་དམིགས་བསལ་བཤད་ཡ་ཞིག་མེད་་་དེའི་སྐོར་ཡག་པོ་ཞིག་ཧ་ཡང་གོ་མ་སོང་། ཡིན་ན་ཡང་ཁོང་ལྟ་བུ་ལ་མཚོན་ན་ནུབ་ཕྱོགས་ལ་བོད་མི་ཚོའི་གྲས་ན་སྐད་གྲགས་ཆེ་ཤོས་ཤིག་ཡིན་པ་བཤད་མ་དགོས་པར་རེད། མི་ཡི་ལུང་པ་ནས་སོ་སོའི་རྐང་པ་ལང་རྒྱུ་ལས་སླའོ་མེད་པ་མ་ཟད་རླབས་ཆེན་གྱི་བྱ་བ་བསྒྲུབ་རྒྱུ་དེ་ལས་དཀའ། ཁོང་གི་འཇོན་ཐང་ལ་ནམ་ཡང་རྗེས་སུ་ཡི་རང་བྱེད་གི་ཡོད་་་སྤྱོད་པ་ལ་དེ་འདྲ་དགའ་བོ་མེད། ཡིན་ན་ཡང་ད་རས་གི་དོན་དག་ལ་ཁ་གཡར་ནས་བོད་པ་ཚོས་ཁོང་ལ་ནག་པོ་བཟོ་དགོས་ཡ་ཞིག་མཐོང་མ་སོང་། སོ་སོ་ཕྱིའི་རྒྱལ་ཁབ་ལ་འཚོ་བ་རོལ་མཁན་ཞིག་ཡིན་དུས་དེའི་རིགས་ཕྱི་རྒྱལ་རྒྱུན་ལྡན་ཡིན་པས་དེ་འདྲའི་ཧ་ལས་དགོས་ཤིག་མི་འདུག\n#42 བཀྲ་ཡེ་ཚང་། ་ལགས་ཀྱིས་སྤེལ་དོན།:\nAugust 17th, 2017 at 4:42 pm\nད་དུང་བཤད་རྒྱུ་ཞིག་ལ་བོད་པ་ཡར་རྒྱས་མི་འགྲོ་བས་རྒྱུ་མཚན་ནི་སུ་ལ་འཇོན་ཐང་ཡོད་ན་དེ་ལ་མར་འཐེན་ཐབས་བྱེད་པ་ལས་ཡར་རོགས་འདེགས་བྱེད་པའི་ལུགས་སྲོལ་མེད་པ་ལྟ་བུ་ཞིག་ཆགས་འདུག བྱས་ཙང་དེ་འདྲའི་དཀའ་ངལ་མང་པོ་ཞིག་ལ་རྟེན་ནས་ང་ཚོའི་སྤྱི་ཚོགས་འདི་རྗེས་ལུས་ཐེབས་པ་མ་ཡིན་ནམ། ད་དུང་གཏན་ནས་མ་དགོས་པ་ཞིག་ནི་ཆོལ་ཁ་དང་ཆོས་ལུགས་ཀྱི་ཕྱོགས་རིས་སྟེ་རེད་་་དེས་ང་ཚོ་ནམ་ཡང་ཕོངས་བསྡད་ཡོད་པ་བཤད་མ་དགོས་པ་རེད། དེས་ན་ང་ཚོ་ཁོར་ཡུག་འདི་ཡར་རྒྱས་ལྡན་པའི་སྤྱི་ཚོགས་ཤིག་དགོས་ན་་་་དེའི་རིགས་དེ་རིང་ནས་མེད་པར་གྱིས།\n#43 བཀྲ་ཤིས་བདེ་ལེགས། ་ལགས་ཀྱིས་སྤེལ་དོན།:\nའོན་ཀྱང་ཁོང་ལྟ་བུ་འཛམ་གླིང་ལ་སྐད་གྲགས་ཆེན་པོ་ཡོད་པའི་བོད་ཀྱི་བླ་མ་བྱམས་བརྩེ་ཅན་གཞི་བྱེས་བོད་མི་སྟོང་ཕྲག་མང་པོ་ལ་ཤེས་རིག་དང་དཔལ་འབྱོར་མཐུན་རྐྱེན་སྦྱོར་མཁན་ཞིག་ལ་ངན་དམོད་ཚབས་ཆེན་བཅུག་ན། བོད་རིགས་དང་བོད་ཀྱི་ནང་ཆོས་ལ་མཐོང་ཚུལ་ངན་ཡོང་བ་ནི་སྨོས་མི་དགོས་པས། ང་ཚོས་སྐབས་ཚོལ་བ་འདི་དག་གི་ཀུན་སློང་དང་རྒྱབ་ལྗོངས་གསལ་བོ་མ་ཤེས་བར་ཁུངས་མེད་པའི་སྐད་ཆ་གང་བྱུང་བཤད་ན་རང་སྡུག་རང་གིས་ཉོ་བཞིན་ཡོད་པ་ཤེས་དགོས་པ་ཞིག་རེད།\n#44 བཀྲ་ཤིས་བདེ་ལེགས། ་ལགས་ཀྱིས་སྤེལ་དོན།:\n#45 ཏི་སི། ་ལགས་ཀྱིས་སྤེལ་དོན།:\nAugust 18th, 2017 at 12:44 am\nདེང་སང་བསོད་རྒྱལ་རིན་པོ་ཆེ་ཆོས་ཚོགས་དག་། དར་ཐང་སྤྲུལ་སྐུ་ཆོས་ཚོགས་དག་། ཨ་ཀོང་རིན་པོ་ཆེ་དང་ཆོས་རྒྱལ་དྲུང་པ་བཅས་ནུབ་ཕྱོགས་ལུང་པ་བུ་སོ་སོས་འཇོན་ཏེ་འཛམ་གླིང་སྒྲག་ཡོད་རེད། ཁོང་རྣམ་པའི་ཆོས་ཚོགས་ནི Tibet house. Dalai lama foundation Tibet foundation བོད་སྤྱི་པའི་མིངསོགས་བེད་སྤྱོད་གནང་ཚོགས་བསྡུ་སྐོང་བཟོ་བ་དེ་འདྲ་ག་ལ་ཡིན་་ད་དུང་ཡང་ཧནང་གི་མ་རེད་། ་མྱོང་མ་རེད་ལ། སོ་སོ་སྔེར་གྱི་སྡུག་དཀའ་ལས་རྒྱབ་ནས་བོད་སྤྱི་ལ་ཕན་བཏགས་ཡོད་ཀྱང་། སྟབས་མ་ལེགསཔ་ཞིག་དེང་་ལ་ལས་ཕྲག་དོག་ངན་སེམས་གཡོས་ཏེ་གང་ཐུབ་ཐུབ་ཨིན་ཡིག་བོད་ཡིག་ངང་ནས་ཚིག་ངན་བེད་སྤྱོད་བྱེ་བཥིན་འདུག་དེ་ནས་སོ་སོས་སོ་སོ་ལ་གནོད་པ་ལས་གཞན་ཅི་ཡོང་།\n#46 ཏི་སི། ་ལགས་ཀྱིས་སྤེལ་དོན།:\nཚོགས་དག་། དར་ཐང་སྤྲུལ་སྐུ་ཆོས་ཚོགས་དག་། ཨ་ཀོང་རིན་པོ་ཆེ་དང་ཆོས་རྒྱལ་དྲུང་པ་བཅས་ནུབ་ཕྱོགས་ལུང་པ་བུ་སོ་སོས་འཇོན་ཏེ་འཛམ་གླིང་སྒྲག་ཡོད་རེད། ཁོང་རྣམ་པའི་ཆོས་ཚོགས་ནི Tibet house. Dalai lama foundation Tibet foundation བོད་སྤྱི་པའི་མིང་སོགས་བེད་སྤྱོད་གནང་ཏེ་ཚོགས་པ་བསྡུ་སྐོང་བཟོ་བ་དེ་འདྲ་ག་ལ་ཡིན། ད་དུང་ཡང་གནང་གི་མ་རེད་། ་སྔོན་ལ་ཡང་མྱོང་མ་རེད་ལ། སོ་སོ་ས྄ེར་གྱི་སྡུག་དཀའ་ལས་རྒྱབ་ནས་བོད་སྤྱི་ལ་ཕན་བཏགས་ཡོད་ཀྱང་། སྟབས་མ་ལེགསཔ་ཞིག་དེང་་སང་ལ་ལས་ཕྲག་དོག་ངན་སེམས་གཡོས་ཏེ་གང་ཐུབ་ཐུབ་ཨིན་ཡིག་བོད་ཡིག་ངང་ནས་ཚིག་ངན་བེད་སྤྱོད་བྱེ་བཞིན་འདུག་མ་ཟད་ད་དུང་གུ་རུ་རིན་པོ་ཆེ་ལའང་བཀུར་འདེབས་དང་ངན་སེམས་ལོག་སྤྱོད་པ་རེད་ཟེར་ནས་ད་དཡང་ཡང་བོད་པའི་སྤྱི་ཚོགས་ལ་འདུག་དེ་ནས་སོ་སོས་སོ་སོ་ལ་གནོད་པ་ལས་གཞན་ཅི་ཡོང་། དེ་བས་མདོར་བསྡུ་རང་རང་བཙན་ལ་ཐ་གཅིག་ཏུ་ངོས་ལེན་མེད་ལ། རང་རྒྱ་དམར་པོ་འོག་རང་དགའ་ཤོས་མིན་འགྲོ་བསམ་པ་དྲན་བཞིན་འདུགཔ\nབུད་མེད་ཟེར་བ་དེ་ཧ་ཅང་གི་སྤྱང་གྲུང་དོད་པོ་རེད། ཐེ་ཝན་སོགས་སུ་བཙན་གཡེམ་བྱས་པ་རེད་ཟེར་བ་དེ་ཚོ་དངོས་སུ་བཙན་གཡེམ་མ་རེད། རྒྱ་མོ་ཚོས་དང་པོ་སྦྱིན་བདག་བྱས། ཁ་ལག་སྤྲད། འཆམ་འཆམ་ཁྲིད། འདི་ལ་རིགས་གཉིས་རེད། དད་པ་ཡོད་མཁན་དང་། མཇེ་ཟ་དྲན་མཁན། རྗེས་མ་དེས་ག་ལེར་གཅིག་པུ་མགྲོན་ཁང་དང་། ནང་ལ་ཁྲིད་དེ་ད་སྐྱིད་པོ་གཏོང་དགོས་རེད། ལབ་གི་རེད། ང་ཡང་འདི་འདྲ་ཞིག་ལ་ཐུག་སོང་། ང་ཐེ་ཝན་ཡོད་དུས་ཤིག་ལ་ངོ་ཤེས་པ་ཞིག་ཡོད། མོས་ང་ཟ་ཁང་ལ་ཁྲིད། རྔན་པ་སྤྲད་ཀྱི་རེད། ཉི་མ་གཅིག་ང་ཧོང་ཀོང་ལ་འགྲོ་དགོས་ཡོད། དེ་དུས་མོས་གནམ་གྲུ་གླ་ཆ་ཕུལ་ཆོག་ཟེར། ཡིན་ན་ཡང་མོ་ལ་ད་ལྟ་དངུལ་མེད། ཚུར་ཡོང་བ་ལ་དུས་ཚོད་མི་འདུག ནང་ལ་ལེན་ས་ཤོག་ལབ་སྟེ། ཁ་བྱང་ཞིག་སྤྲད་དེ་བུད་སོང་། དེ་ནས་ང་ཁོ་མོའི་ནང་ལ་ཕྱིན་པ་ཡིན། མོས་ཉལ་གོས་སྲབ་སྲབ་ཅིག་ལས་གང་ཡང་གོན་མི་འདུག ཇ་འཐུང་སྐད་ཆ་བཤད་དེ་ཅུང་ཙམ་བསྡད་པ་ཡིན། མོས་རང་གི་ལས་དཀའ་དང་། བྱ་བའི་བརྒྱུད་རིམ་ཆ་ཚང་ངོ་སྤྲོད་བྱས་སོང་། དེ་ནས་ད་སྐྱིད་པོ་happiness གཏོང་དགོས་རེད་ཟེར། མོ་དབྱིན་སྐད་ཧ་ཅང་གི་མཁས་པ་ཞིག་རེད། སྐབས་དེ་དུས་ང་ལ་སྡོམ་པ་མེད་ཀྱང་། རྙོག་དྲ་ལ་འཇིགས་ཏེ་ལག་པ་འཆང་ཕོད་མ་སོང་། ཡིན་ན་ཡང་ད་གནམ་གྲུ་གླ་ཆ་རག་ས་མ་རེེད་སྙམ་པ་བྱུང་། ང་ལ་དངུལ་མེད། ངས་དངུལ་བཟོ་ཡང་མི་ཤེས། ཆོས་ཚོང་ལ་དགའ་པོ་དེ་ཙམ་མེད། དེ་ནས་བསྒུགས་ནས་ཅུང་ཙམ་བསྡད་པ་ཡིན་ཏེ་གང་ཡང་གོ་རྒྱུ་མི་འདུག ད་འགྲོ་རྒྱུ་ཡིན་ཞེས་ལབ་སྟེ་ཁ་མར་འཁོར་དུས། གཟོད་ཡིག་ཤུབ་དམར་པོ་ཞིག་གློག་ཀླད་རྒྱབ་ལོགས་ནས་བཏོན་དེ་སྤྲད་བྱུང་། འདི་འདྲ་བྱས་ཏེ་བླ་རྒན་ཚོ་ཚར་གཅོད་ཀྱི་ཡོད་རེད། བླ་རྒན་ཚོས་གཟོབ་མ་གཏོགས་ལག་པ་འཆང་ཚར་དུས། མོ་རང་གཅིག་པུའི་ཁ་ལ་ཉན་ནས་བསྡད་ན་རྙོག་དྲ་གང་ཡང་ཡོད་མ་རེད། དེ་ནས་བུད་མེད་ཅིག་ལ་ལག་པ་འཆང་། དེ་སྔ་མས་ཤེས་སོང་ན། དེ་དུས་བཙན་གཡེམ་བྱས་སོང་། སྒོར་མོ་འཕྲོག་སོང་། འདྲ་མིན་བཅོ་བརྒྱད་ལབ་ཡོང་གི་རེད། བསོད་རྒྱལ་རིན་པོ་ཆེ་སྙན་གྲགས་ཆེན་པོ་རེད། གསང་རྡོར་ལ་ལང་རྒྱུ་ཡོད་མེད་མི་ཤེས་ཏེ་མཛེས་མ་གཅེས་ནོར་ཡིན་པ་བརྒྱ་ཆ་བརྒྱ་རེད། གནས་ཚུལ་འདི་འདྲ་ཙམ་ཡང་ལྟ་མི་ཤེས་པར་་་་་་་་་ཆབ་སྲིད་པ་དང་། གཞང་བཙོང་མ་ཚོས་ངག་ལ་ཉན་བཞིན་པའི་མི་བུ་ཚོ་ཤ་ཚ།\n#48 བསོད་ནམས་བཀྲ་ཤིས། ་ལགས་ཀྱིས་སྤེལ་དོན།:\nAugust 18th, 2017 at 1:39 am\n༧གོང་ས་སྐྱབས་མགོན་ཆེན་པོ་མཆོག་ས་སྟེང་རྒྱལ་བསྟན་ཡོངས་ཀྱི་མངའ་བདག་རེད། དེ་ལ་བརྟེན་ནས་ཁོང་གིས་ཀྱང་ཐུགས་ཁུར་ཆེར་བཞེས་གནང་བ་ནི་ཧ་ཅང་བཀའ་དྲིན་ཆེན་པོ་རེད། ཡིན་ན་ཡང་ཞབས་འདྲེན་ཞུ་མཁན་དེ་རིགས་ལ་༧གོང་ས་མཆོག་གིས་འགྲིག་གི་མི་འདུག་གསུངས་སྐབས། ཞབས་འདྲེན་དེ་ཚོས་རང་སྐྱོན་ངོས་མ་ཟིན་པར་མ་ཟད། ད་དུང་༧གོང་ས་མཆོག་གི་སྐྱོན་ཡིན་པ་འདྲ་ཞིག་བཤད་མཁན་འབྱུང་བཞིན་ཡོད།\nདཔེར་ན་དེང་སྐབས་དྲ་ལམ་ཁག་ན་ཉག་རོང་དོན་གྲུབ་ཟེར་བ་ཞིག་གིས་ནམ་རྒྱུན་༧གོང་ས་མཆོག་ལ་མཚན་སྨད་ཞུ་བཞིན་ཡོད་པ་རེད། འོན་ཀྱང་དངོས་གནས་བཤད་ན་ཉག་རོང་དོན་གྲུབ་དེ་སྔོན་གྲྭ་པ་འདྲ་ཞིག་རེད། དེ་སྐབས་སྤྲུལ་སྐུ་རྫུན་མ་འཁྲབ་ནས་ཐེ་ཝན་ལ་ཕྱིན་ནས། ཐེ་ཝན་དུ་ཧ་ཅང་ཞབས་འདྲེན་གང་མང་ཞུས་པ་རེད། ཕྱིས་སུ་༧གོང་ས་མཆོག་ལ་ཐེ་ཝན་གྱི་དད་ལྡན་མང་ཚོགས་ཚོས་བོད་ཀྱི་བླ་སྤྲུལ་ཚོའི་སྐྱོན་ཆ་མང་པོ་ཞིག་ཡར་ཞུ་བྱེད་སྐབས། ༧གོང་ས་མཆོག་གིས་ཐེ་ཝན་ནང་པ་ཚོ་ལ། ཁྱེད་ཚོས་དང་པོ་ནས་བརྟགས་དཔྱད་ཡག་པོ་གནོངས། བརྟགས་དཔྱད་མ་བྱས་པར་བླ་མ་ལ་བསྟེན་ན་དེ་འདྲ་འབྱུང་གི་རེད། བརྟགས་དཔྱད་བྱ་རྒྱུ་ཧ་ཅང་གལ་ཆེན་རེད། གལ་ཏེ་བརྟགས་དཔྱད་བྱས་ཏེ། ཡག་པོ་མེད་མཁན་སུ་ཡིན་ན་དེ་ཁོ་རང་ཉིད་ལ་དགག་པ་རྒྱོབས་མ་གཏོགས། མི་གཅིག་གིས་མ་འགྲིགས་ན་བོད་ཀྱི་བླ་མ་ཚང་མའི་ནོར་འཁྲུལ་རེད། མ་ཟེར། ཞེས་སོགས་བཀའ་སློབ་གསུངས་པ་རེད། དེ་རྗེས་ཐེ་ཝན་དད་ལྡན་པ་ཚོས་ཞིབ་འཇུག་བརྟགས་དཔྱད་བྱས་ཏེ། ཉག་རོང་དོན་འགྲུབ་སོགས་བླ་རྫུན་སྤྲུལ་རྫུན་མང་པོ་ཞིག་ཤེས་སོང་བ་རེད། དེ་རྗེས་ཁོང་ཚོའི་རིགས་མང་པོ་ཞིག་ཐེ་ཝན་ལ་བསྡད་ས་མེད་པར་གྱུར་སོང་སྐབས། ཁོང་ཚོས་༧གོང་ས་མཆོག་ལ་རྟག་ཏུ་གཞི་མེད་སྒྲོ་སྐུར་ཞུ་བཞིན་པ་རེད།\n#49 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\n#50 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nཧཧཧ་ང་སྤྲུལ་རྫུན་ཡིན་པ་ལ་རང་ངོ་ཤེས་ཙམ་ནས་ངོས་ལེན་བྱས་ཚར་ཡིན། མིང་ནི་ལོ་དགུ་ལ་སོན་མ་རག་པའི་འབྲོག་ཕྲུག་སྣབ་ལུག་སྤྲང་པོ་ཞིག་ལ་ཐད་གར་གནང་བ་ལས། མི་ཤུགས་རྒྱུ་ཤུགས་ཀྱིས་ཉོས་ཡོང་བ་ཞིག་གཏན་ནས་མ་རེད།\nང་ལ་སྒོར་མོ་མི་དགོས། གོ་ས་ནི་མི་དགོས། མིང་ནི་མི་དགོས། ལྟོ་འགྲང་ལྷག་སྐྱོབ་བྱུང་ན་དེ་གས་འཐུས་སོ།།།ཧཧཧཧཧ\n#51 གཡུ་ཐོག་རྒྱལ་པོ། ་ལགས་ཀྱིས་སྤེལ་དོན།:\nལྟོས་དང་ད། ཨོ་རྒྱན་ཉི་མ་ཟེར་བའི་xxདེས་བདེན་རྫུན་ཕྱིན་ཅི་ལོག། རྒྱ་འབྲས་རྡོག་རྫིས་བཏང་ནས། བསོད་རྒྱལ་གྱིས་བྱས་ཉེས་དེའི་ངན་ཁག་དེ་རིམ་པས་༧གོང་ས་མཆོག་ལ་གཡོགས་ཀྱི་འདུག་ཀ ཁྱོད་རང་ངོ་ཚ་གི་མི་འདུག་གམ། གལ་སྲིད་བསོད་རྒྱལ་ལ་བདེན་དཔང་ཡོད་ན། བསྟན་པ་སྤྱི་ལ་བསམ་བློ་མ་བཏང་ཀྱང་། རང་ཉིད་ཀྱི་ངོ་སྲུང་སྐྱོབ་ཆེད། རང་ཉིད་ཀྱི་སློབ་མ་བརྒྱད་ཀྱིས་བཤད་པའི་སྐད་ཆར་ལན་འདེབས་དག་སེལ་བྱེད་ངེས་པ་རེད། བྱེད་དགོས་པ་ཞིག་ཀྱང་རེད།་གང་ཡིན་ཟེར་ན། ཀུན་སྤྱོད་འགའ་ཁྲིའི་ཐོག་ནས་བཤད་ན། རང་ཉིད་བོད་རྒྱུད་ནང་བསྟན་པའི་བླ་མ་ཞིག་ཡིན་རབས་བརྗོད་ཀྱི་ཡོད། དེས་ན་རང་ཉིད་ལ་མིང་ཆས་བཟོས་པ་དེས། བསྟན་པ་སྤྱི་ལ་གནོད་ཚབས་ཆེན་པོ་ཡོད་པ་ཤེས་ངེས་རེད། རྩོད་པ་དེའི་གླེང་གཞི་ཁོ་རང་གི་ནང་དུའང་བོད་རྒྱུད་ནང་པའི་རྩོད་སྙོག་ཞེས་བྲིས་འདུག་ཀ འོན་ཀྱང་། བསོད་རྒྱལ་ལ་བདེན་དཔང་མེད་ཙང་དེ་མུར་ལུས་པ་རེད། བྱས་ཙང་། རང་ཉིད་ཀྱི་ཆོས་རྒྱུད་ཀྱི་དུག་ཆུས་མྱོས་པ་དང་། ཡང་ན་ཕ ཡུལ་གཅིག་པའི་ཞེན་ཁོག་ིག་སྐད་ཆ་དེ་ཚོ་བཞག་ནས་དྲང་བདེན་བརྗོད་དགོས་པ་རེད། མ་གཞི་ནས་མི་ཁྱོད་ཚོའི་གྲས་ག་དུས་ཡིན་རུང་ལྐུག་པ་ཨུ་ཚུགས་ཁོ་རང་ཡིན་པ།\n#52 ཁ་བ་རི་བ་ ་ལགས་ཀྱིས་སྤེལ་དོན།:\nAugust 18th, 2017 at 5:32 pm\nདགའ་ལྡན་ཕོ་བྲང་ཚང་གི་གཟོབ་མ་གཏོགས། གནའ་བོའི་དུས་སུ་གནམ་ཁེབས་ས། ད་ལྷམ་མཐིལ་ཡང་ཡང་འགེབས་ཐུབ་པ་ཁག་པོ་རེད། མ་འོངས་པར་སེན་རྗེས་ཀྱང་དགབ་མི་ཐུབ་པ་ཕར་བལྟས་ཚུར་གཟིགས་རེད། ད་ལྟ་གོང་ས་མཆོག་གི་མཛད་འཕྲིན་ཁོ་ནས་ཁྱེད་རང་ཚོ་སྐྱབས་ནས་བསྡད་ཡོད་རེད། གོང་ས་འདས་རྗེས་སུ་མགོ་འབུར་ས་རག་མི་ཡོང་། ཁྱོད་ཚོས་འདི་འདྲ་ཤ་སྟག་གྱིས་ལ་སྡོད་དང་བོད་པ་ཚོས་མགོ་བཅགས་ཡོང་་་་་་\nཁ་བ་རི་བ་མགོ་མ་ཚོས་གོང་ནས་ལྕེ་ལ་སྙབ་མ་འདུག ཤར་ནུབ་ཀྱི་མི་རིགས་དང་། སྲིད་གཞུང་བར་གྱི་འགལ་ཟླ་མཐོང་མྱོང་མེད་པས།\n#55 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nAugust 19th, 2017 at 3:02 am\nསྨིན་གླིང་སྐུ་མཆེད་དབུ་བཅད། བདུད་རིན་པོ་ཆེ་བཙོན་ཁང་ལ་བཅུགས། གྲུབ་དབང་པདྨ་ནོར་བུ་ལ་དུག་དྲངས། རྣམ་གླིང་གཏོར་བའི་གྲབ་བྱས། འདི་འདྲ་ཧ་ཅང་གི་མང་པོ་རེད། ཁོང་རྣམ་པ་ཚོ་བྱང་ཆུབ་སེམས་དཔའ་རེད། དགེ་སྦྱོང་ཆོས་བཞི་ལས་མི་འདའ་མཁན་ཤ་སྟག་རེད།\nང་ནི་ཐད་གར་སྐྱོན་ཡོན་ལ་བལྟས་ཏེ་དགག་གཞག་བྱ་བ་ལས་མདུན་ལམ་ལ་བསམ་བློ་གཏོང་མཁན་གྲས་མིན། གསར་རྙིང་རིས་མེད་ཀྱི་དགེ་བའི་བཤེས་གཉེན་རྣམ་པས་བསྟན་པ་རྣལ་མ་སུས་འཛིན་ན་དེ་ལ་དད་པ་ཡོད་མཁན་དང་། གུས་བཀུར་བྱེད་མཁན་ཅིག་ཡིན།\n#56 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nAugust 19th, 2017 at 3:24 am\nབོད་གཞུང་ཞེས་པ་དེ་དགེ་ལྡན་པ་གཅིག་པུའི་རེད་དམ། ཡང་ན་ཆོས་བརྒྱུད་མི་རིགས་དང་བཅས་པས་རེད། གོང་ས་མཆོག་གི་མཛད་འཕྲིན་ཁག་དང་། འཐེབ་རྩ་ཚོགས་པ་བརྒྱུད་ནས་ཆོས་བརྒྱུད་གཞན་པ་ལ་རོགས་རམ་ག་ཚོད་བྱས་ཡོད།\nཆོས་ལུགས་འཐེན་འཁྱེར་རེད་མ་བསམ་ཨ། ང་ཕྱོགས་ཞེན་ཆེ་འདུག་མ་བསམ་ཨ། འདི་དག་དངོས་ཡོད་གནས་ཚུལ་རེད།\nབོད་ན་ཡོད་པའི་བོད་མི་ཡོད་ཚད་ཀྱིས་རྒྱལ་བ་རིན་པོ་ཆེ་དང་། བཙན་བྱོལ་བོད་གཞུང་ཟེར་བ་ཞིག་ཡོད་བསམ་ནས་ཉིན་མོ་སྨོན་ལམ་རྒྱག་ས་དང་། མཚན་མོ་རྨི་ས་དེས་ཅུང་ཙམ་གུ་ཡངས་དང་། སྤྱི་སེམས་འཆང་དགོས་པར་སེམས་སོ། །\nཁོ་བོ་ལ་མཚོན་ན་དེང་སང་གི་རྙིང་མའི་བླ་ཆེན་མིང་ཁུར་འཆང་བུ་འདི་ཚོ་དང་། བཀའ་བརྒྱུད་ས་སྐྱ་དགེ་ལྡན་དང་བཅས་པའི་བླ་རྒན་ཕལ་ཆེ་བར་རེ་བ་གང་ཡང་མེད། ཆོས་ཕལ་ཆེ་བ་ཞུས་ཚར་ཡིན། ད་ལྟ་ཅུང་ཟད་ལུས་ཡོད་པ་དེ་གསར་རྙིང་རིས་མེད་ཀྱི་མིང་གྲགས་ཡོད་མེད་ལ་མ་ལྟོས་པར་བླ་རྒན་ཚད་ལྡན་ཚོའི་གམ་དུ་བཅར་ནས་ཞུ་འདོད་ཡོད།\n#57 གཡུ་ཐོག ་ལགས་ཀྱིས་སྤེལ་དོན།:\nAugust 19th, 2017 at 5:52 am\nསྤྱི་ཚོགས་ནང་དོན་མེད་དཀྲོགས་གཏམ་མ་སྤེལ་ན་ཡག་པོ་ཡོད་རེད། བསོད་རྒྱལ་གྱི་རྙོག་གླེང་དེའི་ནང་༸གོང་ས་མཆོག་དང་བཙན་བྱོལ་སྒྲིག་འཛུགས་གཉིས་མཉམ་བསྲེས་བྱེད་དགོས་དོན་མིན་འདུག རང་ཉིད་སྒེར་གྱི་སེམས་ནད་དེའི་སྤྱི་ཚོགས་དང་བཙན་བྱོལ་སྒྲིག་འཛུགས་དེ་བཞིན་རྒྱལ་བའི་མཛད་ཕྲིན་དང་ཐེབས་རྩ་ཁག་གི་སྟེང་གཡོག་ན་ཀླད་མེད་རེད། བསོད་རྒྱལ་རང་ཉིད་དཀར་ནག་གང་ཡིན་ཁྲིམས་ཀྱི་གནད་དོན་འོག་ཐག་གཅོད་བྱེད་ཀྱི་རེད། དེར་སེམས་འཕྲལ་དང་དོན་མེད་རྙོག་གླེང་འཆལ་གཏམ་སྤེལ་ཚེ་ཕན་ལས་གནོད་ཆེ། སྤྱིར་༸རྒྱལ་བ་ཉིད་བཙན་བྱོལ་དུ་འབྱོར་བ་ནས་བཟུང་བསྟན་པ་སྤྱི་དང་ཡང་སྒོས་ཆོས་བརྒྱུད་ཆེན་པོའི་བཞིའི་གོང་འཕེལ་དང་ཉམས་ལེན་གང་ལེགས་ཡོང་ཆེད་འབད་བརྩོན་གནང་བ་བརྗོད་མི་དགོས།\nཁྱེད་ཀྱིས་་་་་བོད་གཞུང་ཞེས་པ་དེ་དགེ་ལྡན་པ་གཅིག་པུའི་རེད་དམ། ཡང་ན་ཆོས་བརྒྱུད་མི་རིགས་དང་བཅས་པས་རེད། གོང་ས་མཆོག་གི་མཛད་འཕྲིན་ཁག་དང་། འཐེབ་རྩ་ཚོགས་པ་བརྒྱུད་ནས་ཆོས་བརྒྱུད་གཞན་པ་ལ་རོགས་རམ་ག་ཚོད་བྱས་ཡོད།་་ཞེས་བརྗོད་པར་ངོས་ལེན་མེད། གཅིག་བྱས་ན་གནས་ཚུལ་ཡོངས་མེ་ཤེས་པའི་དབང་གི་འཁྲུལ་པ་ཡིན་སྲིད། བཙན་བྱོལ་སྒྲིག་འཛུགས་དེ་ཆོས་ལུགས་རིས་མེད་དང་ཕོ་མོ་འདྲ་མཉམ་ཡིན་པ་བཅའ་ཁྲིམས་ནང་གསལ་རེད། ཆོས་བརྒྱུད་ཆོན་པོ་བཞི་དང་གཡུང་དྲུང་བོན་བཅས་ཀྱི་སྤྱི་མཐུས་ཡོད་པ་མི་ཤེས་སམ། ༸གོང་ས་མཆོག་གི་མཛད་ཕྲིན་ཁག་ནང་ད་བར་ཆོས་ལུགས་འདྲ་མཉམ་ཆེད་མཛད་པ་བསམ་མེད་བསྐྱངས་ཡོད་པ་ཕལ་ཆེར་ཁྱེད་ཀྱི་བརྗེད་པ་འདྲ།\nགང་ལྟར་འཐེབ་རྩ་ཚོགས་པ་བརྒྱུད་ནས་ཆོས་བརྒྱུད་གཞན་ལ་རོགས་རམ་ག་ཚོད་བྱས་ཡོད་མེད་འཐེབ་རྩ་ཁག་ལ་ཐད་ཀར་དྲིས་དང་ཤེས་གསལ་རེད། ཕྱི་རྒྱལ་དུ་ཡོད་པའི་བླ་མ་བླ་སྤྲུལ་རྣམས་ཀྱི་སྒེར་གྱི་ཆོས་ཚོགས་རྣམས་ལ་༸གོང་ས་མཆོག་དང་། འཐེབ་རྩ་ཚོགས་པ་ཁག དེ་བཞིན་བཙན་བྱོལ་སྒྲིག་འཛུགས་ནས་རོགས་རམ་བྱེད་དགོས་དོན་གང་ཡང་མ་མཐོང་།\n#58 གངས་གཞོན། ་ལགས་ཀྱིས་སྤེལ་དོན།:\nAugust 19th, 2017 at 6:36 am\nཨ་ཁ་སྙིང་རྗེ། ངས་ཁྱོད་ལ་སྨྱོ་ནད་སྨན་ཁང་ཞིག་ངོ་སྤྲོད་བྱས་ཆོག ཨོ་རྒྱན་ཉི་མ་ཁྱོད་སྨན་ཁང་འདིར་ལམ་སེང་རྒྱུགས་ཤིག\n#59 ཀརྡོ་རབ་འབྱམས་པ་ ་ལགས་ཀྱིས་སྤེལ་དོན།:\nAugust 19th, 2017 at 6:41 am\n#60 ཀརྡོ་རབ་འབྱམས་པ་ ་ལགས་ཀྱིས་སྤེལ་དོན།:\n་་་་་་་་་་ བོད་ན་ཡོད་པའི་བོད་མི་ཡོད་ཚད་ཀྱིས་རྒྱལ་བ་རིན་པོ་ཆེ་དང་། བཙན་བྱོལ་བོད་གཞུང་ཟེར་བ་ཞིག་ཡོད་བསམ་ནས་ཉིན་མོ་སྨོན་ལམ་རྒྱག་ས་དང་། མཚན་མོ་རྨི་ས་དེས་ཅུང་ཙམ་གུ་ཡངས་དང་། སྤྱི་སེམས་འཆང་དགོས་པར་སེམས་སོ། །་་་་་་་་་་\n#61 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nAugust 19th, 2017 at 7:11 am\nགཞང་བཙོང་མ་ཚོས་བསོད་རྒྱལ་ལ་དུག་སྤྲདཔའི་སྟེང་། གོང་ས་མཆོག་དང་། དགའ་ལྡན་ཕོ་བྲང་གིས་སྨན་ལོག་སྤྲད་པ་དང་གཅིག་པ་རེད།\n#62 ཀརྡོ་རབ་འབྱམས་པ་ ་ལགས་ཀྱིས་སྤེལ་དོན།:\nཨོ་རྒྱན། ༸གོང་ས་མཆོག་ལ་མི་དད། ཉི་མས། དགའ་ལྡན་ཕོ་བྲང་ལ་ཕྲག་པ་དོག ཧ་ཧ།།\n#63 དཔལ་ལྡན། ་ལགས་ཀྱིས་སྤེལ་དོན།:\nAugust 19th, 2017 at 8:28 am\n#64 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nགོང་ས་མཆོག་གིས་བཀའ་སློབ་དེ་ཡང་ན་ལོ་གཅིག་སྔ་དགོས་རེད། ཡང་ན་ལོ་གཅིག་ཕྱི་དགོས་རེད། ནང་པའི་ན་གཞོན་ཚོགས་ཆེན་འཚོགས་མ་ཐག་དང་། བསོད་རྒྱལ་དེར་མཉམ་ཞུགས་བྱས་པ་དང་རིག་པ་ཆོས་ཚོགས་དང་། དགའ་ལྡན་ཕོ་བྲང་གཉིས་འུར་ལང་བ་ལ་རྒྱུ་མཚན་གཅིག་ལས་མེད། དེ་ནི་གོ་ཤོར་དོགས་དང་། ཕྲག་དོག་རེད།\n#65 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nཁ་སང་ཧྥི་རན་སའི་སྨོ་བོ་ཞིག་གིས་ད་བླ་མ་ཟེར་བ་ཡིད་ཆེས་མེད། ང་ཚོ་ཡེ་ཤུ་ལ་ཕྱིར་སློག་བྱ་རྒྱུ་ཡིན་ཟེར། དེ་ནི་གོང་ས་མཆོག་གི་བཀའ་སློབ་དེ་སྐད་ཡིག་འདྲ་མིན་དང་། བརྙན་འཕྲིན་འདྲ་མིན་ནང་དར་ཁྱབ་ཧ་ཅང་ཆེ་བས་རེད། འདིས་ནི་ནང་པ་སྤྱི་ལ་ཧ་ཅང་གནོད་ཚབ་ཆེན་པོ་བཟོས་སོང་ངོ་།།\n#66 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nAugust 19th, 2017 at 12:04 pm\nངས་ནི་སྔར་ཡང་གོང་ས་མཆོག་གི་སྤྱན་སྔར་ཆོས་ཞུས་དབང་ཞུས་བྱས་པ་ཡིན། ད་དུང་ཡང་ཞུ་འཆར་ཡོད། དད་པ་ཡང་ཡོད།\nAugust 19th, 2017 at 1:50 pm\nཁོ་བོ་ལ་དགའ་ལྡན་ཕོ་བྲང་། གོང་ས་མཆོག གསེར་རྟའི་ཆོས་སྒར། བསོད་རྒྱལ། རིག་པ་ཆོས་ཚོགས་རྣམས་ཀྱི་ཁུར་སྟངས་གཏན་ནས་མེད་ཀྱང་། ཚིག་གསུམ་སྐད་ཆ་མ་བཤད་ན། ཕ་ཨ་ཁུ་ཡིན་ཡང་གོ་བརྡ་མི་འཕྲོད། གོམ་གསུམ་གོམ་པ་མ་སྤོས་ན་སྒོ་ཐེམ་ཡིན་ཡང་བརྒལ་མི་ཐུབ་ཟེར་བ་བཞིན། རྒྱུ་མཚན་ཅུང་ཟད་མ་སྨྲས་ན་མི་ཆེན་བླ་ཆེན་ཟེར་བ་ཚོས་ཉམས་འཇོག་རྩ་བ་ནས་བྱེད་ཀྱི་མི་འདུག་ལ། དེ་བཞིན་གཞན་ལ་བྱུས་ཏོག་བྱ་བ་ལ་དགའ་བའི་གང་ཟག་ཅིག་དང་། མ་དྲང་བ་དང་། མི་འགྲིགས་པ་ཞིག་བྱེད་ཡོང་དུས་དེ་ལ་ལན་ཞིག་མ་བཏབ་ན། འདུག་མི་ཐུབ་མཁན་ཞིག་ཡིན། ད་དུང་བདག་ནི་ཆོས་ལུགས་དང་། སྤྱི་ཚོགས་ཉམས་ཞིབ་པ་ཞིག་ཡིན་པའི་ཆ་ནས། ཆོས་ལུགས་ཀྱི་ཆགས་འཇིག་དང་། སྤྱི་ཚོགས་ཀྱི་བདེ་སྡུག་ལ་སེམས་ཁུར་ཆེན་པོ་ཡོད་མཁན་དང་། དེ་ལ་རྒྱུས་ལོན་བྱ་བ་ལ་དགའ་བའི་གང་ཟག་ཅིག་ཀྱང་ཡིན། ༢༠༠༨་ནས་ད་ལྟ་བར་འཛམ་གླིང་ཤར་ནུབ་གཉིས་ཀྱི་ཨ་རིའི་ལྷོ་བྱང་གཉིས་ལས་གཞན་པའི་གླིང་ཆེན་ཁག་གི་ཡུལ་གྲུ་མང་པོ་ཞིག་ལ་འགྲོ་ཚར་བ་ཡིན། དེ་དག་ཏུ་ཕྱིན་པའི་དུས་སུ་ཡུལ་ལུང་དེའི་ཆོས་ལུགས་དང་། རིག་གཞུང་། མི་རིགས་བཅས་ཀྱི་བདེ་སྡུག་དང་། འཕེལ་འགྲིབ་ལ་བསམ་བློ་གཏོང་བ་ལས། དངུལ་རག་ཐབས་ལ་གང་ཡང་བརྩོན་མེད།\n#68 ཁ་བ་རི་བ་ ་ལགས་ཀྱིས་སྤེལ་དོན།:\n#69 ཟུར་གནས་ ་ལགས་ཀྱིས་སྤེལ་དོན།:\nགཉིས་པ། ཟ་ཟུར་ལ་གནས་ཡོད། རྒྱལ་བ་རིན་པོ་ཆེ་གང་གསུངས་ཀྱང་དེ་ལ་ངོ་རྒོལ་བྱེད་མཁན་ཡོང་རྒྱུ་ཉག་གཅིག་རེད། བསོད་རྒྱལ་རིན་པོ་ཆེར་རྒྱབ་སྐྱོར་བྱས་ན། ཕྱི་རྒྱལ་མགོ་སེར་དང་ཤུགས་ལྡན་ཚོགས་པ། འཐབ་ཕྱོགས་གཅིག་གྱུར་པུ་ཡོང་ནས་རྒྱལ་བ་རིན་པ་ཆེ་ཁ་ཞེ་གཉིས་མེད་མ་རེད་ཟེར་གྱི་རེད། བསོད་རྒྱལ་ནོར་བཞག་ཟེར་ན། རྒྱལ་བ་རིན་པོ་ཆེ་རྟག་ཏུ་ནག་པོ་མཐོང་སྡོད་མཁན་ཨོ་རྒྱན་ཉི་མ་སོགས་ཐོན་ཡོང་གི་རེད།\nཡིན་ནའང་། བློ་གཟུ་བོར་གནས་ན། བསོད་རྒྱལ་རིན་པོ་ཆེ་འགྲིགས་ཤག་ཅེས་མི་རྩ་ཐང་བ་ཞིག་གི་ཁ་ནས་ཡོང་ཐབས་མེད། བསོད་རྒྱལ་རིན་པོ་ཆེའི་གྲོགས་པོ་ཉེ་ཤོས། དིལ་རྒྱུ་མཁྱེན་བརྩེའི་ཕྱག་མཛོད་ཕ་རན་སི་མི་ཡིན་པ་མ་ཐེའུ་ཞུ་མཁན་ཁོང་གིས་བསོད་རྒྱལ་རིན་པོ་ཆེ་ནོར་སོང་། གསང་སྔགས་བསྟན་པར་གནོད་འཚེ་ཆེན་པོ་བགྱིས་སོང་གསུངས་སོང་། དེ་བཞིན་སྔོན་མ་ནས་གསང་སྔགས་རྙིང་མའི་ཚད་ལྡན་བླ་མ་པད་ནོར་རིན་པོ་ཆེ་དང་། རྡོ་གྲུབ་ཆེན། དེ་བཞིན་དིལ་རྒུ་མཁྱེན་བརྩེ་རིན་པོ་ཆེའི་ཆོས་ཚོགས་ཁག་ཏུ་སྔོན་མ་ནས་བསོད་རྒྱལ་རིན་པོ་ཆེ་གསུང་ཆོས་ལ་གདན་ཞུ་བྱེད་ཆོག་གི་མེད། བུད་མེད་སོགས་ཀྱི་རྙོག་ཁྲ་ཆེན་པོ་སྔོན་མ་ནས་ཡོད་ཙང་རེད། བྱས་ན་ཁོང་རྣམ་པས་བསོད་རྒྱལ་རིན་པོ་ཆེ་སྐད་གྲགས་ཆེན་པོ་ཡོད་པ་མཁྱེན་བཞིན་དུ་བསོད་རྒྱལ་རིན་པོ་ཆེའི་མཚན་མ་ཐོས་པ་རེད་དམ། བསོད་རྒྱལ་རིན་པོ་ཆེའི་ཆོས་ཚོགས་ལ་རྡོ་གྲུབ་ཆེན་དང་ས་སྐྱ་གོང་མ།་པད་ནོར་རིན་པོ་ཆེ་སོགས་མ་ཕེབས་པ་འདི་བསོད་རྒྱལ་རིན་པོ་ཆེ་ཤུགས་བསྟན་བསྟེན་པར་དྭོགས་པ་ལངས་པ་ཡིན་གྱི་མ་རེད།\n#70 ཟུར་གནས་ ་ལགས་ཀྱིས་སྤེལ་དོན།:\nAugust 19th, 2017 at 10:08 pm\nས་སྐྱའི་རྫོང་གསར་མཁྱེན་བརྩེ་ལ་ཨོ་རྒྱན་སྟོབས་རྒྱལ་གྱིས་ཞུ་བ་ཕུལ་ནས་ཁོང་གིས་བསོད་རྒྱལ་ལ་རྒྱབ་སྐྱོར་རྩོམ་ཡིག་མགོ་ཉོག་ཅན་ཞིག་བྲིས་འདུག རྫོང་གསར་མཁྱེན་བརྩེ་ཕྱོགས་ལྷུང་ཅན་ཡིན་པ་ད་རེས་གཞི་ནས་ཤེས་སོང་། སྔོན་མ་ཁོང་གཟུ་བོར་གནས་པའི་སྐྱེས་བུ་ཞིག་རེད་བསམས་མྱོང་།\n#71 ཏི་སི། ་ལགས་ཀྱིས་སྤེལ་དོན།:\nཟུར་གནས། གདོན་ཟུར་ཕོག་པའི་ཕྱོགས་རེས་ཅན་དེར། རྙིང་མའི་བླ་མས་རྒྱབ་རྩ་བྱས་མ་སོང་ཞེས་བཤད་པ་དེར། ཁྱོད་རྙིང་བླ་ཆེན་བཀའ་དྲི་ཞུས་སམ། ཡང་ན་རྒྱབ་རྩ་ལང་མ་སོང་ཟེར་དུས། དགེ་ལུགས་དོ་རྒྱལ་གསོ་མཁན་འདྲ་བོ་མི་བསད། སྐད་འབོད་བཟོ། རྒྱ་དམར་ནད་གོར་མོ་ལེན་པ་ལྟ་བུ་ལ་གོ་དགོས་སམ། རིག་པ་ཆོས་ཚོགས་ལ་རྒྱབ་སྐྱོར་ཡོད་རེད། བས྄ོད་རྒྱལ་རིན་པོ་ཆེས་ཕྱག་ལས་ནོ་སོང་བ་དེར་བློ་ཕམ་ཡོད་། མ་ཟད་༧ གོང་ས་མཆོག་ནས་ཏོག་ཙམ་ཆོས་ཚོགས་དེར་ཐོ་བ་ཞུས་པ་འངྲ་བོ་་སྟོར་རྐྱེན་བྱུང་སིང་བསམ་པའི་བློ་ཕམ་ཡང་བྱུང་ཡོད་རེད། འོན་ཀྱང་༧གོང་ས་མཆོག་ནི་བླ་སློབ་དམ་ཚིག་ལ་བརྩི་དགོས་གཤིས་དུས་ནམ་ཡང་དགེ་ལུགས་པ་ལ་ལ་ལྟ་བུ་བསད་རེས་དང་། ཞུ་རེས་དུས་ནམ་ཡང་བཟོ་མི་ཡོང་། ༧ གོང་ས་མཆོག་ནས་སློབ་དཔོན་དབྱིག་གཉེན་ལའང་མཁས་པ་ཆེན་པོ་རེད་འོན་ཀྱང་ འཇིག་རྟེན་ཆགས་ལུགས་རྣམ་བཞག་ལ་མོས་མཐུན་མེད་གསུང་ཆོག་དུས། ང་ཚོས་༧ གོང་ས་གསུང་ལ་གུས་བཀུར་ཡོད་ཀྱང་ཁ་སང་གནས་ཚུལ་དེར་མེ་ནང་དུ་སྣུམ་རླུག་པ་དེར་མོས་མཐུན་མེང།\n#72 ཏི་སི། ་ལགས་ཀྱིས་སྤེལ་དོན།:\n#73 ཀརྡོ་རབ་འབྱམས་པ་ ་ལགས་ཀྱིས་སྤེལ་དོན།:\nAugust 20th, 2017 at 4:13 am\n#74 ཀརྡོ་རབ་འབྱམས་པ་ ་ལགས་ཀྱིས་སྤེལ་དོན།:\nབསོ་རྒྱལ་བླ་མས་ནོར་འཁྲུལ་བཏང་བ་ལ་ཡང་ཡིད་ཆེས་ཡོད། དེ་ལས་ཀྱང་ངན་པ་ནི། ཁོང་གི་དེག་ཕྲུག་ཏུ་བརྫུས་ན་ས་འོངས་མཁན་མགོ་སེར་སྤྲེའུ་རིགས་ལ་ཡང་དྭོགས་ཟོན་གྱིས། ཞེས་ལན་བརྒྱར་གསོལ་འདེབས་ཞུའོ།།\n#75 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nAugust 20th, 2017 at 6:09 am\nརྫོང་སར་མཁྱེན་བརྩེས་བླ་སློབ་ཀྱི་འབྲེལ་བ་དང་། དམ་ཚིག་སྐོར་གསུངས་འདུག་སྟེ། དེས་ཕན་ཐོགས་ན་རྙོག་དྲ་དེ་འདྲ་བཟོ་ལེ་མ་རེད། དགོས་རྒྱུ་ངོ་མ་དེ་ཚུར་རྨ་ཐོག་གྲི་བཙུགས་པ་བཞིན། ཕར་རྒྱུ་མཚན་རྣམ་དག་གི་ལམ་ནས་རིགས་པས་ཚར་གཅོད་རེད། ཆོས་བཤད་ནས་དེ་ཚོར་ཕན་ཐོགས་ཡོད་ལེ་མ་རེད། ཆོས་དྲེད་ཆོས་ཀྱིས་མི་ཐུལ། མར་ལྐོག་སྣུམ་གྱིས་མི་ཐུལ་ཟེར་བ་རེད།\n#76 གངས་སེང། ་ལགས་ཀྱིས་སྤེལ་དོན།:\nAugust 20th, 2017 at 7:01 am\n#77 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nAugust 20th, 2017 at 7:58 am\nད་བར་རྙིང་མའི་བླ་མ་བཀའ་དྲིན་ཅན་ཚོས་ཆོས་བཞིན་དུ་སྤྱད་དེ་དགེ་སྦྱོང་གི་ཆོས་བཞི་དང་། བདག་བས་གཞན་གཅེས་ཉམས་ལེན་བྱས་པ་རེད། ད་དུང་ཉམས་ལེན་གནང་མཁན་ཚོས་གནང་རོགས་ཀྱིས། ད་དུང་དགའ་ལྡན་ཕོ་བྲང་གིས་མ་བཞག་ན་མི་ལོ་སུམ་བརྒྱ་ལྷག་ལ་བརྙས་བཅོས་བྱེད་ཚད་ཆ་ཚང་བགྲང་སྟེ། རྒྱལ་སྤྱིའི་ཁྲིམས་ལ་གཏུག་དགོས་རེད།\n#78 ཅོ་རི་ཉི་མ། ་ལགས་ཀྱིས་སྤེལ་དོན།:\nཨོ་རྒྱན་ཉི་མའི་སེམས་ལ་ན་ཚ་འདུག་ཟེར་མཁན་ཚོ་ལ་བཤད་རྒྱུ་ཞིག་ཡོད། ངས་བལྟས་ན་སེམས་ལ་ན་ཚ་ཟེར་ནའང་འདྲ། སེམས་འདུལ་བ་ཟེར་ནའང་འདྲ། རྨོངས་དད་ཟེར་ནའང་ཆོག རང་གི་ཆོས་ལུགས་་མཆོག་འཛིན་ཅན་ཟེར་ནའང་རེད། རང་གི་བླ་སྤྲུལ་མཆོག་འཛིན་ཅན་ཟེར་ནའང་བདེན། མདོ་ན་བོད་མི་མང་པོའི་སེམས་ཁམས་སུ་ན་ཚ་ལྟ་བུ་ཞིག་ཡོད་པ་ནི་གཅིག་མཚུངས་རེད་མ་གཏོགས་ཨོ་ཉི་བཀོར་ཁུག་གཅིག་པོ་མ་རེད།\nངས་སྐབས་རེ་ལ་བོད་མི་མང་པོ་སྨྱོན་པ་ལྟ་བུ་མཐོང་གི་འདུག ཆོས་ལུགས་ཀྱིས་སེམས་ཁམས་སུ་བཏབ་པའི་ན་ཚ་དེ་ཡོད་པའི་མི་རྣམས་ནི་བླུན་རྟགས་ཚ་པོ་རེད། གཞན་གྱི་སྲོག་ལ་རྒོལ་ཐུབ་པ་མ་ཟད་རང་སྲོག་ལ་ཡང་རྒོལ་ཐུབ་ཀྱི་རེད། དཔེ་ན་ཁ་ཆེ་དྲག་སྤྱོད་ཚོ་ལྟ་བུ་རེད།\nརང་ཆོས་དང་རང་གི་བླ་སྤྲུལ་མཆོག་འཛིན་ཅན་གྱི་མི་རྣམས་ལ་གནས་ལུགས་དང་རྒྱུ་མཚན་ཟེར་བ་ཤིག་འགྲོ་ས་ཡོད་མ་རེད། ཁོ་ཚོས་རང་ཆོས་ཚད་མ་དང་རང་གི་བླ་མ་ཚད་མ་འཛིན་གྱི་རེད་ད་་་་་ཧཧཧ ཨོ་ཉི་ལ་ལབ་མཁན་ཚོས་སོ་སོའི་སེམས་ཁམས་ལ་ཡང་ན་ཚ་ཡོད་པ་ཤེས་པ་བྱོས་ཅེས་ཞུ་རྒྱུ་ཡིན།\n#79 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nངའི་སེམས་ནད་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་གིས་མ་ཐུལ་ན། སྨྱོན་པས་སྨྱོན་པ་ཐུལ་ལེ་མ་རེད་ལོ། ཁ་རོག་གེར་སྡོད།\n#80 ཅོ་རི་ཉི་མ། ་ལགས་ཀྱིས་སྤེལ་དོན།:\n#81 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nང་བསོད་རྒྱལ་ལ་དད་པ་མེད་ལ། བླ་མ་ཡང་མིན། མཆོག་འཛིན་ཡང་མེད། བརྙས་བཅོས་བྱས་དུས་སྐྱིད་པོ་རང་མི་འདུག རང་ཉིད་ལེགས་སུ་འདོད་པ་དང་། འཐུན་ལམ་ལ་དགའ་བ་ཚོས་ནི་ལྷ་བྱོས་ཁྱིས་འཁུར་ན་འཛུམ་མོལ་མོལ། མར་མེ་རླུང་གིས་བསྐྱོད་ན་འཛུམ་མོལ་མོལ་རེད།\nགོ་ས་ཆེ་ཆུང་བསམ་བློ་བཏང་ན་བསོད་རྒྱལ་ལས་ང་མ་ཆེ་ན་མི་ཆུང་། ཐབས་སྐྱོ་བ་ཞིག་ལ་སྒོར་མོ་འདི་ང་ལ་མེད། ཧཧཧཧཧ\n#82 ཀརྡོ་རབ་འབྱམས་པ་ ་ལགས་ཀྱིས་སྤེལ་དོན།:\nམ་རབས་ཀླ་ཀློ་ཅིག་ཡིན་པ་ད་གཞི་ནས་ཤེས་སོང་། །ད་ཁྱོད་དང་མི་རྩོད།། །།\n#83 ཏི་སི། ་ལགས་ཀྱིས་སྤེལ་དོན།:\nབསོད་རྒྱལ་གྱིས་ནུབ་ཕྱོགས་ལུང་པ་ལ་ནང་བསྟན་སློབ་མ་ཁྲི་ཚོ་མང་པོ་བསྐྲུན་པ་དང་། སྐྱེ་འཆིའི་ངོ་སྤྲོད་དེབ་དེས་མང་པོ་ཞིག་ཚེ་སྲོག་ལས་སྐྱོབ་། ནང་བསྟན་ལ་དད་གུས་ཕེལ་རྐྱེན་བྱས་པ་དེར་། བསྟོད་བསྔགས་བཏང་བ་གོ་མ་སོང་། ད་ལེན་གནས་ཚུལ་འདི་ཐབས་སྐྱོ་བོ་ཡིན་ནའང་དེ\nཐོག་ལ། ཤི་བའི་སྦྲུལ་དང་འཕྲད་པ་ན་ཁ་ཏ་བཞིན་དངོས་ཤུགས་རྒྱུད་གསུམ་། དབྱིན་བོད་རྒྱ་གསུམ་ཐོག་ནས་རྡོག་བརྫིས་དང་གཉོབ་བཅོས་བྱས་པ་དེ་ནི་༧ གོང་ས་བཀའ་སྒྲུབ་པ་རེད་དམ། མཐོ་དམན་དྲག་ཞན་ཚང་མས་ཧབ་རུབ་སྦར་རུབ་བྱས་པ་དེར་ལྟ་ཡོང་དུས་སེམས་ཕམ་དཧོས་ཡག་ཞིག་དང་། བློ་ཕམ་དགོས་ཡག་ཅན་རེད་མི་འདུག་གམ། མི་སུ་ཡིན་ནའང་གནས་ཚུལ་བཟང་ངན་ཡོང་མི་སྲིད་པ་མ་རེད་པས་ད་དུང\nགནས་ཚུལ་འདིའི་རིགས་ལ་འཁོན་པ་སྡུམ་ཐབས་རྩོད་པ་ཆོས་ཕྱོགས་ཞི་ཐབས་དགོས་ཡག་གལ་ཆེན་རེད་དེ་། ད་ལན་དབང་ཡོད་དབང་མེད་བཙན་བཀའ་ལྟར་སྣང་། ད་དུང་བསོད་རྒྱལ་བླ་སློབ་བར་འ\nའདུམ་སྒྲིག་གནང་ཐབས་མཛད་པོ་སོགས་ལ་སྡང་ཞུགས་ཁོ་ནར་བྱས་པ་དེ་། འདི་ནི་མཐའ་གཅིག་ཏུ་ཕྱོགས་རེས་ཕྲག་དོག་གི་སྨྱོས་པ་ཅན་ཡིན་པ་གོར་མ་ཆགས། དགོངས་དགོས་ཡག་ཞིག་ལ་བསོད་རྒྱལ་གྱི་ལས་རབ་གླིང་། ཨ་ཀོང་རིན་པོ་ཆེ་བསམ་ཡས་གླིང་། རིག་པ\nཚོགས་ཆེན། དྲུང་པའི་ཤམ་བྷ་ལ། དར་ཐང་སྤྲུལ་སྐུས་ཨོ་ཌི་ཡ་ན\nཚོགས་ཆེན་དེ་དག་ནི། ཁོང་རྣམ་པས་སོ་སོས་རག་ཉིད་འཇོན་བཞག་པ་ཁོ་ན་རེད་། དངོས་ཤུགས་རྒྱུད་གང་རུང་ནས། ག་གེ་མོ་ལྟ་བུ་མ་རེད། རྒྱ་གར་གཅིག་པུ་ལྟ་བུ་དཔེ་མཚོན་ཙམ་ཞུ་ན། ཝར་ཎ་མཐོ་སློ་ངེས་སྟོན་པ་དགེ་ལྡན་པའི་བཤེས་གཉེན། དི་ལླི་བོད་ཁང་དགེ་ལྡན་པའི་བཤེས་གཉེན། བོད་ཀྱི་དཔེ་མཛོད་དགེ་ལྡན་པའི་བཤེས་གཉེན་སོགས་ལྟ་བུ་ག་ལ་ཡིན་། ངས་དེ་རྣམས་ལ་ཟུར་ཟ་དང་ཕྲག་དོག་མ་ཡིན་ཏེ། དངོས་འབྲེལ་གནས་ཚུལ་ཞུ་འཕྲོས་ཐལ། དགེ་བཤེས་ཁོང་རྣམ་པས་མཛད་པ་རྗེས་སུ་ཡི་རང་ཞུ་བ དང་བཀྲིན་རྗེས་དྲན་ཞུ་ལུས་དགོས། མཐའ་སྡོམ་དོན་མེད་ལ་བསོད་རྒྱལ་གང་ཡིན་རུང་རྒྱལ་ཁབ་དེའི་ཁྲིམས་ལུགས་ཀྱི་ཁ་དྲགས་ཡོང་གིས་རེད། ང་ཚོ་དེ་ལ་གནོད་སེམས་སྡང་ཟུག་སྨོད་ཚིག་མ\n#84 ཏི་སི། ་ལགས་ཀྱིས་སྤེལ་དོན།:\n#85 ཨ་དཀར་པོ་ ་ལགས་ཀྱིས་སྤེལ་དོན།:\n#86 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nAugust 20th, 2017 at 2:13 pm\nདངོས་གནས་ལུགས་གཉིས་ཡོད་མཁན་ཞིག་གི་འགྲོ་སྟངས་བྱེད་པ་ཡིན་ན། རྡ་སའི་ཆོས་ལུགས་ཀྱི་སྤྱི་འཐུས་ཟེར་བ་མྱི་རོ་གྲལ་འདུག་ཤ་སྟག་ཡོད་པ། དེ་ཚོ་ལས་རྙིང་མའི་སྤྱི་འཐུས་ཚོས་ཚོགས་ཆུང་བཙུགས་ཏེ་བསོད་རྒྱལ་རིན་པོ་ཆེའི་གནས་ཚུལ་ཞིབ་འཇུག་བྱ་བའི་དུས་ཚོད་རེད། ཡིན་ན་ཡང་ཆོས་བརྒྱུད་སྤྱི་འཐུས་དེ་ཚོས་དགོས་རྒྱུའི་དགོན་པ་ཆེ་ཆུང་ལ་མ་ལྟོས་པར་དེ་ཚོའི་བཤད་སྒྲུབ་ལས་གསུམ། ཐོས་བསམ་སྒོམ་གསུམ། ཕྱག་བཞེས་འཕྲིན་སྒྲུབ་ཀྱི་རིགས་ཉམ་རྒུད་དུ་ཕྱིན་པ་དག་སླར་གསོ་དང་། ད་ལྟ་ཡོད་པ་མི་ཉམས་གོང་འཕེལ་གྱི་ཐབས་ལམ་ལ་མི་འབད་པར། མི་དགོས་རྒྱུའི་ཆབ་སྲིད་པའི་གྲལ་དུ་འཚང་། གོ་ས་རྩོད། སྐད་ཆ་རྡུག་ཚད་བཤད། དེ་ནས་སྐྱ་བོ་ཚོས་རྩིས་ཐང་མེད་པ་ཆགས། དེ་ཚོ་ལ་ཆོས་ལུགས་ཀྱི་མཚན་ཉིད་ཚང་གི་མི་འདུག ཆོལ་ཁའི་སྤྱི་འཐུས་རང་རེད།\n#87 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nརྙིང་འཐུས་ཚོས་རྙིང་མའི་བླ་ཆེན་མིང་ཁུར་ཚོ་ལ་ཞུ་དགོས་ན་འདྲ། མཁྱེན་བརྩེ་དང་ཨོ་རྒྱན་སྟོབས་རྒྱལ་སོགས་བགྲོ་དགོས་ན་རེད། འདི་རང་དགར་བསྐྱུར་མ་བཞག་མ་གཏོགས། ནུབ་ཕྱོགས་ལ་བོད་བརྒྱུད་ནང་བསྟན་ལ་ཧ་ཅང་གྱོང་གུད་ཆེན་པོ་རག་ས་རེད། དགའ་ལྡན་ཕོ་བྲང་བ་ཚོས་དྲན་ན་འཇམ་མགོན་བླ་མ་ཙོང་ཁ་བའི་བསྟན་པ་གསེར་ཞུན་ལྟ་བུ་སྤེལ་བའི་དུས་ཚོད་ཡིན་དྲན་ཡོད་ན་མི་ཤེས་ཏེ། ད་ལྟ་དེ་འདྲའི་གནས་སྟངས་ཤིག་ལ་བསྡད་མི་འདུག་གོ།\n#88 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nAugust 20th, 2017 at 2:35 pm\nཚོགས་ཆུང་གི་ཚོགས་གཙོ་གཅིག་དང་། ཚོགས་གཞོན་གང་ཟག་བཞི་ལ་རྒྱ་བོད་དབྱིན་གསུམ་གྱི་སྐད་ཡིག་ལ་བྱང་བའི་ཚོགས་མི་འགའ་ཞིག་བཅས། ད་ལྟ་མ་སྔ་མ་ཕྱི་རེད།\n#89 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\n#90 བཀྲ་ཤིས། ་ལགས་ཀྱིས་སྤེལ་དོན།:\nAugust 20th, 2017 at 5:24 pm\n༼ནང་པའི་ན་གཞོན་ཚོགས་ཆེན་འཚོགས་མ་ཐག་དང་། བསོད་རྒྱལ་དེར་མཉམ་ཞུགས་བྱས་པ་དང་རིག་པ་ཆོས་ཚོགས་དང་། དགའ་ལྡན་ཕོ་བྲང་གཉིས་འུར་ལང་བ་ལ་རྒྱུ་མཚན་གཅིག་ལས་མེད། དེ་ནི་གོ་ཤོར་དོགས་དང་། ཕྲག་དོག་རེད།༽ཞེས་པ་འདི་བདེན་ན་རང་གར་མི་བཞག་པར་རྩད་གཅོད་ཐུབ་པ་ཞིག་ངེས་པར་དུ་བྱ་དགོས་འདུག་། གོ་ཚོད་ཐོས་ཙམ་གྱི་སྐད་ཅ་འདི་རིགས་བཤད་ན་ནང་འཁྲུགས་ཤོར་རྐྱེན་ཀྱི་གཞི་མ་རུ་སོང་བས་གཟབ་པར་རིགས་སོ། སྤྱིར་ད་ལྟའི་རྩོད་གཞི་ཆོས་ཅན་དེ་ཉེ་ཆར་བྱུང་བའི་རྙོག་གྲ་ཞིག་རེད་དམ་རྙོག་གྲ་རྙིང་པ་ཞིག་རོ་ལངས་རྒྱབ་པ་གང་ཡིན་ཤེས་མ་བྱུང།\n#91 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nནང་འཁྲུག་རྒྱག་མཁན་སུ་ཡོད་མ་རེད། ང་ནི་མྱི་གཅིག་རང་ཡིན། གསེར་རྟ་ཚང་ནི་དགོན་པ་ཕྱེད་ཀ་གཏོར་སོང་ཡང་བཟོད་པ་ནས་བཞུགས་མཁན་ཚང་རེད། སུ་གཅིག་གིས་འཁྲུག་པ་རྒྱག་མི་ཡོང་། ཡིན་ན་ཡང་ངས་འདི་ནས་བཤད་པ་མཐའ་དག་བོད་གཞེས་བྱེས་གཉིས་ཀྱི་བོད་མི་ཧ་གོ་དགོས་ཟེར་བ་དེ་ཡིན། བོད་པ་ཚོའི་ངག་ལ་བསོད་རྒྱལ་གྱིས་བཙན་གཡེམ་བྱས་པ་རེད་ཅེས་རྩོམ་པ་པོ་ལས་མེད་ཐབས་ཆག་ཡན་ཆོད་སོགས་ཀྱིས་སྨྲ་བཞིན་མཆིས་ན། བསོད་རྒྱལ་ཇི་ལྟར་རྡུག་རུང་བཙན་གཡེམ་གཏོང་དགོས་ལེ་མ་རེད་ལབ་རྒྱུ་དེ་ཡིན། མཛེས་མ་བཅུ་ཕྲག་གིས་སྐོར་བཞིན་པ་ཞིག་གིས་བཙན་གཡེམ་གཏོང་དགོས་སམ། ཁྱོད་ཚོས་སོམས་དང་། སྐྱོ་བ་ཞིག་ལ་མགོ་སེར་འདི་ཚོ་ལ་ལས་རྒྱུ་འབྲས་རྩ་བ་ནས་ཡོད་མ་རེད།\n#92 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nAugust 21st, 2017 at 2:01 am\nསྐྱོ་བ་གཞན་ཞིག་ནི་བསོད་རྒྱལ་ཚང་གིས་སྐུ་ཚེ་གང་བོར་རྒྱལ་བ་རིན་པོ་ཆེ་དང་། དགའ་ལྡན་ཕོ་བྲང་གསུངས་ནས་བཞུགས་པ་རེད། ཆེས་ཐ་མའི་སྐྱོ་གར་དེ་ཁོ་ཚོས་སྤྲད་སོང་ཟེང་བ་ཡིན།\n#93 གཡུ་ཐོག ་ལགས་ཀྱིས་སྤེལ་དོན།:\nAugust 21st, 2017 at 3:14 am\nཨོ་ཉི་ལགས། ད་སྐད་ངན་མང་པོ་རྒྱབ་དགོས་མ་རེད། དེ་ལས་དཔེ་ཆ་མང་ཙམ་གཟིགས། བསོད་རྒྱལ་དཀར་འདོན་བྱེད་དགོས་མ་རེད་ལ་ནག་པོ་ཡང་བཟོ་དགོས་པའི་གནས་སྟངས་གང་ཡང་མ་མཐོང་། གནས་ཚུལ་བདེན་པ་གང་ཡིན་མིན་ཁྲིམས་ཀྱི་རྩད་ཞིབ་འོག་ཐག་གཅོད་བྱ་རྒྱུ་རེད། དེར་སྐད་ངན་དང་སེམས་ནད་ཇི་སྤེལ་རུང་ཕན་ཐོག་དེ་ཙམ་མེད།\nཁྱེད་ཀྱིས་་་་་་་་་་་བསོད་རྒྱལ་གི་སྐུ་ཚེ་གང་བོར་རྒྱལ་བ་རིན་པོ་ཆེ་དང་། དགའ་ལྡན་ཕོ་བྲང་གསུངས་ནས་བཞུགས་པ་རེད། ཞེས་བྲིས་པར་ངོས་ལེན་མེད། གལ་སྲིད་གསུངས་པ་ཡིན་མོན་ཀྱང་རང་ཉིད་ལ་དགེ་མཚན་ཞིག་ཡོད་ནས་གསུངས་པ་རེད་དམ་ཡང་ན་བཅོས་མིན་རེད། བསོད་རྒྱལ་གྱི་ཕྱི་རྒྱལ་ལ་ཆོས་ཚོགས་བཙུགས། ཨོ་ཉི་ལགས་ཀྱིས་བསོད་རྒྱལ་ཁྱབ་བསྒྲགས་བྱེད། གནས་ཚུལ་སྐྱུགས་མཐའ་གཉིས་སུ་མ་ལྷུང་བའི་ཐོག་ནས་བརྗོད་དགོས། གལ་སྲིད་ཁྱེད་རང་བསོད་རྒྱལ་གྱི་སྐུ་འཁོར་ཡིན་ན་མི་ཤེས། དེ་མིན་གནས་ཚུལ་ཁྲིམས་ཐག་མི་ཆོད་པའི་སྟེང་དཀར་པོ་བཟོ་ཐབས་བྱེད་དགོས་མེད།\n#94 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nAugust 21st, 2017 at 4:54 am\nརྙོག་དྲ་དང་། ནང་འཁྲུག་ལ་འཇིགས་ན། གོང་ས་མཆོག་དང་། དགའ་ལྡན་ཕོ་བྲང་གིས་བསོད་རྒྱལ་ལ་རྒྱལ་སྤྱིའི་བརྙན་འཕྲིན་དང་། དྲ་ལམ་བརྒྱུད་ནས་དགོངས་དག་ཞུ་དགོས་རེད།\n#95 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nAugust 21st, 2017 at 5:10 am\nབསོད་རྒྱལ་གཟའ་ཚང་བར་འཛུལ་བ་ནི་མ་རེད། ཆང་ས་ནི་རྒྱག་མེད། གྲྭ་བ་ནི་མ་རེད། གཉིས་མོས་ཀྱིས་འདོད་བདེ་ལ་རོལ་བ་རེད། མི་སྐྱས་བུད་མེད་འཛེགས་ཀྱི་འདུག་ཟེར་ནས་འཛམ་གླིང་ཁྱབ་བསྒྲགས་བྱས་པ་དང་། གཞང་ཚོང་མ་འགའ་ཞིག་ངག་ལ་ཉན་ན་ཡག་པོ་མི་ཡོང་བ་ཉག་གཅིག་རེད།\n#96 ཀརྡོ་རབ་འབྱམས་པ་ ་ལགས་ཀྱིས་སྤེལ་དོན།:\nAugust 21st, 2017 at 5:13 am\n#97 ཀརྡོ་རབ་འབྱམས་པ་ ་ལགས་ཀྱིས་སྤེལ་དོན།:\nAugust 21st, 2017 at 5:20 am\nཉིན་གཅིག་བསོད་རྒྱལ་རིན་པོ་ཆེ་བཙོན་འཇུག་བྱས་ན། ང་ཚོས་ག་རེ་བྱེད་ཐུབ་བམ། །ལགས།\n#98 ཀརྡོ་རབ་འབྱམས་པ་ ་ལགས་ཀྱིས་སྤེལ་དོན།:\nAugust 21st, 2017 at 5:22 am\nདེས་ན་སྤྲུལ་སྐུ་ཡིན་ལ། བླ་མ་མ་ཡིན་པ། དེ་ཚོས་གཟབ་གཟབ་བྱས་ན་མི་ལེགས་སམ། ལགས།\n#99 ཀརྡོ་རབ་འབྱམས་པ་ ་ལགས་ཀྱིས་སྤེལ་དོན།:\n#100 ཀརྡོ་རབ་འབྱམས་པ་ ་ལགས་ཀྱིས་སྤེལ་དོན།:\nAugust 21st, 2017 at 5:23 am\nདེ་མིན་སྙིང་རྗེའི་ཡུལ་དུ་གྱུར་རམ། དད་ཡུལ་དུ་འགྱུར་མ་འཚལ་ལོ།། །།\n#101 གཡུ་ཐོག ་ལགས་ཀྱིས་སྤེལ་དོན།:\nAugust 21st, 2017 at 6:01 am\n#102 ཁུ་བྱུག ་ལགས་ཀྱིས་སྤེལ་དོན།:\nཧཧཧཧཧ ད་བསོད་རྒྱལ་དང་ཨོ་ཉི་སོགས་བསྟན་བཤིག་དག་གི་རང་མདོག་ཇེ་གསལ་རེད། མ་འོངས་པར་སྐྱ་མིན་སེར་མིན་རིགས་དང་། དེ་བཞིན་སྐྱ་ཆས་གྱོན་ཏེ་བླ་མིང་མི་འདོར་བའི་ཆོས་ཚོང་པ་འདི་རིགས་ཁྲིམས་ཐོག་ནས་ཡོང་ས་མེད་པ་ཞིག བོད་བརྒྱུད་ནང་བསྟན་གྱི་ཆེས་མཐོའི་ཚོགས་འདུའི་ཐོག་བཟོ་ཐུབ་ན་ཡག་གི་རེད། འདི་རིགས་ཁྱོན་ནས་དགོས་དོན་ཡོད་པ་མ་རེད། བཙོག་ཏུ་བཙོག་ཏུ་འགྲོ་གི་རེད།\n#103 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nང་དང་བསོད་རྒྱལ་ཞིག་གིས་ཚད་ས་ལ་མ་རེད། བསམ་པ་ངན་པ་མི་ལ་བྱས་ན་མི་ལ་སྦྱོར་བ་རྩུབ་པ་རང་ལ་འཁོར་བྱས་པ་རེད། ལས་རྒྱུ་འབྲས་བསླུ་བ་མེད་པ་རེད།\n#104 དྲི་མེད་ལྷག་བསམ། ་ལགས་ཀྱིས་སྤེལ་དོན།:\nཨོ་རྒྱན་ཉི་མ་མི་དྲང་མོ་ཞིག་རེད། བཀུར་བར་འོས། ས་སྐྱ་སྒྲོལ་མ་ཕོ་བྲང་རྩེ་ཕུད་བྱས། དེའི་འཕྲོ་ནས་བོད་གཞུང་ལ་བློ་སྙིང་བྲང་གསུམ་གཏད་དེ་སྐྱིད་སྡུག་མཉམ་མྱོང་བྱེད་མཁན་བསོད་རྒྱལ་རིན་པོ་ཆེ་གཅིག་པུ་རེད། ཁོང་ལ་བོད་པ་རྣམས་ཀྱིས་སེམས་གསོ་མེད་པར་ཁ་རྡུང་བྱེད་མི་རུང་། ཁོ་བོད་མི་རིགས་དང་ནང་བསྟན་ལ་བློ་དཀར་མཁན་ཞིག་ཞིག་རེད། ཁྱད་པར་གོང་ས་མཆོག་དང་དགའ་ལྡན་ཕོ་བྲང་ལ་འབྲེལ་བ་ཟབ། རྙིང་མའི་ནང་ནས་རྫོགས་ཆེན་རིན་པོ་ཆེ་དང་ཁོང་སྤུན་གཉིས་གཞུང་ཕྱོགས་སུ་བཅད་ནས་ཡོད་པ་ཤེས་དགོས། ཀརྨ་པ་ལ་དངུལ་གྱི་གནད་དོན་བྱུང་དུས་བོད་གཞུང་གིས་རོགས་རམ་ཅི་བྱས། སྐད་འབོད་ཁྲོམས་སྐོར་ཚུན་བྱས་ཡོད་པ་རེད། དེ་འདྲ་མི་ནུས་ན་བཏང་སྙོམ་གནང་རོགས། བསོད་རྒྱལ་མི་སྐྱ་གཉེན་སྒྲིགས་བྱས་མེད་པ་ཞིག་ལ་བརྩེ་དུང་སྐོར་གྱི་སྙོག་དྲ་བྱུང་བ་ལ་དེ་ཙམ་ཧ་ལས་རྒྱུ་མེད། བོད་ཕྱི་ལོག་གི་རྙིང་མའི་ཁྲོད་རྡོ་སྨིན་གཉིས་ཙམ་ལས་དགོན་པ་གཞན་པ་ལ་86་བར་རོགས་སྐྱོར་ཕར་ཞོག གཞུང་གིས་བཙན་གནོན་བྱས་པའི་ལོ་རྒྱུས་བཤད་ན་མི་ཚར་བ་མང་། རྙིང་མའི་བླ་མ་དང་དགོན་པ་ཚང་མ་རང་ས་ནས་ཡར་ལང་པ་མ་གཏོགས་གཞུང་གིས་ངོས་སྦྱོར་ཙམ་ཡང་རོགས་མི་བྱེད་པའི་ཁར། སྐྱོན་ཆ་ཆེད་བཙལ་གྱིས་བཙན་གནོན་བྱེད་པ་ཁ་གཅིག་གྲགས་རེད། དོན་དངོས་ཅི་ལྟར་ཡིན་མི་ཤེས། དཔྱད་དགོས། དཔྱད་དགོས། རྙིང་མའི་དགོན་ཆེན་དྲུག་གི་བླ་ཆེན་རྣམས་ཕྱི་རྒྱལ་གང་དུ་སོང་ཡང་རྡོ་སྨིན་གཉིས་ཙམ་ལས་གཞུང་གིས་ཡ་ལན་དེ་ཙམ་མི་བྱེད་པས། གཞུང་འབྲེལ་དེ་ཙམ་མེད་པ་རེད། དགོན་ཆེན་དྲུག་གི་དགོན་བདག་རྣམས་དང་ཆོས་རྒྱུན་གཞན་གྱི་དབུ་འཛིན་རྣམས་ཐོབ་ཐང་གཅིག་ཀྱང་། བྱེད་ལུགས་མི་འདྲ་བ་རེད། ད་ལྟ་མགོ་ལོག་ཨ་མདོ་རྣམས་ཀྱིས་བཏེགས་ནས་དགེ་རྩེ་ལ་མི་གྲྭལ་དུ་ཐོན་པ་ཙམ་ལས། རྙིང་མའི་སྤྲུལ་སྐུ་ཆེན་པོ་གང་ཡིན་ཡང་འོས་བབ་ཀྱི་གདན་ཐོབ་མ་སྤྲད་པས་རྡོར་གདན་དུས་དབང་སྐབས་ལ་རྙོག་དྲྭ་བྱུང་འདུག ཆོས་ཞུ་བས་གདན་ཐོབ་རྩོད་པ་མི་འོས་ཀྱང་། བཀོད་སྒྲིགས་པས་ཆོས་རྒྱུན་གཞན་ལ་གདན་ཐོབ་རྩོད་མི་རུང་པའི་ཚིག་གིས་བཀའ་ཤོག་བྱེད་པ་དེ་ལས་མི་འོས། ད་རེས་བསོད་རྒྱལ་གྱི་གནས་ཚུལ་ལ་རབ་རྒྱབ་སྐྱོར། འབྲིང་སྐྱིད་སྡུག་མཉམ་མྱོང་། ཐ་མ་སེམས་གསོ་ཙམ་ཡང་མི་ནུས་ན་བཏང་སྙོམ་དུ་འཇོག་པར་ཞུ། །བདེན་རྫུན་ཁྲིམས་ཐག་གཅོད་བཅུག་ན་ལེགས། ཕ་བསད་པ་པ་རྒྱལ་རྔ་མི་རྡུང་བར་ཞུ། སྡུག་ཐོག་ལ་འོ་དོད་མི་བྱེད་པར་ཞུ། རྨ་ཁ་ལ་ཚྭ་མི་འདེབས་པར་ཞུ། མ་སྐྱེས་སྔོན་ནས་ཁྲིམས་གཅོད་མི་རུང་། མ་ཤི་སྔོན་ལ་མིག་བྲུ་མི་རུང་། མ་མཐོང་ས་ལ་མདའ་མི་འཕེན་པར་ཞུ། ཐུགས་རྗེ་ཆེ། སྐུ་མཁྱེན།\n#105 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nAugust 22nd, 2017 at 2:21 am\nཁ་སང་ཁ་བརྡས་ངའི་མཆན་རྩ་ཆེན་ཞིག་བསུབ་འདུག་སྟེ། གྲྭ་བཙུན་ཆབ་སྲིད་པའི་གྲལ་དུ་གཞུག་གཁན་དང་། ཕུང་གསུམ་པའི་གཏེ་བོ་དེ་ཚོ་དགའ་ལྡན་ཕོ་བྲང་པས་བཟོས་པ་རེད་ཅེས་ལབ་རྒྱུ་ཡིན།\n#106 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nAugust 22nd, 2017 at 2:27 am\nང་དགེ་ལྡན་པ་ལ་ཧ་ཅང་གི་དགའ་མཁན་ཞིག་ཡིན་ཏེ། མྱི་ལ་ལས་ཟེར་ན་ང་ཡང་དགེ་ལྡན་པ་ཞིག་རེད་ཟེར། ཡིན་ན་ཡང་མ་འགྲིགས་པ་མཐོང་དུས་བཀའ་རྙིང་ས་གསུམ་སུ་ཡིན་ཡང་སེམས་ལ་འཕྲོད་པོ་མི་འདུག་་་་་་་\n#107 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nད་བཤད་འདོད་ཀྱང་ཕོད་པ་མེད། ཕོད་པ་ཡོད་ཀྱང་བཤད་མི་ཤེས་པ་ཚོས་ཚབ་བྱས་ཏེ་ཡོད་ཚད་བྲིས་ཡོད། ད་གནས་སྐབས་རིང་བཀྲ་ཤིས་བདེ་ལེགས།\n#108 གངས་གཞོན། ་ལགས་ཀྱིས་སྤེལ་དོན།:\nAugust 22nd, 2017 at 7:06 am\n#109 ཀརྡོ་རབ་འབྱམས་པ་ ་ལགས་ཀྱིས་སྤེལ་དོན།:\nAugust 22nd, 2017 at 8:25 am\n#110 ཆོས་དབྱིངས་བསྟན་འཛིན། ་ལགས་ཀྱིས་སྤེལ་དོན།:\nAugust 22nd, 2017 at 9:14 am\n#111 ཏི་སི། ་ལགས་ཀྱིས་སྤེལ་དོན།:\n#112 བསམ་ཤེས། ་ལགས་ཀྱིས་སྤེལ་དོན།:\n#113 བཀྲ་ཤིས། ་ལགས་ཀྱིས་སྤེལ་དོན།:\n༼ མ་འོངས་པར་སྐྱ་མིན་སེར་མིན་རིགས་དང་། དེ་བཞིན་སྐྱ་ཆས་གྱོན་ཏེ་བླ་མིང་མི་འདོར་བའི་ཆོས་ཚོང་པ་འདི་རིགས་ཁྲིམས་ཐོག་ནས་ཡོང་ས་མེད་པ་ཞིག བོད་བརྒྱུད་ནང་བསྟན་གྱི་ཆེས་མཐོའི་ཚོགས་འདུའི་ཐོག་བཟོ་ཐུབ་ན་ཡག་གི་རེད། འདི་རིགས་ཁྱོན་ནས་དགོས་དོན་ཡོད་པ་མ་རེད། བཙོག་ཏུ་བཙོག་ཏུ་འགྲོ་གི་རེད།༽ཞེས་པ་འདི་ལ་ལན་ཞིག་ཨོ་རྒྱན་ཉི་མས་བྲིས་སོང།\nལན་གྱི་ཚུལ་དུ་ཡོད་པའི་མཆན་ནི་བསུབ་སོང། དྲི་བ་དེ་རང་གར་བཞག་འདུག་། ཕྱོགས་མཐའ་གང་ལ་ཡང་མ་ལྷུང་ཤིང་དབུས་ལ་གནས་པར་མཛད་ནས་སྟངས་འཛིན་གནང་རོགས་ཞུ་རྒྱུ། ཡིད་ཆས་ཞིག་ཡོད་ནས་ཞུ་གིས་ཡོད། ནོར་བ་ཡོད་ན་དགོངས་དག་།\n#114 བསམ་ཤེས། ་ལགས་ཀྱིས་སྤེལ་དོན།:\nསྐུ་མཁྱེན་ད་ཁྱེད་རང་རྫུན་འདི་འདྲ་མ་གསུངས་རོགས་ཞུ། ཁྱེད་ཨ་ཀོང་གི་བཀའ་དྲིན་ལས་ལྟོ་གོས་གཏམ་གསུམ་འབྱོར་བ་རེད། རྒྱལ་དབང་ཀརྨ་པ་ཨོ་རྒྱན་འཕྲིན་ལས་ཀྱི་ཆོས་འབྲེལ་བླ་མ་ཟབ་ཤོས་ཅིག་གོང་ས་མཆོག་རེད། ད་ཁྱེད་ཀྱི་གོང་ས་མཆོག་ལ་འདི་ལྟར་སྙོན་འཛུགས་བྱས་ན། རྒྱལ་བ་ཀརྨ་པ་མཆོག་ཡང་མི་བདེ་བ་བཟོ་ཡི་རེད། རྒྱུ་མཚན་ནི་ཁོང་བླ་མ་ཡེ་ཤེས་དང་བསམ་ཡས་གླིང་གི་མཁན་པོ་སོགས་ལ་འབྲེལ་བ་ཡོད། ཁྱེད་དེར་བཞུགས་ནས་རྒྱལ་དབང་ཀརྨ་པས་ཐུགས་གཏིང་ནས་དད་གུས་ཡོད་པའི་བླ་མ་ཞིག་ལ་སྙོན་འཛུགས་ཤ་སྟག་བྱེད་པ་འདི་ཡག་པོ་མ་རེད།\nདེ་བཞིན་བསོད་རྒྱལ་རིན་པོ་ཆེའི་ཆོས་ཚོགས་སྔ་ས་ནས་རྒྱལ་སྤྱིའི་རིག་པའི་ཆོས་ཚོགས་ལ་དེབ་བསྐྱེལ་གནང་ཟིན་པ་དང་། དེ་གཞན་སུ་ཞིག་ལ་སྤྲོད་རྒྱུའི་སྐད་ཆ་མེད། མཁན་པོ་འཇིགས་མེད་ཕུན་ཚོགས་ཀྱི་དགོན་པར་དེ་བས་སྤྲོད་པའི་གླེང་སློང་མེད། དེ་ཁྱེད་ཀྱིས་རྣམ་རྟོགས་ཀྱིས་བཟོས་པ་རེད། རིག་པ་ཆོས་ཚོགས་ཀྱི་བདག་པོ་སུ་ཡིན་མིན་དྲ་རྒྱའི་སྟེང་ཕེབས་ནས་བཙལ་ན་རྙེད།\n#115 བསམ་ཤེས། ་ལགས་ཀྱིས་སྤེལ་དོན།:\nའདི་རྒྱལ་སྤྱིའི་རིག་པ་ཆོས་ཚོགས་ཀྱི་འགན་འཛིན་རྙིང་པ་དེ་རེད། མིང་ལ་”FRANCE OLIVIER RAURICH”ཟེར།\nཁོང་གིས་རྒྱལ་བ་རིན་པོ་ཆེས་བསོད་རྒྱལ་རིན་པོ་ཆེ་ཐེར་འདོན་བྱས་མེད་པ་དང་། མི་འདོན་མ་བྱས་པར་ནག་ཉེས་འགེབ་སོང་ཟེར་གྱི་འདུག རྒྱུ་མཚན་ནི་དེ་ལྟར་བྱས་ན་བོད་ཀྱི་ནང་ཆོས་ལ་ཕོག་སྡུག་འགྲོ་གི་རེད་ཟེར། དེ་བཞིན་བསོད་རྒྱལ་རིན་པོ་ཆེ་ནི་བོད་ཀྱི་སྤྱི་ཤོགས་ནང་ལ་མེད་དུ་མི་རུང་བའི་མི་རེད་ཟེར། མདོར་ན་བསོད་རྒྱལ་གྱི་དགེ་ཕྲུག་ཚོས་རྒྱལ་བ་རིན་པོ་ཆེས་བསོད་རྒྱལ་ལ་རྒྱབ་སྐྱོར་བྱེད་ཀྱི་འདུག་ཅེས་སྐྱོན་བརྗོད་བྱེད་ཀྱི་འདུག ད་ཁྱེད་གང་གསུང་གི་ཡོད།\n“Q: The Dalai Lama clearly says (in “Ethics in the Teacher-Student Relationship” , 1993; Healing Anger, Snow Lion, 1997 pp. 83-85) that the abusive behaviour of masters must be exposed publicly and explicitly. Why has he not reacted himself?\nFRANCE OLIVIER RAURICH “My hypothesis is that he cannot discredit Sogyal publicly, because it would undermine Tibetan Buddhism. Sogyal Rinpoche has managed to make himself indispensable in the Tibetan community.”\n#116 བསམ་ཤེས། ་ལགས་ཀྱིས་སྤེལ་དོན།:\nརྒྱལ་བ་རིན་ཆེས་བསོད་རྒྱལ་རིན་པོ་ཆེར་དཔལ་འབྱོར་གྱི་ཐོག་ནས་རྒྱབ་སྐྱོར་ཤུགས་ཆེ་གནང་ཡོད་པ་དེ་ཁྱེད་ཀྱིས་མཁྱེན་མིན་འདུག གོང་ས་མཆོག་གིས་བསོད་རྒྱལ་རིན་པོ་ཆེའི་དཔལ་འབྱོར་མཁོ་སྒྲུབ་ལ་རོགས་པ་གནང་ནས་མཐའ་ན་ཁོང་གི་མཚན་ཡང་བེད་སྤྱོད་གནང་བའི་མཐུན་རྐྱེན་གནང་འདུག ད་ལྟ་ཨ་རིའི་ནང་གི་བསོད་རྒྱལ་རིན་པོ་ཆེའི་སློབ་མ་རྙིང་པ་དེ་ཚོས་རྒྱལ་བ་རིན་པོ་ཆེ་ཁྲིམས་ལ་གཏུགས་ཀྱི་ཡིན་ལྟ་བུ་ཤོད་ཀྱི་འདུག རྒྱུ་མཚན་ནི་ཨ་རིའི་ནང་གི་བསོད་རྒྱལ་རིན་པོ་ཆེའི་ས་ཆ་མང་པོ་ཞིག་རྒྱལ་བ་རིན་པོ་ཆེའི་མཚན་ལ་ཉོས་པ་རེད། འདིར་གཟིགས་དང་།\n#117 བསམ་ཤེས། ་ལགས་ཀྱིས་སྤེལ་དོན།:\nབསོད་རྒྱལ་རིན་ཆེས་ས་ཆ་འདི་དག་མ་ཉོས་གོང་ལ་རྒྱལ་བ་རིན་པོ་ཆེར་རེ་བ་བཏོན་ནས། ཁོང་གི་མཚན་བེད་སྤྱོད་གཏོང་ཆོག་པའི་བཀའ་འཁྲོལ་ཞུས་འདུག རྒྱལ་བ་རིན་པོ་ཆེ་དང་བསོད་རྒྱལ་རིན་པོ་ཆེ་སྐུ་སྐྱེ་སྔོན་མ་ནས་འབྲེལ་བ་ཡོད་པ་ཡིན་སྟབས། དམིགས་བསལ་གནང་ནས་བསོད་རྒྱལ་རིན་པོ་ཆེར་ “The Tenzin Gyatso Institute”མཚན་ཡང་བེད་སྤྱོད་གཏོང་ཆོག་པའི་བཀའ་ཁྲོལ་གནང་འདུག\n#118 བསམ་ཤེས། ་ལགས་ཀྱིས་སྤེལ་དོན།:\n#119 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nབྱས་ཙང་། ད་ཐོན་ཡོང་གི་འདུག་ག ཧཧཧཧཧཧ\nང་བསམ་ཡས་གླིང་ལ་འབྲེལ་བ་མེད་ལ། ལས་རབ་གླིང་ལ་འབྲེལ་བ་མེད། ང་རང་གིས་སྐད་ཆ་བཤད་པ་ཡིན།\n#120 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nཁ་བརྡ་ཚང་གིས་གོང་གི་116/117/118 གསུམ་བསུབ་མི་ཆོག བོད་པ་ཚང་མས་ཧ་གོ་དགོས་ཨ།\n#121 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nངས་གནད་འགག་འདི་འདྲ་ཞིག་ལ་ཐུག་འདུག་དྲན་སོང་། མགོ་གསེར་སྐུས་བཅགས་དང་རྡོ་ཡིས་བཅགས། ཆོས་བྱིན་རླབས་མེད་པ་འདྲ་འདྲ་རེད། སོ་མ་ཐེབས་ན་ཡང་ཁ་ཨེ་དམ་ཞིག་ལྟ་དགོས་རེད། སྐབས་དེ་དུས་དགའ་ལྡན་ཕོ་བྲང་གིས་སྐད་ཤོར་ཡོང་གི་རེད། དེ་ལྟར་བྱ་མ་ནུས་ན་ནུབ་ཕྱོགས་ཁྲིམས་ཀྱི་ལུང་པར་མགོ་བཀྱག་ས་རག་གི་མ་རེད། གོང་ས་མཆོག་དང་། དགའ་ལྡན་ཕོ་བྲང་ཚང་གིས་དགོངས་དག་ཞུ་ན་འགྲིགས་སོང་བ་རེད།\n#122 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\n#123 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nབུད་མེད་ཀྱིས་རྒྱལ་ཁམས་ཕུང་ཟེར་བ་འདི་འདྲ་ཞིག་ལ་ཟེར་ལེ་རེད། བསོད་རྒྱལ་བུད་མེད་དང་ལུས་འབྲེལ་བས་ཕུང་། ནུབ་ཕྱོགས་པ་དང་། བོད་པ། གོང་ས་མཆོག དགའ་ལྡན་ཕོ་བྲང་བ་རྣམས་བུད་མེད་ཀྱི་ངག་ལ་ཡིད་ཆེས་པས་ཕུང་།\n#124 བཀྲ་ཤིས། ་ལགས་ཀྱིས་སྤེལ་དོན།:\n#125 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nསྔོན་མའི་རོགས་རམ་གནང་བ་དང་། ཁ་སང་བཀའ་བཀྱོན་གནང་བ་གཉིས་ཕན་ཐོགས་གང་ཆེ་སོང་། སྔོན་མའི་རོགས་རམ་དེ་མེད་ན། ཉེ་ཆར་གྱི་བཀའ་བཀྱོན་དེ་ཉོ་དགོས་མ་རེད། བཀའ་བཀྱོན་དེ་མ་རག་ན། བསོད་རྒྱལ་ལ་གང་ཡང་ཐུབ་ཀྱི་མ་རེད། སྔོན་མ་ནས་བུད་མེད་ཚོས་རྙོག་དྲ་བཟོ་བཞིན་པ་རེད་དེ། ལས་རབ་གླིང་ལ་ཆོས་ཐུན་རེ་འཛུགས་དུས་སློབ་མ་བརྒྱ་ཕྲག་ནས་སྟོང་ཕྲག་བར་ཡོང་གི་འདུག་ག དེ་ཚོས་རྙོག་དྲ་ཡོད་པ་གོ་བཞིན་ཡོང་གི་ཡོད་རེད།\n#126 དྲི་མེད་ལྷག་བསམ། ་ལགས་ཀྱིས་སྤེལ་དོན།:\nདེ་རིང་ཀྲུང་གོ་ཉིན་རེའི་གསར་འགྱུར་དུ་ཐོན་པ་འདི་ལ། གཟབ་དགོས། ཁྲམ་པའི་ཚོགས་པ་འདིས། ཆགས་སྤྱོད་དང་། གཟུགས་ཚོང་། གཏམ་སྙན། གྲོགས་པོ་བཟོ་བ་སོགས་ཐབས་ལམ་སྣ་ཚོགས་ཀྱི་སྒོ་ནས། མི་གྲགས་ཅན་དང་ཕྱུག་པོ། ལས་གནས་མཐོན་པོ་ཅན་རྣམས་སླུ་བའི་སྦྱོར་བ་རྩོམ་གྱི་འདུག བུད་མེད་མཛེས་མ་དང་། ཕོ་གསར་རྫིག་པོ། ཚོང་ལས་མཁས་པ། ཉམས་ཆུང་རོགས་སྐྱོར་སོགས་རྣམ་འགྱུར་སྣ་མང་ཅི་འདོད་དགོས་ན་ཡོད་པའི་ཟོལ་གྱིས་གཡོ་སྒྱུའི་འོག་ཏུ་འཇུག་པར་འགྱུར་རོ། །\n#127 བཀྲ་ཤིས་ཉི་མ། ་ལགས་ཀྱིས་སྤེལ་དོན།:\nAugust 23rd, 2017 at 10:53 pm\nཨོ་རྒྱན་ཉི་མ་ཟེར་བ་འདི་མི་ཕྱོགས་ལྷུང་ཅན་ཞིག་ཡིན་པར་སྔར་ནས་ཤེས་ཡོད། ཁོང་རྒྱུ་དང་བུད་མེད་གཅིག་པུར་བསམ་མཁན་ཞིག་རེད། ཁོང་གི་གཉེན་སྟོན་གྱིས་བོད་མི་ཡོངས་ཀྱི་སེམས་ལ་ན་ཟུག་སྦྱིན་ཡོད། མཁས་གྲུབ་གཉིས་ལྡན་གྱི་བླ་མ་མཁན་པོ་ཚུལ་ཁྲིམས་བློ་གྲོས་ཚང་གིས་སྤྲུལ་སྐུའི་ལམ་ལུགས་མི་དགོས་པའི་བཀའ་སློབ་དུ་མར་ཕེབས་པའང་བསོད་རྒྱ་རིན་པོ་ཆེ་དང་ཨོ་རྒྱན་ཉི་མ་སོགས་ཀྱིས་མཚོན་པའི་ནང་པའི་བསྟན་པ་ལ་རྨ་འབྱིན་མཁན་གྱི་སྤྲུལ་སྐུ་ཚོའི་བྱས་ཉེས་ལས་བྱུང་བ་ཞིག་རེད། ༧གོང་ས་མཆོག་གིས་བསོད་རྒྱ་རིན་པོ་ཆེའི་ཉེས་སྐྱོན་དེ་མི་འགྲིག་པར་མི་གསུང་བར་སྦས་དགོས་སམ། ཡང་ན་ཅི་ཡང་མི་སྨྲ་བར་བཞུགས་སམ། རྒྱལ་བ་རིན་པོ་ཆེས་བསྟན་པའི་འགན་ཁུར་བའི་ཐོག་ནས་གསུངས་པ་དེ་ཤེས་དགོས། ལྷག་པར་རྙིང་མའི་ཕྱོགས་ཀྱི་བླ་ཆེན་ཚོས་འདིའི་སྐོར་སྐྱོན་བརྗོད་བྱེད་དགོས། དེ་ལྟ་མ་བྱེད་པར་སྦས་ཐབས་དང་འཇམ་ཐེང་ངེ་སྡད་ན་ཧ་ཅང་གི་ནོར་འཁྲུལ་རེད། ནུབ་ཕྱོགས་སུ་ཆོས་ཕྱོགས་ཁ་ཤས་བཙུགས་པ་དེ་གཟི་བརྗིད་གང་ཡང་མ་རེད། ལྷག་པར་དབྱིན་སྐད་ཐོག་དེབ་ཁ་ཤས་བྲིས་པ་དེར་ཡ་མཚན་རྒྱུ་ཅི་འདུག ཨོ་རྒྱན་ཉི་མ་ཁྱོད་ཤ་ཚ། རང་གི་སྐད་ཆ་དང་རང་གིས་བཀོད་པའི་རྒྱུ་མཚན་དག་ལ་ལན་ཅིག་ལྟོས་དང་ཁྱོད་ངོ་ཚ་གིན་མི་འདུག རང་གི་དེ་ཉིད་བསྟན མི་འདུག་གམ། ཆོས་ཚོགས་གཞན་ལ་ཤོར་ན་སྤྲོད་ཤོག བསྟན་པ་གཞན་ལ་ཤོར་གྱི་མ་རེད། བསོད་རྒྱ་བླ་མ་ཁྲིམས་ལ་འགྲོ་དགོས་བྱུང་ནའང་བཏང་ཤོག བསྟན་པ་ཁྲིམས་ལ་སྦྱར་གྱི་མ་རེད། དེ་བས་བསོད་རྒྱ་སྲུང་ཐབས་དང་ཆོས་ཚོགས་སྐྱོར་ཐབས་བྱོས་དང་བསྟན་པ་ལ་རྨ་འབྱིན་གྱི་རེད། བསྟན་པ་བརླག་གི་རེད། ཁྱོད་ཀྱིས་བསྟན་པ་མ་སྲུང་བསོད་རྒྱ་སྲུང་། བླ་སློབ་ཀྱི་དམ་ཚིགས་ཤོར་བ་ལ་མི་སྐྲག་ཆོས་ཚོགས་ཤོར་བ་ལ་སྐྲག ས་སྟེང་ཡོངས་རྫོགས་ཀྱི་བསྟན་པའི་མངའ་བདག་༧ གོང་ས་མཆོག་དང་། ས་སྐྱ་བདག་སྐྲུལ། ཀརྨ་པ། མཁན་པོ་ཚུལ་ཁྲིམས་བློ་གྲོས་དང་མཁན་པོ་བསོད་དར་རྒྱས་སོགས་རེད། འདི་དག་ཅི་གསུང་སྒྲུབ་དང་ཁྱོད་གཡང་ལ་ཟག་གི་མ་རེད།\n#128 ཏི་སི། ་ལགས་ཀྱིས་སྤེལ་དོན།:\nAugust 24th, 2017 at 12:05 am\n#129 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nAugust 24th, 2017 at 12:42 am\nབསོད་རྒྱལ་གྱིས་བསྟན་པ་ག་རུ་བཤིགས་འདུག མི་སྐྱས་བུད་མེད་འཛེགས་མི་ཆོག་ཨེ། གང་ལྟར་ཡང་ད་ཐེངས་བསོད་རྒྱལ་ལ་མ་ཉེས་ཁ་ཡོག་གིས་བཀའ་བཀྱོན་འདིས་བསྟན་པ་སྤྱི་ལ་རྨ་འབྱིན་ཚར་རེད། བསོད་རྒྱལ་ཁོ་ན་མ་གཏོགས་གཞན་གཅིག་ལ་གནོད་མེད་ན་ཨའུ་ཙི་རེད། ཨེ་བདེན་ཁྱེད་ཅག་གི་མཆོག་འཛིན་གྱི་མིག་ཤེལ་ནག་པོ་དེ་ཕུད་ལ། ནུབ་ཕྱོགས་པའི་སྤྱི་ཚོགས་སུ་སོང་ལ་གཅིག་ལྟོས་དང་། གོང་ས་མཆོག་གིས་ནོར་འདུག་ཅེས་བསོད་རྒྱལ་ལ་དགོངས་དག་ཞུས་ན། གོང་ས་མཆོག་ལ་གང་ཡང་གནོད་ཀྱི་མ་རེད། བསོད་རྒྱལ་དང་རྙིང་བསྟན་གཙོས་པའི་བསྟན་པ་སྤྱི་ལ་ཕན་ངེས་རེད།\n#130 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nང་གཡང་ལ་ཟག་གི་རེད་སྔར་ཡང་བསམ་མེད། ད་ལྟ་ཡང་མེད། མ་འོངས་པ་ལ་མེད། མྱི་ཆེན་དཔོན་ཆེན་ལད་མོས་ཁྲི་ཆེན་གོང་དུ་འཛེགས་ཏེ། དུང་ཆེན་འབུད་འདོད་གཏན་ནས་མེད། ༼ངས་གང་བཤད་པ་དེ་དགའ་ལྡན་ཕོ་བྲང་ལ་ངོ་སྤྲོད་བྱས་པ་ཡིན། ད་ལྟ་ཅུང་ཟད་བཤད་མ་ཐུབ་ན་འདི་ཚོས་ཡང་སྔོན་མ་ནང་བཞིན་ནང་མགོ་བརྡུང་བའི་འཆར་གཞི་འདྲ་མིན་འདིང་ཡོང་གི་འདུག་ཨ། ༽ད་ནི་བོད་པ་ཚོས་རྒྱལ་སྤྱིའི་ཁྲིམས་ཧ་གོ་ཡོད་རེད། དམ་པའི་ཆོས་དང་། གྲྭ་བཙུན། དགེ་འདུན་སྡེ་གཉིས་ཟེར་བ་དེ་གང་འདྲ་དགོས་མིན་ཆ་ཚང་གི་མཁྱེན་ཡོད་རྒྱུ་རེད། དེ་ཕྱིར་དགའ་ལྡན་ཕོ་བྲང་བའི་གཡོ་འོག་ཏུ་མི་ལྷུང་བར་བོད་པ་སྤྱིའི་བདེ་སྡུག་དང་། སྐྱེ་འགྲོ་སྤྱིའི་ཕན་བདེ་ལ་བརྩོན་པར་ཞུ་ཞེས་གསོལ་བ་འདེབས་རྒྱུ་ཡིན།\n#131 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nཕྱོགས་སུ་ལྷུང་མཁན་སུ་རེད་འདུག་སྔོན་གྱི་ལོ་རྒྱུས་ལ་ལྟོས། ད་གནས་སྟངས་ལ་ལྟོས། འབྱུང་འགྱུར་གྱི་འཆར་གཞི་ལ་ལྟོས། ད་གཟོད་ཧ་གོ་ལེ་རེད།\n#132 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nརྗེ་རིན་པོ་ཆེའི་གསུང་རབ་ལ་ཁྱད་ཆོས་ཡོད་པ་ངས་ཀྱང་ང་གོ་ཡོད། དགེ་ལྡན་པ་ལ་ཤེས་ཡོན་ཡོད་པ་ལའང་ཡིད་ཆེས་ཡོད། དགེ་ལྡན་པའི་སྤྱི་ཚོགས་སུ་ཆེས་ཕུལ་དུ་བྱུང་བའི་མི་ཆོས་བསླབ་བྱ་ཞིག་ཡོད་པའང་དོན་རྟོགས་ཡོད། ཁྱེད་ཅག་ལ་སྔོན་ནས་བྱུང་མ་མྱོང་བ་དང་། ད་ལྟ་ཡང་གི་འབྱུང་གི་མེད་པ་དེ་རང་གི་ཆོས་བརྒྱུད་ལས་འདས་པའི་གཞན་ཕན་དེ་རེད། དགེ་ལྡན་པ་ལས་གཞན་པའི་ཆོས་བརྒྱུད་དང་། མི་རིགས་ཁག་ལ་གཞན་ཕན་གྱི་བསམ་སྦྱོར་ཐུན་མིན་བྱུང་ན། ང་ཡང་དགེ་ལྡན་པའི་རྗེས་སུ་འགྲོ་ངེས་སོ།།\n#133 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nདེང་སང་བཀའ་རྙིང་གཉིས་ཀས་ཀྱང་དགེ་ལྡན་པའི་ཤེས་ཡོན་འདི་ཆ་ཚང་ཞིག་རྙེད་མི་འདུག་མོད། རང་གི་ཐུན་མིན་གྱི་ཕྱག་རྫོགས་ཉམས་ལེན་བག་ལ་ཞ་ཞིང་། རང་མགོ་བརྡུང་བའི་ཐོ་བ་འདི་ཉམས་ལེན་བྱེད་མཁན་ཡང་ཡོད་པ་འདྲ་བོ་འདུག\n#134 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nAugust 24th, 2017 at 1:43 am\n༼རྒྱལ་སྤྱིའི་ཁྲོད་དུ་བོད་ཆོས་སྲིད་གཉིས་ཀྱི་སྣེ་ཁྲིད་པ་ཡིན་ཟེར་གྱི་ཡོད་རེད། བོད་རང་ལ་བཤད་ནའང་བོད་སྤྱི་བའི་མགོན་ཡིན་ཟེར་གྱི་ཡོད་རེད། བོད་མི་ཚོས་རེ་བའི་འདུན་པ་ཁྱེད་ཅག་ལ་ཕུལ་ཡོད་ཡོད་རེད།༽ ད་དགའ་ལྡན་ཕོ་བྲང་བའི་ལས་བྱེད་ཚང་མས་དེ་ཉིད་ཐུགས་ལ་འཆང་སྟེ་བྱ་བ་སྒྲུབ་དགོས་ལེ་རེད།\n#135 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nAugust 24th, 2017 at 2:18 am\nབསོད་རྒྱལ་ས་ལ་བརྡབ་པ་འདིས་མཁན་ཆེན་ཚུལ་བློ་ཚང་དང་། མཁན་པོ་བསོད་དར་རྒྱས་གཉིས་ཀྱི་འགྲོ་དོན་ལོ་བཅུ་ལ་ཕྱིར་འཐེན་བྱས་པ་རེད། ཁོང་གཉིས་གཅིག་དཀའ་ཁི། མར་སོང་ན་རྒྱ་རེད། ཡར་ཡོང་ན་དགའ་གཞུང་རེད། ནམ་ཡང་ཐུགས་ལ་འཆང་བ་ནི་ཆེས་ཉམས་ཐག་པའི་བོད་ཀྱི་རིག་གཞུང་དང་། སྐད་ཡིག་རེད། ཁོང་གཉིས་ལ་བཅོས་མིན་གྱི་ལྷག་བསམ་ཞིག་ཡོད་པ་ནི་ས་གསུམ་ན་འགྲན་ཟླ་བྲལ་བའི་མཁན་ཆེན་འཇིགས་མེད་ཕུན་ཚོགས་ཁོ་ནས་དྲིན་ནོ། །ཁོང་འདྲ་བའི་བླ་མ་གང་དུའང་མཇལ་རྒྱུ་མེད།\n#136 གངས་གཞོན། ་ལགས་ཀྱིས་སྤེལ་དོན།:\n#137 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nད་དུང་ནམ་མཁའ་བླ་མས་མཁན་ཆེན་བསོད་དར་རྒྱས་གདན་འདྲེན་ཞུ་རྒྱུའི་གྲ་བསྒྲིག་ཆ་ཚང་བྱས་ཚར་དུས། ཕེབས་ཐུབ་མ་སོང་ཨ། xxxxx\n#138 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\n#139 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nAugust 24th, 2017 at 3:37 am\nམཁན་པོ་བསོད་དར་རྒྱས་ཕེབས་མ་ཐུབ་པའི་ཉིན་ཤས་རྗེས་སུ། ནམ་མཁའ་རལ་པ་ཅན་གྱིས་ངོ་དེབ་ཐོག་མྱི་འདི་ཚོས་ཕྲགདོག་ཨ་ཞེས་ཤུགས་རིང་ཤོར་བ་མཐོང་། ཧཧཧཧཧ\n#140 བློ་བཟང་། ་ལགས་ཀྱིས་སྤེལ་དོན།:\nབསོད་རྒྱལ་ལ་གང་ཡང་བཤད་རྒྱུ་མེད་བཟང་ན་ཁོ་དང་ངན་ན་ཁོ་རེད། ཡིན་ཡང་ཨོ་ཉི་ཟེར་བ་འདི་དང་བསོད་རྒྱལ་ལ་ངན་སྨོད་བྱེད་མཁན་འདི་ཚོ་ལ་གཟབ་དགོས་བོད་མི་ཚོ། འདི་ཚོས་ལས་ཀ་བོད་མི་ནང་ཁུལ་དཀྲུག་རྒྱུ་དེ་རེད་བོད་མི་ཚོས་འདི་ཤེས་ན་བཟང་།\n#141 གངས་གཞོན། ་ལགས་ཀྱིས་སྤེལ་དོན།:\nAugust 25th, 2017 at 4:43 am\nབློ་བཟང་ལགས་ཀྱིས་གསུངས་པ་བདེན་པར་སྣང། བསོད་རྒྱལ་ཡག་ནས་སྡུག་ནས་ཁོ་རང་རང་རེད། ཨོ་རྒྱན་ཉི་མ་ཟེར་བ་དེ་ཡང་སྙིང་སྤྱི་ཚོགས་དཀྲུགས་མཁན་གྱི་བྱེད་གཏེ་ཞིག་མིན་ནམ་སྙམ་པ་བྱུང།\n#142 བསམ་ཤེས། ་ལགས་ཀྱིས་སྤེལ་དོན།:\nསྔོན་མ་རབ་གསལ་དང་པད་མ་འབུམ་ལགས་ཀྱིས་དོ་དམ་གནང་དུས་ཐབས་སྡུག་འདི་འདྲ་མེད། ད་ལྟ་ཁ་བརྡའི་དོ་དམ་པ་ལོ་ཆུང་དེ་ཚོ་རྒྱལ་བ་རིན་པོ་ཆེར་ཁ་གཏད་འདོན་མཁན་ཞིག་བྱུང་ན། དངོས་ཤུགས་རྒྱུད་གསུམ་ནས་གློད་ཀྱི་འདུག སེམས་སྡུག་རེད།\n#143 འཇོན ་ལགས་ཀྱིས་སྤེལ་དོན།:\nཨོ་ཉི་ཡིན་ན་འདིས་དམིགས་ཡུལ་ག་རེ་ཡིན་ནམ། སྲང་ལམ་གྱི་སྐད་ཆ་ལྡོམ་པོ་མང་པོ་ཞིག་འཁྱེར་ཡོང་ནས་ཁ་བརྡ་དྲྭ་བ་རྫོབ་ཀྱིན་འདུག མི་འདིའི་བྱེད་སྟངས་ལ་བལྟས་ན་སྔོན་མ་བོན་པོ་མང་པོ་ཞིག་གསོན་བསྲེགས་བྱས་ནས་བསད་པ་རེད་ཟེར་བའི་ལག་དམར་མི་དེའི་གྲལ་གྱི་གཅིག་གི་རྣམ་ཤེས་ལོས་ཡིན་འདོད་ཐལ།\n#144 ཏྲེ་ཧོར་ཚང་། ་ལགས་ཀྱིས་སྤེལ་དོན།:\nམདོར་ན་ཉམས་ཆུང་ཞིག་ལ་ཐུག་དུས་སྟག་འདྲ་བོ། ཆེན་པོ་ཞིག་དུས་ཝ་འདྲ་བོ་དེ་འདྲ་བྱེད་ན་འགྲིགས་ལེ་མ་རེད། སྐྱོན་ཡོད་ན་ཆེ་ཆུང་གཉིས་ལ་བཤད་དགོས་རེད། ཡོན་ཏན་ཡོད་ན་ཆེ་ཆུང་གཉིས་ཀ་ལ་བཀུར་དགོས་རེད། ད་གཟོད་འཇིག་རྟེན་ཡང་དག་པའི་ལྟ་བ་དང་། དམ་པའི་ཆོས་ཟེར་བ་དེ་འགྲོ་ཐུབ་ལེ་རེད། དེ་ལྟར་མ་བྱུང་ཕྱིན་ལུགས་གཉིས་ཟེར་ཡང་ངག་གི་དབྱངས་ལྟ་ཙམ་མོ།།\n#145 ཏྲེ་ཧོར་ཚང་། ་ལགས་ཀྱིས་སྤེལ་དོན།:\nཁ་བརྡ་ཟེར་དུས་གཏམ་བཟང་ངན་བར་གསུམ་ཆ་ཚང་བཤད་ཆོག་ས་ཞིག་དང་། དེ་ལ་བརྟེན་ནས་བདེན་རྫུན་དང་། བཟང་ངན་ཐག་ཆོད་རུང་མ་ཆོད་རུང་། དེ་ཡིན་ས་རེད་སྙམ་པའི་ངེས་ཤེས་ཤིག་སྦྱིན་ཐུབ་ན་ཁ་བརྡའི་གྲུབ་འབྲས་རེད། དེ་མིན་ལེགས་སོ་ཤ་སྟག་གིས་ཁ་བརྡ་ཡོང་གི་མ་རེད་ལ། དོན་འགྱུར་གྱི་ཐེ་ཚོམ་ཙམ་ཡང་སྦྱིན་མ་ཐུབ་ན་ཁ་བརྡའི་དགོས་པ་མ་བྱུང་བ་རེད།\n#146 ཀརྡོ་རབ་འབྱམས་པ་ ་ལགས་ཀྱིས་སྤེལ་དོན།:\nAugust 25th, 2017 at 4:01 pm\n#147 བསམ་ཤེས། ་ལགས་ཀྱིས་སྤེལ་དོན།:\nཨོ་ཉི་ལགས་དང་ཁ་བརྡ་ལགས་ཕོ་ཁྱོ་ཀ་ཡིན་ན། འདི་ལ་གཟིགས་ནས་ཁ་གཏད་ཅོག འདི་ཐད་ཀར་ཨོ་ཉི་ཁྱེད་དང་འབྲེལ་བ་འདུག\n#148 ཏྲེ་ཧོར་ཚང་། ་ལགས་ཀྱིས་སྤེལ་དོན།:\nAugust 26th, 2017 at 6:33 am\nདགག་ཡིག་འབྲི་མཁན་དེས་ཏེ་ལོ་པ། མར་པ་ལོ་ཙ་དང་། མདོ་མཁྱེན་བརྩེ། བྱ་བྲལ་སངས་རྒྱས་རྡོ་རྗེ། རྡོ་གྲུབ་ཆེན། གདུང་སྲས་འཕྲིན་ལས་ནོར་བུ་སོགས་བླ་མ་བཀའ་བཀྱོན་ཚ་བོ་ཚང་མ་མི་དགོས་ཟེར་ས་རེད།\n#149 ཏྲེ་ཧོར་ཚང་། ་ལགས་ཀྱིས་སྤེལ་དོན།:\nAugust 27th, 2017 at 2:43 am\nངས་མཆན་གང་བྲིས་མཐའ་དག་ཁ་བརྡས་བསུབ་འགྲོ་གི་འདུག་མོད། མཐའ་དོན་བོད་བརྒྱུད་ནང་བསྟན་དང་། མི་རིགས། རིག་གཞུང་། བསོད་རྒྱལ་དང་བཅས་པར་ལྷག་བསམ་ཡོད་ན། ཤེས་ཡོན་པའི་སྡེ་ཚན་གྱིས་མྱི་ངོ་སྲུང་ནས་མི་འདུག་པར། ངོ་དེབ་སོགས་དྲ་རྒྱའི་གོང་དུ་རྒྱ་ཡིག་དང་དབྱིན་ཡི་ལམ་ནས་དཔྱད་བསྡུར་བྱས་པ་ཡིན་ན། གྲུབ་འབྲས་ཤིག་ཐོན་ངེས་རེད། ཉིན་ཤས་སྔོན་ངས་ཉིན་ཕྱེད་རིང་སྐད་ཆ་བཤད་པ་ཡིན་ཏེ། བསོད་རྒྱལ་དགག་པ་རྒྱག་མཁན་མང་ཆེ་བ་རྙིང་མ་ལས་གཞན་པའི་ནུབ་ཕྱོགས་ཚོ་རེད་འདུག དེའི་ནུབ་ཕྱོགས་པའི་བུད་མེད་ཅིག་གིས༼མཛེས་མ་ཚོས་རིན་པོ་ཆེ་ལོ་དང་ཟླ་བ་དེད་ནས་མཐའ་མ་འདི་ལ་གཏུག་སོང་ཟེར། མོའི་སྙིང་གས་གྲབ་བྱས་སོང་ཟེར༽ དེ་ལ་རྒྱབ་བསྐྱོར་བྱེད་མཁན་ཡང་འདུག ངས་བགྲོ་གླེང་དེ་རྒྱུན་རིང་ཙམ་བཞག་དགོས་དྲན་སོང་སྟེ། གནས་སྟངས་གཞན་ཞིག་གིས་མཚམས་བཞག་པ་ཡིན། ཨོ་རྒྱན་ཉི་མས།\n#150 ཀརྡོ་རབ་འབྱམས་པ་ ་ལགས་ཀྱིས་སྤེལ་དོན།:\nརྩོད་པ་ཆོས་ཕྱོགས་སུ་ཞི་ནས་འགྲོ་དགོས་པ་དེ། ནང་པ་ཕྱོགས་གཉིས་ཀའི་སེམས་ལ་འཇོག་དགོས་པ་དེ་གནད་ཀྱི་དམ་པའོ།། །།\n#151 ཏྲེ་ཧོར་ཚང་། ་ལགས་ཀྱིས་སྤེལ་དོན།:\nཆོས་ཕྱོགས་སྲིད་ཕྱོགས་གང་ཡང་ཁོམ་མ་སོང་། མགོ་སེར་ཚོས་ནུབ་ཕྱོགས་སུ་ཡོད་པའི་བོད་ཀྱི་བླ་རྒན་ཚོའི་བར་གྱི་སྐད་ཆ་འདྲ་མིན་བཤད་ཡོང་ཁི། དེ་ནས་བསུབ་བཞག་ཡིན།\n#152 བཀྲ་ཤིས། ་ལགས་ཀྱིས་སྤེལ་དོན།:\nAugust 27th, 2017 at 8:28 pm\nབོད་བརྒྱུད་ནང་བསྟན་་དང་ན་ལེན་དྲ། གུ་རུ་རིན་པོ་ཆེ་དང་སྟོན་པ་་བཅོམ་ལྡན་འདས་ལ་ཡང་དམོད་ཚིག་དང་མཚན་སྨད་ཞུ་མཁན་རབ་དང་རིམ་པ་མང་པོ་བྱུང་བ་འདི་ཁ་བརྡ་དྲ་བའི་རྩ་འཁྲིམས་དང་འགལ་ཀྱང་ཆོག་གི་ཡོད་འདུག། དམངས་གཙོ་ཚད་ལྡན་དང་མཐུན་པའི་བསམ་འཆར་རམ་སྐྱོན་བརྗོད་ཞིག་དགའ་ལྡན་ཕོ་བྲང་དང་༧གོང་ས་མཆོག་ལ་བྱུང་ན་ཁ་བརྡ་དྲ་བའི་རྩ་ཁྲིམས་དང་འགལ་མེད་ཀྱང་མཆན་དེ་ཚོ་བསུབ་གནང་གིས་འདུག། དེ་རིགས་ནི་ཁ་དམངས་གཙོ་ཡིན་ཀྱང་ལག་ལེན་དམར་པོའི་ལྟ་བ་འདྲ་གིས་འདུག་ཞུ་རྒྱུ་ཡིན།\n#153 ཏྲེ་ཧོར་ཚང་། ་ལགས་ཀྱིས་སྤེལ་དོན།:\nAugust 28th, 2017 at 9:06 am\nབསོད་རྒྱལ་ནུབ་ཕྱོགས་ལ་ཕེབས་ཏེ་མི་ལོ་བཞི་བཅུ་ཞེ་བདུན་རྗེས་སུ་མགོ་སེར་ཚོས་གཞི་ནས་བསོད་རྒྱལ་བུད་མེད་ལ་དགའ་བ་དང་། བཀའ་བཀྱོན་ཚ་བོ་ཡིན་པ་ཤེས་པ་འདྲ། དེ་ནི་ཆེས་གསང་བ་ཞིག་མ་རེད་དམ། དཔྱད་ན་ཧ་ཅང་གི་གནས་ཚུལ་མང་པོ་ཞིག་ཡོད་ངེས། ངས་ནི་སྔོན་མ་ནས་གོ་སོང་།\n#154 ཨོ་རྒྱན་ཉི་མ། ་ལགས་ཀྱིས་སྤེལ་དོན།:\nAugust 29th, 2017 at 4:37 am\nདེང་སང་བསོད་རྒྱལ་རིན་པོ་ཆེའི་སྐོར་གྱི་དཔྱད་གླེང་སྣ་ཚོགས་ཤིག་བོད་དང་། དབྱིན་ཇི། རྒྱ་ནག་སོགས་ཡིག་རིགས་སྣ་ཚོགས་ཤིག་ཏུ་ཁྱབ་བཞིན་པ་འདིས་བོད་ཀྱི་ཆོས་རིག་དང་། མི་རིགས་དང་བཅས་པར་གནོད་སྐྱོན་ཧ་ཅང་གི་ཆེན་པོ་ཞིག་འཐེབ་བཞིན་འདུག དེ་ཕྱིར་ང་ཚོས་རང་དགར་མི་འདུག་པར་ཁོང་གི་སྐུ་ཚེའི་མཛད་འཕྲིན་ཁག་གཞིར་བཟུང་གིས་དཔྱད་ཞིབ་ཅིག་གནང་དགོས་པར་སེམས། ཁོང་ལ་གཏམ་གླིང་སྣ་ཚོགས་བྱེད་བཞིན་པ་དག་མ་ཉེས་ཁག་གཡོག་གཅིག་པུ་ལས། གནས་ལུགས་དང་མཐུན་པའི་སྐད་ཆ་གཅིག་ཀྱང་མི་འདུག མགོ་སེར་ཚོས་གཙོ་ཆེ་བ་དེ་བླ་མའི་བཀའ་བཀྱོན་གནང་བ་དེ་འགྲིགས་ཀྱི་མི་འདུག་ཟེར་གྱི་འདུག དེ་ལས་བུད་མེད་དང་འབྲེལ་བའི་སྐོར་དེ་ལོག་གཡེམ་རྩ་བ་ནས་མ་རེད། དང་པོ་གཉེན་དཔུང་མེད་པར་གཉིས་མོས་ཀྱིས་ལུས་འབྲེལ་གྱིས་མཉམ་དུ་བསྡད་པ་རེད། ནུབ་ཕྱོགས་ལ་ཆུང་ས་རྒྱག་པ་དང་། དགའ་བོ་བསྒྲིགས་ཏེ་མཉམ་དུ་བསྡད་པ་གཉིས་སུ་མཆིས་པ་ལས། གཉིས་པ་དེ་ཞག་དང་ལོ་ཟླ་འགའ་རེའི་མཚམས་སུ་རང་སོར་གྱེས་པ་མི་ཆེ་ཆུང་སུ་ཡིན་ན་ཡང་གྲངས་མེད་རེད། བསོད་རྒྱལ་སྐད་གྲགས་ཆེ་བ་དང་། འབྱོར་བ་ཆེ་བ་སོགས་ཀྱིས་བུད་མེད་ཚོས་བློས་མི་ཐོང་སྟེ་སྐད་ངན་འབྱིན་པ་དང་། རིག་པ་ཆོས་ཚོགས་བརྒྱ་ལྷག་གི་གོ་སའི་གནས་སྟངས་ཛ་དྲག་ཅིག་ཀྱང་ཡོད་པར་ངེས་པས། དགེ་ལྡན་པ་དང་། བོན་པོ། རྙིང་མ། བཀའ་བརྒྱུད། ས་སྐྱ། ཁྱིམ་པ་སོགས་མདོར་ན་ཆོས་ལུགས་ཁས་ལེན་མིན་ལ་མ་ལྟོས་པར་རང་གི་ཕྱོགས་སུ་ཞེན་པ་དང་བྲལ་བས་དཔྱད་ཞིབ་གནང་རོགས་ཞུ་རྒྱུ་ཡིན། དེའི་སྐོར་ཁོ་བོས་བྲིས་པའི་༼བསོད་རྒྱལ་རིན་པོ་ཆེ་གླེང་བ༽་ཞེས་པའི་རྩོམ་ཐུང་དང་། དེའི་དཔྱད་མཆན་༼བསོད་རྒྱལ་ཞབས་བཏགས་མ།༽ནང་དུ་བྲིས་ཡོད། ཁོང་གི་ལོ་རྒྱུས་སྣ་ཚོགས་དབྱིན་ཡིག་སོགས་ཡུལ་ལུང་བྱེ་བྲག་པའི་སྐད་ཡིག་འདྲ་མིན་དུ་མཆིས་པས་དང་པོ་དེའི་ནང་དུ་གཟིགས། དེ་ནས་དཔྱད་རྩོམ་སྐོར་དགག་སྒྲུབ་གཉིས་ཀའི་ཐོག་ནས་ཡོད་ན་ཡག་པོ་འདུག དེ་ཡང་ཚིག་ལྷུག་དང་ལྡེབ་བཞི་ལས་མི་ཉུང་བ་བྱུང་ན་ལྷ་རབ་རེད།\nང་རྙིང་མ་ཡིན་པའི་རྒྱུ་མཚན་གཅིག་པུས་རྙོག་གཏམ་བཤད་པ་གང་ཡང་མིན། ཨ་དཀོན་རིན་པོ་ཆེ་དང་། བསོད་རྒྱལ་རིན་པོ་ཆེ་འདི་ཚོས་མིའི་གཡོག་པོ་རྒྱུག གསང་སྤྱོད་ཁྲུས་ཏེ་མི་ཆེན་གྱི་གོ་སར་བསླེབ་པ་ཞིག་ལས། སྟབས་ལས་ཀྱི་དབང་གིས་མཐོན་པོ་ཆགས་སོང་བ་ཞིག་གཏན་ནས་མ་རེད། དེ་ཕྱིར་བོད་པ་ཚོས་ངེས་པར་མཁྱེན་དགོས་པ་ལས། ཁ་བདག་མེད་ནང་ནས་གཏམ་གང་འདོད་བཤད་བསྡད་ན་ཕན་ཐོགས་ཡོད་མ་རེད། བསམ་བློ་སྔོན་དུ་སོང་བ་དང་། དཔྱད་པ་སྔོན་དུ་སོང་བའི་ལས་ལ་འཇུག་པར་ཞུ་རྒྱུ་བཅས།\n#155 ཏྲེ་ཧོར་ཚང་། ་ལགས་ཀྱིས་སྤེལ་དོན།:\nརྒྱུ་མཚན་ཡོད་མེད་ལ་མ་ལྟོས་པར། རང་གི་འོག་ལ་རྒུར་ནས་འདུག་ན་ལེགས་སོ་བརྗོད་པ་དང། མངའ་འོག་ནས་ཤོར་ས་རེད་བསམ་དུས་མགོ་ལྕག་གཞུ་བ་དེ་ཆབ་སྲིད་པ་སྤྱིའི་འགྲོ་སྟངས་རེད།\n#156 རིག་ལྡན། ་ལགས་ཀྱིས་སྤེལ་དོན།:\nནུབ་བསྡོད་བོད་ཕྲུག་གཅིག་གིས་བསམ་ཚུལ་འདི་འདྲ་ཞིག་སྤེལ་འདུག ཨོ་རྒྱན་ལགས། རྩོམ་ཡིག་འདིར་ཁྱོད་ཀྱིས་ངེས་པར་དུ་གཟིགས་རོགས། https://yarlungwarrior.wordpress.com/2017/08/31/abuse-is-abuse-we-live-in-the-world-of-conventional-reality/\n#157 ཏྲེ་ཧོར་ཚང་། ་ལགས་ཀྱིས་སྤེལ་དོན།:\nབོད་ཕྲུག་གླེན་པ་འདིས་ཅང་ཤེས་མེད་ཁི། ཚིག་བེད་ཆོད་བཏང་སྟངས་ལ་ལྟོས་དང་། དབྱིན་ཇིའི་སྲིད་བློན་གྱི་ལད་མོ་བྱེད་ཁུལ།\n#158 ཏྲེ་ཧོར་ཚང་། ་ལགས་ཀྱིས་སྤེལ་དོན།:\nSeptember 2nd, 2017 at 1:53 am\nརྩ་ཁྲིམས་ཞིག་གི་འགྲོ་སྟངས་གཞིར་བཞག་བྱས་པ་ཡིན་ན། དད་པ་དང་། གོ་ས་ཆེ་ཆུང་ཡོད་མ་རེད།\n#159 ཏྲེ་ཧོར་ཚང་། ་ལགས་ཀྱིས་སྤེལ་དོན།:\nSeptember 2nd, 2017 at 2:23 am\nཨིན་སྐད་ནང་གི་ buse ཟེར་བ་དེ་ལ་དྲག་ཤུལ། བརྙས་བཅོས། ལོག་སྤྱོད། ཚིག་རྩུབ་སོགས་མང་པོ་ཞིག་ལ་གོ་བ་ལས། དངོས་སུ་ལོག་གཡེམ་གྱི་ཚིག་ཅིག་མ་རེད། བོད་པ་དང་། རྒྱ་མི་ཚོས་བསམ་གཟས་ན་ལོག་གཡེམ་ལ་འགྲེལ་གྱིན་འདུག ནུབ་ཕྱོགས་ཚོས་ child abused ་ཕྲུ་གུ་ལ་བརྙས་བཅོས་བྱས་སོང་ཟེར་བ་ལས། དངོས་སུ་ལོག་གཡེམ་བྱས་པ་ཟེར་གྱིན་མེད་པ་འདྲ།\n#160 རྡོ་རྒོད ་ལགས་ཀྱིས་སྤེལ་དོན།:\nSeptember 8th, 2018 at 3:58 pm\nའདི་དག་ཚང་མ་བསོད་རྒྱལ་ལྟ་བུ་ཆུང་ཆུང་སྐབས་དགའ་ལུགས་པས་དགེ་བཤེས་ཡིན་མདོག་པ་དག་གིས་གླ་ཤའི་བར་དུ་ཁ་ཆུ་བླུག་ནས་བྱི་བྱས་པས་ལན་པ་རེད་འདུག དེས་ན་སྐྱོན་གྱི་རྩ་བ་དེ་དགོན་པའི་ནང་ལ་གྲྭ་ཕྲུག་ཉལ་དུ་མི་བཅུག་ས་གདན་ས་ཡིན་ཟེར་བ་དེ་ཚོར་མཚན་གཅིག་འཁྲིག་སྤྱོད་བྱེད་མཁན་མང་དག་གཅིག་ཡོད་པ་འདི་ཚོ་རེད། དགའ་ལྡན་ཕོ་བྲང་ནས་ཧ་མ་གོ་མདོག་མདོག་བྱས་ནས་གཡུག་མ་བཞག་པར་དགོན་པའི་ནང་གཙང་སེལ་བྱེད་མ་ཐུབ་པས་ལན་པ་རེད། འདི་ལྟ་བུ་ནི་རྩེ་རྣམ་རྒྱ་གྲྭ་ཚང་ནས་འོག་དགོན་པ་ཆུང་ཤོས་ནང་གི་ནང་སྡོམ་པ་མི་བསྲུང་མཁན་ཡོད་པ་འདི་དག་གཙང་སེལ་མ་བཟོས་པས་ལན་པ་རེད། སྙིང་མ་བ་ཚོས་སྐྱས་དམན་ཉར་བ་འདི་ཚུལ་མཐུན་དང་མིའི་རང་བཞིན་རེད།དགོན་པར་གྲྭ་པ་འཛུལ་མཁན་ཉུང་དུ་འགྲོ་དགོས་པའི་རྒྱ་མཚནདགོན་པར་ཚུལ་ཁྲིམས་གཙང་མ་མ་བསྲུང་བར་གྲ་ཆུང་ཉལ་དུ་མ་བཅུག་མཁན་ཚོས་བཟོས་པ་ཤ་སྟག་རེད། སྐྱོན་གྱི་རྩ་་བ་འདི་ལ་ངོས་ལེན་མ་བྱས་པར་བསོད་རྒྱལ་ལྟ་བུའི་མིང་བཙོག་པ་བཟོ་དགོསཟེར་ནས་བཀའ་གནང་བ་འདི་སེམས་པ་སྐྱོ་དགོས་་ཞིག་ལས་མ་མཐོང་།\nཏོག་དབྱིབས་ནད་ཡམས་དང་། འོས་བསྡུའི་གསལ་བསྒྲགས། (970)


Terdzo-NGA-024 - Rinchen Terdzö\nkar lugs rtsa gsum dril sgrub kyi phrin las dbang chog dang bcas pa 'chi med bdud rtsi'i chu gter\nrevealed by རང་བྱུང་རྡོ་རྗེ་ (Third Karmapa Rangjung Dorje)\nin cycle ཀར་ལུགས་རྩ་གསུམ་དྲིལ་སྒྲུབ་ (Kar lugs rtsa gsum dril sgrub)\nVolume4(ང) / Pages 481-506 / Folios 1a1 to 13b6\nRinchen Terdzö Volumes List > Volume4> Text #24 (Scroll to Bottom)\n'jam mgon kong sprul. kar lugs rtsa gsum dril sgrub kyi phrin las dbang chog dang bcas pa 'chi med bdud rtsi'i chu gter. In Rin chen gter mdzod chen mo pod bzhi pa (The Great Treasury of Rediscovered Teachings Volume 4) by 'jam mgon kong sprul, 481-506. New Delhi: Shechen Publications, 2007-2016.\nces bka' gter bcud 'dril rdzun spang du bsngags pa'i zab chos 'di la rtsa ba yan lag gsal byed dang bcas pa'i yig cha mang du bzhugs pa las/_rje dgu pa dbang phyug rdo rje'i gsung rab nyid kun gyi don bsdus su snang yang gsar rnying gnyis ka'i lugs srol yang nar mar bkod pas lag len dka' bas/_'dir rnying lugs gtsor bton te yig cha de nyid kyi snying po bsdus te bkod pa po ni/_pad+ma gar gyi dbang phyug phrin las 'gro 'dul rtsal te rdzong gsar bkra shis lha rtse'i chos grwar spel ba dge legs 'phel//\n༄༅། །ཀར་ལུགས་རྩ་གསུམ་དྲིལ་སྒྲུབ་ཀྱི་ཕྲིན་ལས་དབང་ཆོག་དང་བཅས་པ་འཆི་མེད་བདུད་རྩིའི་ཆུ་གཏེར་ཞེས་བྱ་བ་བཞུགས་སོ། ། ན་མོ་གུ་རུ་སརྦ་ཛྙཱ་ཀརྨ་ཀཱ་ཡ། ཚེ་འོད་དཔག་མེད་འཕགས་མཆོག་ཐུགས་རྗེའི་གཏེར། །པདྨཱ་ཀ་ར་དགེ་སློང་ཚུལ་བཟུང་ནས། །འགྲོ་དྲུག་འདྲེན་མཛད་རྒྱལ་དབང་ཀརྨ་པ། །གངས་ཅན་སྐྱེ་དགུའི་མགོན་ལ་གུས་པས་འདུད། །དེ་ཉིད་རྩ་གསུམ་ཀུན་འདུས་ཆེན་པོ་རུ། །སྒྲུབ་པའི་ཐབས་ཚུལ་གོང་མའི་གསུང་རབ་ལས། ཁྱེར་བདེ་སྙིང་པོར་བསྡུས་ཏེ་འདིར་འགོད་ན། །གནང་བའི་སྐབས་སྩོལ་སྒོ་གསུམ་བྱིན་གྱིས་རློབས། །དེའང་མཚུངས་མེད་རྡོ་རྗེ་དབྱངས་ཅན་ཚེ་དཔག་མེད་དུ་སྒྲུབ་པ་རྫུན་སྤངས་པར་གྲགས་པ་རྩ་གསུམ་དྲིལ་སྒྲུབ་རྒྱུད་སྡེ་བཞིའི་གདམས་པ་གཅིག་ཏུ་དྲིལ་བའི་མན་ངག་ཉམས་སུ་བསྟར་བ་ལ་བཞི། སྦྱོར་བ་ཡོ་བྱད་ཀྱི་གཤོམ། དངོས་གཞི་བདག་མདུན་སྒྲུབ་པ། སྨིན་བྱེད་སློབ་མ་རྗེས་འཛིན། མཇུག་ཆོག་ལམ་གྱི་རིམ་པའོ། །དང་པོ་ནི། སྟེགས་བུ་དར་རས་བཟང་པོས་གཡོགས་པའི་དབུས་སུ་འབྲས་སམ་འབྲུ་དཀར་གྱིས་གཡུང་དྲུང་རིས་བྲིས་པའི་སྟེང་འཕྲུལ་སྟེགས་ལ། རིན་པོ་ཆེའི་སྣོད་དུ་ཚེ་གཏོར་མར་ཟན་དཀར་མངར་ཆང་དང་སྦྱར་བ་ལས་གདན་པདྨ་འདབ་བརྒྱད་ཀྱི་སྟེང་དུ་ཟླ་གམ་བཅད་ཁ་མདུན་བསྟན་གྱི་ལྟེ་བར་བུམ་གཟུགས་མཛེས་པའི་ཁར་རྡོ་རྗེ་དང་ཉི་ཟླ་ནོར་བུས་སྤྲས་ཤིང་མཐར་ཚེ་རིལ་མང་པོས་ལུད་པ་ལྟར་བསྐོར་བ་ལ་སྐུ་ཙཀ་ཡོད་ན་བཙུགས་ཏེ་བཞག །ཐོད་པ་མཚན་ལྡན་ཆང་དང་མངར་གསུམ་དམ་རྫས་སྦྱར་བས་བཀང་པ་གཡོན་དུ་བཞག །བསྙེན་སྒྲུབ་ལ་དེ་ཀས་འཐུས་ཀྱང་དབང་གི་སྐབས་སུ་གཡས་སུ་རྣམ་རྒྱལ་བུམ་པ་བཅུད་ལྡན་རྒྱན་མགུལ་ཆིངས་དམར་པོས་སྤྲས་པ། རྒྱབ་ངོས་སུ་རི་རབ་ལ་ཕུར་ཆུང་བཏབ་པའི་གཟུགས་དང་། འཁོར་ལོ་པདྨ་རྡོ་རྗེ་གསུམ་སོ་སོ་བའི་ཙཀ་ལི། སིནྡྷུ་ར་རྣམས་བཀོད། མདུན་ངོས་སུ་འབུལ་གཏོར་ཟླུམ་པོ་དབུས་སུ་ཆེ་བ་གཅིག །གཡས་གཡོན་དུ་ཆུང་བ་གཉིས། བདུད་རྩིའི་སྣོད། ཕྱི་མཆོད་ཕྲེང་དུ་བཤམ། ལས་བུམ་དང་སྔོན་འགྲོ་དཀར་གཏོར་སོགས་འདུ་བྱའོ། །གཉིས་པ་ལ་གཉིས། བདག་བསྐྱེད་ཚེ་སྒྲུབ་བཟླས་པ། མདུན་བསྐྱེད་དབང་བཞི་ལེན་པ་དང་འབྲེལ་བའོ། །དང་པོ་ནི། སྔོན་གཏོར་བྲན་ལ། ཨོཾ་བཛྲ་ཀྲོ་དྷ་ཧ་ཡ་གྲཱི་བ་ཧུ་ལུ་ཧུ་ལུ་ཧཱུྃ་ཕཊ། ཅེས་པས་བསང་། ཨོཾ་སྭ་བྷཱ་བ་ཤུདྡྷཿསརྦ་དྷརྨཱཿསྭ་བྷཱ་བ་ཤུདྡྷོ྅་ཧཾ། ཞེས་པས་སྦྱང་། སྟོང་པའི་ངང་ལས་ཨོཾ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བའི་ནང་དུ་ཨོཾ་ཨཱཿཧཱུྃ་འོད་དུ་ཞུ་བ་ལས་བྱུང་བའི་གཏོར་མ་དྭངས་ཤིང་ཐོགས་པ་མེད་པ་ཟག་པ་མེད་པའི་བདེ་བ་ཁྱད་པར་ཅན་བསྐྱེད་པ་ནམ་མཁའ་དང་མཉམ་པ་རྣམས་སུ་གྱུར། ཨོཾ་ཨཱཿཧཱུྃ། ཞེས་ལན་གསུམ་གྱིས་བྱིན་གྱིས་བརླབ། བྷཱུ་མི་པ་ཏི་ས་པ་རི་བཱ་ར་ཨ་ཀཱ་རོ་མུ་ཁཾ་སརྦ་དྷརྨཱ་ཎཱཾ་ཨཱ་དྱ་ནུཏྤནྣ་ཏྭཱ་ཏ་ཨོཾ་ཨཱཿཧཱུྃ་ཕཊ་སྭཱ་ཧཱ། ཞེས་པ་ལན་གསུམ། ས་བདག་ལྷ་ཀླུ་སྡེ་བརྒྱད་སོགས། །གཏོར་མ་དམ་པ་འདི་བཞེས་ལ། །བདག་གི་སྒྲུབ་པ་མ་ཚར་བར། ཁྱེད་ལ་བདག་ནི་གནས་གཡར་གྱིས། །ཅི་བདེ་བར་ནི་སྦྱིན་པར་མཛོད། །ཧྲཱིཿ གསང་བ་བླ་མེད་དཀྱིལ་འཁོར་འདིར། །སྒྲུབ་འོས་ལྷ་ནི་མ་གཏོགས་པ། །ཚེ་ལ་བར་དུ་གཅོད་པའི་བགེགས། །ལོག་པར་འདྲེན་པ་བགེགས་ཀྱི་ཚོགས། །བར་ཆད་འབྱུང་པོ་ཐམས་ཅད་ཀུན། །འདི་རུ་མ་འདུག་གཞན་དུ་དེངས། །བྷཱུ་མི་པ་ཏི་ས་པ་རི་བཱ་ར་གཙྪ། ཞེས་སྔོན་འགྲོ་གཏོར་མ་ཕྱིར་དོར་ལ་ཧཱུྃ་བཞི་དྲག་སྔགས་སོགས་ཀྱིས་བགེགས་བསྐྲད། ཧཱུྃ། རང་ཉིད་ལྷར་གསལ་ཐུགས་ཀ་ནས། །འོད་ཟེར་རྣམ་ལྔ་ཕྱོགས་བཅུར་འཕྲོས། །ཕྱི་ནི་རྡོ་རྗེའི་རྭ་གུར་ལ། །ནང་ནི་གཞལ་ཡས་ཁང་དུ་གྱུར། །དུག་གསུམ་གནས་པའི་སྐབས་མེད་ཅིང་། །ཆུ་ཡང་ཟག་པར་མི་འགྱུར་ལ། །རླུང་གི་སེར་བུ་མི་ཐར་ན། །བགེགས་ཀྱིས་གནོད་པར་ག་ལ་ནུས། ཨོཾ་ཨཱཿཧཱུྃ་གུ་རུ་དྷེ་བ་དྷཱ་ཀི་ནཱི་བཛྲ་ཀྲོ་དྷ་རཀྵ་རཀྵ་ཧཱུྃ་ཕཊ། ཅེས་མཚམས་བཅད། སྐྱབས་སེམས་ནི་ཀར་ལུགས་ཀྱི་དྲུག་སྐོར་མ་སོགས་བྱས་ཀྱང་ཆོག་ལ་ཁྱེར་བདེར། ན་མོ། བླ་མ་བདེ་གཤེགས་འདུས་པའི་སྐུ། །དཀོན་མཆོག་གསུམ་གྱི་རང་བཞིན་ལ། །བདག་དང་འགྲོ་བ་སེམས་ཅན་རྣམས། །བྱང་ཆུབ་བར་དུ་སྐྱབས་སུ་མཆི། །ལན་གསུམ། སེམས་བསྐྱེད་འགྲོ་བ་ཀུན་དོན་དུ། །བླ་མ་སངས་རྒྱས་བསྒྲུབས་ནས་ནི། །གང་ལ་གང་འདུལ་ཕྲིན་ལས་ཀྱིས། །འགྲོ་བ་བསྒྲལ་བར་དམ་བཅ་འོ། །ཞེས་ལན་གསུམ། བསྐྱེད་བཟླས་ནི། སྭ་བྷཱ་བས་སྦྱང་། ཆོས་ཐམས་ཅད་མི་དམིགས་པ་སྟོང་པའི་ངང་ལས་ཧཱུྃ་ཞེས་པའི་སྒྲས་ཧཱུྃ་སྔོ་དམར་གྱིས་ཕྱོགས་ཐམས་ཅད་ཁྱབ་པས་སྔོན་པོ་ལས་རྡོ་རྗེའི་རྭ་གུར། དམར་པོ་ལས་མེ་ལྕེའི་ཕྲེང་བ་འཕྲོ་བའོ། །དེ་ནས་བྷྲཱུྃ་གྱི་སྒྲས་གཞལ་ཡས་ཁང་མཚན་ཉིད་ཡོངས་སུ་རྫོགས་པ། དེའི་དབུས་སུ་རྨ་བྱས་བཏེགས་པའི་རིན་པོ་ཆེའི་ཁྲིར་པདྨ་དང་ཟླ་བའི་སྟེང་དུ་རང་གི་རྣམ་ཤེས་དག་པ་ཧྲཱིཿརྣམ་བཅད་དང་བཅས་པ་འོད་འབར་བ་སྟན་ལ་ཁབ་བཙུགས་པ་ལྟ་བུ་ཡོངས་སུ་གྱུར་པ་ལས་ཚེ་དཔག་མེད་སྐུ་མདོག་དམར་པོ་ཞལ་གསུམ་ཕྱག་དྲུག་རྩ་ཞལ་དམར་པོ་ཆགས་པའི་ཉམས་ཅན། གཡས་ཞལ་དཀར་པོ་ཞི་བ། གཡོན་ཞལ་ནག་པོ་ཁྲོས་པ། ཞི་ཞལ་གཉིས་སྤྱན་གཉིས་གཉིས་དང་ལྡན་པ། ཁྲོ་ཞལ་སྤྱན་གསུམ་དང་ལྡན་པའོ། །དབུ་སྐྲ་གནག་ལ་སྣུམ་པ་ཐོར་ཚུགས་སུ་མཛད་ཅིང་རིན་པོ་ཆེ་སྣ་ཚོགས་ཀྱིས་བརྒྱན་པ། དར་གྱི་སྟོད་གཡོགས་དང་ལྡན་པ། ཕྱག་དང་པོ་གཉིས་དཔག་བསམ་ཤིང་གིས་བརྒྱན་པའི་བུམ་པ་འཛིན་པ། བར་པ་གཉིས་གྲི་གུག་དང་ཐོད་པ་བདུད་རྩིས་གང་བ། ཐ་མ་གཉིས་པདྨ་དམར་པོའི་ཕྲེང་བ་དང་དེའི་སྡོང་བུ་འཛིན་པ། རྡོ་རྗེའི་སྐྱིལ་ཀྲུང་གིས་བཞུགས་པ་མཚན་དཔེ་འབར་བའོ། །དེ་ལྟར་གསལ་བའི་ཐུགས་ཀ་ནས་སྔགས་ཕྲེང་ཐོན། ཞལ་ནས་བྱུང་བའི་སྔགས་ལས་འོད་དམར་པོ་འཕྲོས། རྟག་པ་དམ་པའི་བྱིན་རླབས་ཐམས་ཅད་བསྡུས་སྔགས་ཕྲེང་ལ་ཐིམ། སླར་རང་གི་ཞལ་དུ་ཞུགས་ཐུགས་ཀའི་ཧྲཱིཿལ་ཐིམ་པར་གྱུར། སྙམ་དུ་བསྒོམས་ཏེ། ཨོཾ་ཨཱཿཧཱུྃ་བཛྲ་གུ་རུ་པདྨ་རཱ་གཱ་ཀྵོ་བྷྱ་བཛྲ་ས་མཱ་ཛཿབཛྲ་ཨཱ་ཡུ་ཥེ་ཧཱུྃ་བྷྲཱུྃ་ནྲྀ་ཛཿཚེ་བསོད་རྒྱས་དབང་དུ་གྱུར་ཅིག །སིདྡྷི་ཕ་ལ་ཧཱུྃ་ཨཱཿ ཞེས་བརྒྱ་སྟོང་སོགས་ཅི་ནུས་བཟླའོ། །གཉིས་པ་ནི། རྟ་སྔགས་ཀྱིས་བསང་། སྭ་བྷཱ་བས་སྦྱང་། མདུན་གྱི་བུམ་པ་དང་ཀ་པཱ་ལ་རྣམས་མི་དམིགས་པ་སྟོང་པའི་ངང་ལས་ཧཱུྃ་ཞེས་པའི་སྒྲས་ཧཱུྃ་སྔོ་དམར་གྱིས་ཕྱོགས་ཐམས་ཅད་ཁྱབ་པས་སོགས་བདག་བསྐྱེད་ལྟར་ལ། མཚན་དཔེ་འབར་བའོ། །སླར་བདག་མདུན་གཉིས་ཀྱི་ཐུགས་ཀར་པདྨ་དམར་པོ་འདབ་མ་བརྒྱད་པའི་ལྟེ་བར་ཟླ་བའི་དཀྱིལ་འཁོར་གྱེན་དུ་ལངས་པའི་དབུས་སུ་ཧྲཱིཿཡིག་མེས་བྲིས་པ་ལྟར་དམར་གསལ་དུ་གནས་པ་ལ་བདག་ཉིད་ཀྱི་ཐུགས་ཀའི་ཧྲཱིཿལས་སྔགས་ཕྲེང་བྱུང་། ཁ་ནས་ཐོན། རྟག་པ་དམ་པའི་བྱིན་རླབས་དང་འགྲོ་བའི་ཚེ་བསོད་བསྡུས། མདུན་བསྐྱེད་ཀྱི་ཞལ་དུ་ཞུགས་ཐུགས་ཀར་འཁོར། ཡང་ཞལ་ནས་ཐོན། རང་གི་ཞལ་དུ་ཞུགས་ཐུགས་ཀར་འཁོར་བས་ཚེ་དང་བསོད་ནམས་ཐམས་ཅད་རྒྱས་པར་གྱུར་སྙམ་དུ་བསམས་ལ་སྔགས་གོང་བཞིན་བཟླ། གཏོར་མ་འབུལ་བ་ནི། བྱིན་རླབས་སྔོན་གཏོར་ལྟར་བྱས་ལ། ཨོཾ། རྩ་བ་གསུམ་གྱི་ལྷ་ཚོགས་ལ། །དམ་རྫས་རྒྱན་གྱི་གཏོར་མ་བཤམས། །བ་ལིཾ་གཏོར་མའི་མཆོད་པ་འབུལ། །འཆི་མེད་ཚེ་ཡི་དངོས་གྲུབ་སྩོལ། །ཨོཾ་ཨཱཿཧཱུྃ་བཛྲ་གུ་རུ་རཱ་གཱཀྵོ་བྷྱ་བཛྲ་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། བཏགས་པ་ལན་གསུམ་དང་། མཆོད་སྦྱིན་གཏོར་མ་འདི་བཞེས་ལ། །སོགས་ཀྱིས་ཕྲིན་ལས་བཅོལ། དེ་ནས་མཆོད་བསྟོད་ནི། རྩ་བའི་དངོས་བསྟན་ཉེར་སྤྱོད་དང་བདུད་རྩི་ཙམ་ཡིན་ཡང་ཕྱིས་ཀྱི་ཕྱག་བཞེས་ལྟར་ན། བསང་སྦྱང་། སྟོང་པའི་ངང་ལས་ཨོཾ་ཡིག་ལས། །རིན་ཆེན་སྣོད་ཀྱི་ནང་དུ་ནི། །ཧཱུྃ་ལས་བྱུང་བའི་མཆོད་ཡོན་དང་། །མེ་ཏོག་བདུག་སྤོས་སྣང་གསལ་དང་། །དྲི་ཆབ་ཞལ་ཟས་རོལ་མོ་སོགས། །ཕྱི་ནང་གསང་བའི་མཆོད་རྫས་ནི། །བསམ་ཡས་ནམ་མཁའ་གང་བར་གྱུར། ཨོཾ་བཛྲ་ཨརྒྷཾ་ནས་ ཤབྡ་པཉྩ་ཨ་མྲྀཏ་མ་ཏངྒི་ཨཱཿཧཱུྃ། ཞེས་སྔགས་རྒྱས་བྱིན་བརླབས་ནས། ཕྱི་མཆོད་ནི། བླ་མ་ཡི་དམ་ཆོས་སྐྱོང་ལ། །ལྷ་རྫས་ཕྱི་མཆོད་འབུལ་བ་ནི། །མེ་ཏོག་སྤོས་དང་མར་མེ་དྲི། །ཞལ་ཟས་སིལ་སྙན་ཡིད་འོང་རྣམས། །སྤྱན་ཤངས་ཐུགས་ཀ་སྐུ་ལུས་དང་། །ཞལ་དང་སྙན་དུ་མཆོད་པར་འབུལ། །གུ་རུ་དྷེ་བ་དྷཱ་ཀི་ནཱི་དྷརྨ་པཱ་ལ་ས་པ་རི་བཱ་ར་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་བི་དྱ་ཤབྡ་ཨཱཿཧཱུྃ་སྭཱ་ཧཱ། ནང་མཆོད་ནི། བླ་མ་ཡི་དམ་ཆོས་སྐྱོང་ལ། །རང་བྱུང་ནང་མཆོད་འབུལ་བ་ནི། །བདུད་རྩི་ལྔ་དང་ཤ་ལྔ་དང་། །དམ་ཚིག་རྫས་མཆོག་མ་ད་ན། །དུག་གསུམ་དུག་ལྔ་དག་པའི་རྫས། །ནང་གི་མཆོད་པ་མ་ལུས་འབུལ། །གཉིས་སུ་མེད་པར་བཞེས་སུ་གསོལ། གུ་རུ་དྷེ་བ་དྷཱ་ཀི་ནཱི་དྷརྨ་པཱ་ལ་སརྦ་པཉྩ་ཨ་མྲྀཏ་ལ་ཁཱ་ཧི། གསང་མཆོད་ནི། བླ་མ་ཡི་དམ་ཆོས་སྐྱོང་ལ། །གཉིས་མེད་གསང་མཆོད་འབུལ་བ་ནི། །ཡབ་ཡུམ་གཉིས་མེད་མཁའ་གསང་ལས། །བྱང་སེམས་དཀར་དམར་བདེ་བའི་མཆོག །བདེ་བའི་རོ་མཉམ་མཆོད་པར་འབུལ། །སྐུ་ལུས་རྒྱས་ཕྱིར་བཞེས་སུ་གསོལ། གུ་རུ་དྷེ་བ་དྷཱ་ཀི་ནཱི་དྷརྨ་པཱ་ལ་ས་པ་རི་བཱ་ར་མཏངྒི་ཨཱཿཧཱུྃ་སྭཱ་ཧཱ། བསྟོད་པ་ནི། བཅོམ་ལྡན་པདྨ་ཚེ་དཔག་མེད། །རང་བྱུང་རོལ་པའི་རྡོ་རྗེ་སྟེ། །དཔའ་བོ་རྣལ་འབྱོར་མར་བཅས་རོལ། །རྡོ་རྗེ་དབྱངས་ཅན་བཟང་པོར་བསྟོད། །མཚན་དཔེའི་གཟི་འོད་རབ་ཏུ་འབར་བའི་སྐུ །ཡན་ལག་དྲུག་ཅུའི་ཆོས་རབ་སྒྲོག་པའི་གསུང་། །ཇི་ལྟ་ཇི་སྙེད་མ་ལུས་མཁྱེན་པའི་ཐུགས། །ཚེ་དབང་འོད་དཔག་མེད་ལ་ཕྱག་འཚལ་བསྟོད། །དེ་ནས་སྒྲུབ་པའི་དངོས་གཞི་ཏིང་ངེ་འཛིན་གྱི་དབང་བཞི་ལེན་པ་ནི། མདུན་བསྐྱེད་ཀྱི་བུམ་པ་དང་བདུད་རྩི་ལྷག་པའི་ལྷ་ཡབ་ཡུམ་དུ་གསལ་བ་དེ་ལས་ཡེ་ཤེས་ཀྱི་སྐུ་མར་མེ་གཅིག་ལས་གཉིས་མཆེད་ཀྱི་ཚུལ་དུ་བྱོན་ནས་རང་གི་སྤྱི་བོར་ཞུགས་ཏེ་རང་འོད་ཀྱི་ཡུམ་དང་འཁྱུད་པའི་ཡབ་ཡུམ་གྱི་སྤྱི་གཙུག་ནས་བདུད་རྩི་དང་འདྲེས་པའི་འོད་ཟེར་དཀར་པོ་བྱུང་། རང་གི་སྤྱི་བོར་ཐིམ། སྨིན་མཚམས་ཡན་གང་། མགྲིན་པ་ནས་བདུད་རྩི་འོད་ཟེར་དམར་པོ་བྱུང་། མགྲིན་པར་ཐིམ་པས་དེ་ཡན་གང་། ཐུགས་ཀ་ནས་བདུད་རྩི་འོད་ཟེར་སྔོན་པོ་བྱུང་། སྙིང་གར་ཐིམ་པས་དེ་ཡན་གང་། ལྟེ་བ་ནས་འོད་ཟེར་བདུད་རྩི་སེར་པོ་བྱུང་། ལྟེ་བར་ཐིམ་རྐང་མཐིལ་ཡན་ཆད་འོད་ཀྱིས་གང་བས་ལུས་དག་པ་སྐུ་རྡོ་རྗེ་ལ་མཉམ་པར་གཞག་བཞིན། ཨོཾ་ཨཱཿཧཱུྃ་བཛྲ་གུ་རུ་རཱ་གཱཀྵོ་བྷྱ་བཛྲ་ཀཱ་ཡ་ཝཱཀྩིཏྟ་ཛྙཱ་ན་ཨ་བྷི་ཥིཉྩ་ཧཱུྃ། ཅེས་བཟླས་པ་བྱེད་པ་བུམ་དབང་ངོ་། །ཡང་རང་ལུས་ལྷག་པའི་ལྷའི་སྟོང་རའི་ནང་དུ་རྩ་གསུམ་སྟེང་འོག་ཏུ་ལྡན་པ་འཁོར་ལོ་འཁོར་ཕྲན་དང་བཅས་པ་རབ་ཏུ་གསལ་བའི་བ་སྤུའི་བར་ཉི་འོད་ལྟར་གསལ་ལ་དྭངས་པའི་སྤྱི་བོར་ཚེ་དཔག་མེད་ཡབ་ཡུམ་སྦྱོར་མཚམས་ནས་བདུད་རྩི་དང་འོད་ཟེར་འདྲེས་པ་བྱུང་། དེ་ལ་རྟག་པ་དམ་པའི་བྱིན་རླབས་ཐམས་ཅད་བསྡུས་ནས་རང་གི་ཚངས་བུག་ནས་ཞུགས་སྤྱི་བོ་མགྲིན་པ་སྙིང་ག་ལྟེ་བ་རྐང་མཐིལ་གྱི་བར་གང་བས་ངག་དག་པ་གསུང་རྡོ་རྗེ་ལ་མཉམ་པར་གཞག་བཞིན་སོགས་སྔགས་གོང་ལྟར་བཟླ་བ་ནི་གསང་དབང་ངོ་། །དེ་ནས་སྤྱི་བོའི་ལྷག་པའི་ལྷས་རང་ལ་ཡུམ་གནང་བ་དང་བདེ་བ་ཆེན་པོའི་རྗེས་ཆགས་བྱས་པ་ལ་བརྟེན་ནས་འཁོར་ལོའི་དབུས་ཀྱི་བྱང་ཆུབ་ཀྱི་སེམས་ཞུ། ཡུམ་མཁར་བབས་པས་བདེ་བ་ཆེན་པོ་གཡོ་མེད་དུ་བྱས་པས་སེམས་དག་པ་ཐུགས་རྡོ་རྗེ་ལ་མཉམ་པར་བཞག་བཞིན་སྔགས་སྔ་མ་ལྟར་བཟླ་བ་ཤེར་དབང་ངོ་། །རང་ཉིད་ལྷག་པའི་ལྷར་གསལ་བས། །སྐྱེ་མེད་འཆི་བ་བྲལ་བ་ལ། །སྤྲོས་ན་སྤྲོས་མེད་གཟི་བརྗིད་ཅན། །བསྡུས་ན་བདག་དང་གཞན་མ་དམིགས། །གཉིས་སྤང་དབྱེར་མེད་ལུ་གུ་རྒྱུད། །བརྟན་ཅིང་མི་འགྱུར་ཆོས་ཀྱི་དབྱིངས། །ཅེས་བརྗོད་པས་རང་ལུས་འོད་དུ་ཞུ། གསེར་གྱི་རྡོ་རྗེ་རྩེ་ལྔ་པ་ལུས་ཚད་དང་ལྡན་པ་གཅིག་ཏུ་གྱུར། དེའི་ལྟེ་བར་ཧྲཱིཿདམར་པོ། དེའི་མཐར་རང་གི་མིང་རྒྱ་སྐྱེགས་ཀྱིས་བྲིས་པ་ལྟར་བསམས་ནས་མཉམ་པར་བཞག་པས་སྒོ་གསུམ་དག་པ་སྐུ་གསུམ་མངོན་དུ་བྱས་པར་མོས་ཏེ་སྔགས་བཟླ་བ་ནི་དབང་བཞི་པའོ། །དབང་མི་བསྐུར་བ་བསྙེན་སྒྲུབ་རྐྱང་པའི་སྐབས་རྗེས་ཆོག་གཤམ་དུ་བཤད་པ་ལྟར་འདིར་སྦྱར་བས་གྲུབ་བོ། །གསུམ་པ་སློབ་མ་རྗེས་སུ་བཟུང་ན། སྔོན་འགྲོ་ནས་ཏིང་ངེ་འཛིན་གྱི་དབང་བླང་བ་ཡན་གྲུབ་པ་དང་། ལས་བུམ་བསང་སྦྱང་། སྟོང་པའི་ངང་ལས། ལས་བུམ་གྱི་ནང་དུ་པད་ཉི་ལ་ཧྲཱིཿལས་རྟ་མགྲིན་དམར་པོ་ཞལ་གཅིག་ཕྱག་གཉིས་པ་གཡས་དབྱུག་ཏོ་ནམ་མཁར་ཕྱར་ཞིང་གཡོན་སྡིགས་མཛུབ་མཛད་པ། ཁྲོ་བོའི་ཆས་ཐམས་ཅད་དང་ལྡན་པའི་ཐུགས་ཀར་ཉི་སྟེང་ཧྲཱིཿའི་མཐར་སྔགས་ཀྱིས་བསྐོར་བར་གྱུར། ཨོཾ་བཛྲ་ཀྲོ་དྷ་ཧ་ཡ་གྲཱི་བ་ཧུ་ལུ་ཧུ་ལུ་ཧཱུྃ་ཕཊ། ཅེས་བརྒྱ་རྩ་བཟླས་ལ། ཁྲོ་བོ་ཁྱེད་ཀྱིས་བགེགས་བཟློག་པར་མཛོད་ཅིག །རྟ་མགྲིན་འོད་དུ་ཞུ་བ་བུམ་པའི་ཆུར་གྱུར། ཅེས་བསྒོམས་ལ། སློབ་མ་རྣམས་ཁྲུས་ནས་དབྱུང་། བགེགས་གཏོར་སྤྱི་ལྟར་བཏང་། ཕྲིན་ལས་སྔོན་འགྲོ་ལྟར་བཀའ་བསྒོ་ཞིང་མཚམས་བཅད། སེམས་བསྐྱེད་གསལ་བཏབ་ལ། དེ་ལ་འདིར་བཅོམ་ལྡན་འདས་མགོན་པོ་ཚེ་དཔག་མེད་པ་དང་འཕགས་མཆོག་ཐུགས་རྗེ་ཆེན་པོ་དཔལ་ཡེ་ཤེས་ཀྱི་མགོན་པོ་སྟེ་རྩ་བ་གསུམ་པོ་སྐུའི་རྣམ་པ་གཅིག་ཏུ་དྲིལ་ཞིང་རང་འོད་ཀྱི་ཡུམ་ཡེ་ཤེས་མཁའ་འགྲོའང་ཤུགས་ལ་རྫོགས་པ། ངོ་བོ་གུ་རུ་པདྨ་འབྱུང་གནས་དང་དཔལ་ལྡན་ཀརྨ་པ་དབྱེར་མེད་པའི་སྒྲུབ་ཐབས། གཙོ་བོ་སྔགས་བླ་མེད་དུ་གཏོགས་ཤིང་རྒྱུད་སྡེ་གཞན་རྣམས་ཀྱང་ཞར་བྱུང་དུ་ཚང་བ། གནས་སྐབས་ཚེའི་བར་ཆད་སེལ་ཞིང་འཆི་མེད་ཀྱི་རིག་འཛིན་གྲུབ་པས་ལས་བཞི་གྲུབ་པ་བརྒྱད་སོགས་ཐུན་མོང་དང་མཐར་ཐུག་ཕྱག་རྒྱ་ཆེན་པོ་མཆོག་གི་དངོས་གྲུབ་མྱུར་དུ་འགྲུབ་པའི་གདམས་པ་ཁྱད་པར་ཅན་འདི་ནི། གངས་ཅན་མགོན་པོ་སྤྱན་རས་གཟིགས་ཉིད་མཆོག་གི་སྤྲུལ་པའི་སྐུའི་རྣམ་པར་རོལ་པས་གདུལ་བྱའི་དཔལ་དུ་རིམ་པར་བྱོན་པ་རྒྱལ་དབང་ཐམས་ཅད་མཁྱེན་པ་ཀརྨ་པ་ཞེས་སངས་རྒྱས་ཀུན་གྱི་ཕྲིན་ལས་སྒྲུབ་པ་ལ་འགྲན་པའི་ཟླ་དང་བྲལ་བའི་མཚན་སྙན་སྲིད་པ་གསུམ་ན་ཡོངས་སུ་གྲགས་པའི་སྐུ་ཕྲེང་གསུམ་པ། ཀུན་མཁྱེན་རང་བྱུང་རྡོ་རྗེ་ཉིད་ཐུགས་གཉིས་སུ་མེད་པའི་ཡེ་ཤེས་ཀྱི་ངང་དུ་མཉམ་པར་གཞག་པ་ན། ཉིད་རྒྱལ་བ་རྒྱ་མཚོའི་བདག་ཉིད་ལས་གཞན་དུ་མ་ཡིན་པ་མངོན་དུ་གྱུར་ནས་སྒྲུབ་ཐབས་འདི་མཛད་ལ། དྲང་དོན་ཙམ་དུ་སློབ་དཔོན་ཆེན་པོ་པདྨ་འབྱུང་གནས་ཀྱིས་ཡེ་ཤེས་མཁའ་འགྲོ་མཚོ་རྒྱལ་མ་ལ་གསུངས། དེས་རྗེ་ཉིད་ལ་གནང་བར་ཡང་གྲགས། རྗེ་བརྒྱད་པ་མི་བསྐྱོད་རྡོ་རྗེས་འདི་ལ་ཉམས་བཞེས་གནང་བའི་སྐབས་དག་པའི་གཟིགས་སྣང་དུ་མ་ཤར་ནས་སྔ་མ་ལས་རྒྱས་པའི་དབང་དང་སྒྲུབ་ཐབས་རྫོགས་རིམ་དང་བཅས་པ་མཛད། རྗེ་དགུ་པ་དབང་ཕྱུག་རྡོ་རྗེས་སྔ་འགྱུར་གྱི་ལུགས་ལས་ཁ་སྐོང་གནང་བའི་ཕྲིན་ལས་དབང་ཆོག་བཅས་གསལ་རྒྱས་སུ་མཛད་པའི་ཕྱག་བཞེས་ལྟར་བསྒྲུབ་པ་ཡིན་ཞིང་། ཕྱིས་སྤྲུལ་པའི་གཏེར་ཆེན་ཆོས་རྗེ་གླིང་པ་འཛམ་གླིང་རྡོ་རྗེའི་ཟབ་གཏེར་ལས་བྱོན་པའི་རྩ་གསུམ་དྲིལ་སྒྲུབ་ཀྱང་ལྷ་སྔགས་མཚུངས་ཤིང་བྱིན་རླབས་ཆུ་བོ་གཅིག་འདྲེས་སུ་གྱུར་པ་ཡིན་ལ། འདིའི་དབང་ཐོབ་ན་རྒྱུད་སྡེ་བཞི་ཀའི་བླ་མ་ཡི་དམ་མཁའ་འགྲོ་ཆོས་སྐྱོང་ཀུན་འདུས་ཀྱི་དབང་དང་བཀའ་གཏད་ཐོབ་པའི་གོ་ཆོད་པས། རང་གིས་ཀྱང་རྒྱུད་སྡེ་བཞི་ཀའི་སྒོ་ནས་གང་ལ་གང་འཚམས་ཀྱི་རྗེས་འཛིན་བྱ་ཆོག་པ་རྒྱལ་དབང་མི་བསྐྱོད་རྡོ་རྗེས་ཞལ་གྱིས་བཞེས་པ་སྟེ། དེ་ལྟ་བུའི་བྱིན་རླབས་ཆེན་པོ་དང་ལྡན་པའི་དབང་བསྐུར་བགྱི་བ་ལ་སོགས་ཀྱིས་མཚམས་སྦྱར་ནས་མཎྜལ་འབུལ་དུ་གཞུག །ཕྱག་སྙིམས་པ་མེ་ཏོག་དང་བཅས་ཏེ་ཐལ་མོ་སྦྱོར་ལ་གསོལ་བ་འདེབས་པ་འདིའི་རྗེས་ཟློས། ཀུན་མཁྱེན་ཡེ་ཤེས་ཕུང་པོ་ཅན། །སྲིད་པའི་འཁོར་ལོ་རྣམ་སྦྱོང་བ། །དེ་རིང་བཤད་པའི་རིན་ཆེན་གཏེར། །གཙོ་བོས་བདག་ལ་བཀའ་དྲིན་སྩོལ། །ལན་གསུམ། ཐེག་པ་ཐམས་ཅད་ཀྱི་འཇུག་སྒོ་སྐྱབས་འགྲོ་སེམས་བསྐྱེད་བྱ་བ་ལ་འདུན་པ་འདི་བཞིན་དུ་མཛོད། ཇི་སྲིད་སྙིང་པོ་བྱང་ཆུབ་བར། །སངས་རྒྱས་ལ་ནི་བདག་སྐྱབས་མཆི། །དམ་པའི་ཆོས་ལ་བདག་སྐྱབས་མཆི། །དགེ་འདུན་ལ་ནི་བདག་སྐྱབས་མཆི། །ལན་གསུམ། མཁའ་མཉམ་གྱི་སེམས་ཅན་ཐམས་ཅད་རང་གི་ཕ་མ་དྲིན་ཅན་ཤ་སྟག་ཡིན་པས་དེ་ཐམས་ཅད་འཁོར་བ་སྡུག་བསྔལ་གྱི་རྒྱ་མཚོ་ལས་བསྒྲལ་ཏེ་བདེ་བ་དམ་པ་ལ་འགོད་པའི་དོན་དུ་དུས་གསུམ་གྱི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱིས་སྨོན་པ་དང་འཇུག་པའི་བདག་ཉིད་ཅན་གྱི་བླ་ན་མེད་པའི་བྱང་ཆུབ་ཏུ་ཐུགས་བསྐྱེད་པར་མཛད་པ་དེ་བཞིན་དུ་བདག་གིས་ཀྱང་སེམས་བསྐྱེད་སྙམ་པས་རྗེས་ཟློས་མཛོད། ལུས་ཅན་རྣམས་ཀྱི་བྱང་ཆུབ་ཕྱིར། །ཡང་དག་བྱང་ཆུབ་སེམས་བསྐྱེད་ནས། །སེམས་ཅན་ཀུན་ལ་སྨན་འགྱུར་ཕྱིར། །བཟང་པོའི་སྤྱོད་པ་སྤྱད་པར་བགྱི། །ལན་གསུམ། རྒྱུད་རྣམ་པར་དག་པར་བྱ་བའི་སླད་དུ་བླ་མ་ལྷག་པའི་ལྷ་རྒྱལ་བ་སྲས་དང་བཅས་པའི་སྤྱན་སྔར་རྒྱུན་བཤགས་ཡན་ལག་ལྔ་པ་ཚུལ་བཞིན་བྱ་བའི་འདུན་པས་འདིའི་རྗེས་ཟློས། དཀོན་མཆོག་གསུམ་ལ་བདག་སྐྱབས་མཆི། །སོགས། དེ་ནས་དབང་གི་གཞི་རྟེན་བསྒྲུབ་པའི་ཕྱིར་སེམས་རྩེ་གཅིག་པས་དམིགས་པ་འདི་བཞིན་དུ་མཛོད། ལས་སྔགས་དང་ལས་ཆུས་བསང་། སྭ་བྷཱ་བས་སྦྱང་། སློབ་མ་མི་དམིགས་པ་སྟོང་པའི་ངང་ལས་ཧཱུྃ་ཞེས་པའི་སྒྲས་ཧཱུྃ་སྔོ་དམར་གྱིས་ཕྱོགས་ཁྱབ་པས་སྔོན་པོ་ལས་རྡོ་རྗེའི་རྭ་གུར། སོགས་གོང་གསལ་མངོན་རྟོགས་ལྟར་ལ། ཁྱེད་རང་རྣམས་ཀྱི་རྣམ་ཤེས་དག་པ་ཧྲཱིཿཞེས་བསྒྱུར་ནས། མཚན་དཔེ་འབར་བའོ། བར་བརྗོད། དེའི་སྤྱི་བོར་ཨོཾ་མགྲིན་པར་ཨཱཿཐུགས་ཀར་ཧཱུྃ་གིས་མཚན་པར་སྒོམས། ཨོཾ་ཨཱཿཧཱུྃ། ཞེས་དྲིའི་ཆུས་རེག །དེ་ནས་ཁྱེད་རང་དབང་ལེན་པ་པོ་རྣམས་བཅོམ་ལྡན་འདས་ཚེ་དཔག་མེད་དུ་བསྒོམས་ནས། ད་གང་ལས་དབང་བླང་བའི་ཡུལ་གསལ་གདབ་པ་ནི། མདུན་གྱི་དཀྱིལ་འཁོར་བུམ་པ་བདུད་རྩི་རྣམས་ཀྱང་རྡོ་རྗེའི་རྭ་གུར་མེ་ལྕེའི་ཕྲེང་བ་དང་བཅས་པའི་དབུས་སུ་གཞལ་ཡས་ཁང་མཚན་ཉིད་ཡོངས་སུ་རྫོགས་པའི་ལྟེ་བར་རྨ་བྱས་བཏེགས་པའི་རིན་པོ་ཆེའི་ཁྲིར་པདྨ་དང་ཟླ་བའི་སྟེང་དུ་ཚེ་དཔག་མེད་སྐུ་མདོག་དམར་པོ་སོགས་ནས། མཚན་དཔེ་འབར་བའོ། །དེའི་པང་དུ་ཡུམ་རྡོ་རྗེ་རྣལ་འབྱོར་མ་སྐུ་མདོག་དམར་མོ་གཅེར་བུ་སྐྲ་གྲོལ་ཞིང་ལང་ཚོ་ཕུན་སུམ་ཚོགས་པ་ཞལ་གཅིག་ཕྱག་གཉིས་གྲི་གུག་དང་ཐོད་པ་འཛིན་པའི་ཕྱག་གིས་བཅོམ་ལྡན་འདས་ལ་འཁྱུད་ཅིང་པདྨའི་སྐྱིལ་ཀྲུང་གིས་མཆོག་ཏུ་བདེ་བ་ཆེན་པོས་སྙོམས་པར་ཞུགས་པ་ཞིག་ཏུ་སྒོམས་ཤིག །དེ་ནས་ཚེ་འགུགས་ཤིང་ཡེ་ཤེས་ཀྱི་བྱིན་རླབས་བསྡུ་བའི་སླད་དུ་དམིགས་པ་འདི་ལྟར་དུ་མཛོད། རྣམ་རྒྱལ་བུམ་པའི་དབུས་སུ་རྩ་བ་གསུམ་ཡབ་ཡུམ་ལ་སྟེང་ཤར་ལྷོ་ནུབ་བྱང་དུ་རྒྱལ་བ་རིགས་ལྔའི་ངོ་བོ་ཚེ་དཔག་མེད་འཁོར་ཞི་རྒྱས་དབང་དྲག་རང་རིགས་ཀྱི་ལྷ་མོ་རང་རང་གི་ཕྱག་མཚན་དང་ཁྱད་པར་ཚེ་དར་ཚེ་བུམ་རང་མདོག་འཛིན་པ་རྣམས་ཀྱིས་འཁོར་འདས་ཀྱི་ཚེ་བཅུད་ཕྱི་འབྱུང་བ་ལྔ། ནང་ཤ་ཁྲག་དྲོད་དབུགས་སེམས། གསང་བ་ཡེ་ཤེས་ལྔའི་ངོ་བོར་བཀུག་སྟེ་རང་རང་དང་ཚེ་བུམ་བདུད་རྩི་དང་བཅས་པར་ཡང་ཐིམ་པར་སྒོམས་ཤིག །མདའ་དར་གཡབ་ལ། ཨོཾ། ཚེ་དཔག་མེད་དང་རྩ་བ་གསུམ། །ཕྱོགས་བཅུའི་ཞིང་ནས་ཚེ་སྐྱོབས་ཤིག །ཨོ་རྒྱན་པདྨ་ལ་སོགས་པའི། །བཀའ་བརྒྱུད་བླ་མས་ཚེ་ཁུག་ཅིག །མཚོ་རྒྱལ་མ་ཡིས་སྲོག་སྐྱེད་ཅིག །ཚེ་དཔག་མེད་ལ་སོགས་པ་ཡི། །ཡི་དམ་ལྷ་ཡིས་ཚེ་ཁུག་ཅིག །ཁྲོ་བོ་རྣམས་ཀྱིས་སྲོག་སྐྱེད་ཅིག །རྡོ་རྗེ་ཕག་མོ་ལ་སོགས་པ། །མ་དང་མཁའ་འགྲོས་ཚེ་ཁུག་ཅིག །ལྷ་མོ་རྣམས་ཀྱིས་སྲོག་སྐྱེད་ཅིག །མ་ཧཱ་ཀཱ་ལ་ལ་སོགས་པ། །ཆོས་སྐྱོང་རྣམས་ཀྱིས་ཚེ་ཁུག་ཅིག །ཡུལ་ལྷ་རྣམས་ཀྱིས་སྲོག་སྐྱེད་ཅིག །ཤར་ཕྱོགས་དྲི་ཟའི་ལག་ནས་ཚེ་ཁུག་ཅིག །ལྷོ་ཕྱོགས་གཤིན་རྗེའི་ལག་ནས་ཚེ་ཁུག་ཅིག །ནུབ་ཕྱོགས་ཆུ་ལྷའི་ལག་ནས་ཚེ་ཁུག་ཅིག །བྱང་ཕྱོགས་གནོད་སྦྱིན་ལག་ནས་ཚེ་ཁུག་ཅིག །ཤར་ལྷོ་མེ་ལྷའི་ལག་ནས་ཚེ་ཁུག་ཅིག །ལྷོ་ནུབ་སྲིན་པོའི་ལག་ནས་ཚེ་ཁུག་ཅིག །ནུབ་བྱང་རླུང་ལྷའི་ལག་ནས་ཚེ་ཁུག་ཅིག །བྱང་ཤར་བགེགས་ཀྱི་ལག་ནས་ཚེ་ཁུག་ཅིག །འོག་ཕྱོགས་ས་བདག་ལག་ནས་ཚེ་ཁུག་ཅིག །སྟེང་ཕྱོགས་ལྷ་ཡི་ལག་ནས་ཚེ་ཁུག་ཅིག །ལྷ་སྲིན་སྡེ་བརྒྱད་ལག་ནས་ཚེ་ཁུག་ཅིག །ཉི་ཟླ་གཟའ་སྐར་ལག་ནས་ཚེ་ཁུག་ཅིག །དམ་སྲི་འབྱུང་པོའི་ལག་ནས་ཚེ་ཁུག་ཅིག །ཆོས་སྐྱོང་གཏེར་བདག་ལག་ནས་ཚེ་ཁུག་ཅིག །བཀའ་ཉན་ལས་བྱེད་ལག་ནས་ཚེ་ཁུག་ཅིག །ཚེ་ལ་དབང་བྱེད་ལག་ནས་ཚེ་ཁུག་ཅིག །ཁམས་གསུམ་སྲིད་གསུམ་ལག་ནས་ཚེ་ཁུག་ཅིག །ཁུག་ཅིག་ཁུག་ཅིག་འཆི་མེད་ཚེ་ཁུག་ཅིག །ནམ་མཁའི་ཀློང་དང་རི་ཀླུང་གངས་དཀར་རྩེ། །རི་རབ་ངོས་དང་ནགས་རི་རྒྱ་མཚོའི་འགྲམ། །སྐམ་གཤེར་དུར་ཁྲོད་གཉན་ས་གྲོང་བར་གསེབ། །དེ་སོགས་སྣོད་བཅུད་གང་དུ་ཚེ་ཤོར་ན། །སྤྲུལ་པའི་ཕོ་ཉ་ཕྱག་བརྙན་སྣ་ཚོགས་ཀྱིས། །ཚེ་ཉམས་རྣམས་ཀྱི་ཚེ་ཡང་ད་ཁུག་ཅིག །དབུགས་ཉམས་རྣམས་ཀྱི་དབུགས་ཀྱང་ད་ཁུག་ཅིག །གཡང་ཉམས་རྣམས་ཀྱི་གཡང་ཡང་ད་ཁུག་ཅིག །དཔལ་ཉམས་རྣམས་ཀྱི་དཔལ་ཡང་ད་སྐྱེད་ཅིག །བྱིན་ཆེན་རྣམས་ཀྱིས་བྱིན་ཆེན་ད་ཕོབ་ཅིག །དབང་ཆེན་རྣམས་ཀྱིས་དབང་མཆོག་ད་སྐུར་ཅིག །ཨོཾ་ཨཱཿཧཱུྃ་བཛྲ་གུ་རུ་པདྨ་རཱ་གཱཀྵོ་བྷྱ་བཛྲ་ས་མཱ་ཛཿཧཱུྃ་བྷྲཱུྃ་ནྲྀ་ཛཿཨོཾ་ཚེ་བྷྲཱུྃ་ཡུ་བྷྲཱུྃ་ཡུ་ཚེ་བྷྲཱུྃ་ཨཱ་ཡུརྫྙཱ་ན་ཡུ་ཚེ་བྷྲཱུྃ་ཚེ་བསོད་རྒྱས་དབང་དུ་གྱུར་ཅིག་སིདྡྷི་ཕ་ལ་ཧཱུྃ་ཨཱཿ དེ་རྣམས་ཀྱིས་སྦྱོར་བ་སྔོན་འགྲོའི་ཆོས་རྣམས་གྲུབ་ནས་དངོས་གཞི་དབང་བསྐུར་ཞུ་བའི་དོན་དུ་གསོལ་འདེབས་རྗེས་ཟློས། དུས་གསུམ་སངས་རྒྱས་ཐམས་ཅད་དང་། །ལྷག་པའི་ལྷ་ཡི་ངོ་བོ་ཉིད། །དཔལ་ལྡན་བླ་མའི་བཀའ་དྲིན་གྱིས། །བདག་ལ་དབང་བསྐུར་བསྩལ་དུ་གསོལ། །ལན་གསུམ། དབང་གི་དངོས་གཞི་ལ་ཐོག་མར་བུམ་དབང་གི་དོན་དུ་མདུན་བསྐྱེད་ཀྱི་བུམ་པ་དང་བདུད་རྩི་ལྷག་པའི་ལྷ་ཡབ་ཡུམ་དུ་གསལ་བ་དེ་མར་མེ་གཅིག་ལས་གཉིས་མཆེད་ཀྱི་ཚུལ་དུ་བྱས་ནས་ཁྱེད་རང་གི་སྤྱི་བོར་བཞུགས་པའི། ཡབ་ཡུམ་གྱི་སྤྱི་གཙུག་ནས་བདུད་རྩི་དང་འོད་ཟེར་འདྲེས་པ་དཀར་པོ་བྱུང་། རང་གི་སྤྱི་བོར་ཐིམ་སྨིན་མཚམས་ཡན་གང་བས་བུམ་དབང་གི་བུམ་དབང་ཐོབ། མགྲིན་པ་ནས་བདུད་རྩི་འོད་ཟེར་དང་འདྲེས་པ་དམར་པོ་བྱུང་། རང་གི་མགྲིན་པར་ཐིམ་ཞིང་གང་བས་བུམ་དབང་གི་གསང་དབང་ཐོབ། སྙིང་ག་ནས་བདུད་རྩི་དང་འོད་ཟེར་འདྲེས་པ་སྔོན་པོ་བྱུང་ནས། རང་གི་སྙིང་གར་ཐིམ་ཞིང་གང་བས་བུམ་དབང་གི་ཤེས་རབ་ཡེ་ཤེས་ཐོབ། ལྟེ་བ་ནས་བདུད་རྩི་དང་འོད་ཟེར་འདྲེས་པ་སེར་པོ་བྱུང་། ལྟེ་བར་ཐིམ་ཞིང་གང་བས་བུམ་དབང་གི་དབང་བཞི་པ་ཐོབ་ཅིང་མདོར་ན་རང་གི་ལུས་ཀྱི་གནས་རྐང་མཐིལ་གྱི་བར་གང་བས་ལུས་དག་པ་སྐུ་རྡོ་རྗེ་ལ་མཉམ་པར་ཞོག །ཨོཾ་ཨཱཿཧཱུྃ་གུ་རུ་པདྨ་རཱ་གཱཀྵོ་བྷྱ་བཛྲ་ཀཱ་ཡ་ཝཱ་ཀྩིཏྟ་ཛྙཱ་ན་ཨ་བྷི་ཥིཉྩ་ཧཱུྃ། དེ་བརྟན་པར་བྱ་བའི་ཕྱིར་དུ་བུམ་པའི་བདུད་རྩིས་སྤྱི་བོར་དབང་བསྐུར་བར་མོས་ཤིག །ཨོཾ། བཀྲ་ཤིས་ཚེ་ཡི་བུམ་པ་འདི། །སངས་རྒྱས་ཀུན་གྱི་སྐུ་ཡི་དབང་། །སྐལ་ལྡན་བུ་ལ་བསྐུར་བར་བྱ། །ལུས་འཆི་མེད་རྡོ་རྗེའི་དབང་ཐོབ་ཤོག །ཨོཾ་ཨ་བྷི་ཥིཉྩ་ཨོཾ། ཞེས་རྣམ་བུམ་མགོར་བཞག་ལ་བུམ་ཆུ་སྦྱིན། ལུས་ཐམས་ཅད་བདུད་རྩིས་གང་ནད་གདོན་སྡིག་སྒྲིབ་ཐམས་ཅད་དག་རྩ་དག་པ་ལུས་ཤེལ་ལྟར་གསལ་བའི་སྤྱི་བོར་འོད་དཔག་མེད་སྤྲུལ་སྐུའི་རྣམ་པས་དབུ་བརྒྱན་པ་ནི་བུམ་དབང་ངོ་། །ཞེས་ངོ་སྤྲད། དེས་བུམ་དབང་གི་ནང་གསེས་ལ་དབང་བཞིར་ཕྱེ་བའི་ཆ་ཤས་ཡོངས་རྫོགས་དང་བཅས་པ་ཐོབ་པ་ཡིན། ཡང་གསང་དབང་གི་དོན་དུ་རང་ལུས་ལྷག་པའི་ལྷ་སྟོང་རའི་ནང་རྩ་གསུམ་སྟེང་འོག་ཏུ་ལྡན་པ་འཁོར་ལོ་འཁོར་ཕྲན་དང་བཅས་པ་རབ་ཏུ་གསལ་བ་མདོར་ན་བ་སྤུའི་བར་ཉི་འོད་ལྟར་གསལ་དྭངས་སུ་སྒོམས། སྤྱི་བོའི་ཚེ་དཔག་མེད་ཡབ་ཡུམ་གྱི་སྦྱོར་མཚམས་ནས་བདུད་རྩི་དང་འོད་ཟེར་འདྲེས་པ་བྱུང་། དེ་ལ་རྟག་པ་དམ་པའི་བྱིན་རླབས་ཐམས་ཅད་བསྡུས་ནས་རང་གི་ཚངས་བུག་ཏུ་ཞུགས། སྨིན་མཚམས་ཡན་གང་བས་གསང་དབང་གི་བུམ་དབང་། མགྲིན་པ་ཡན་གང་བས་གསང་དབང་གི་གསང་དབང་། སྙིང་ག་ཡན་གང་བས་གསང་དབང་གི་ཤེས་རབ་ཡེ་ཤེས། ལྟེ་བ་ནས་རྐང་མཐིལ་གྱི་བར་དང་རྩ་ཕྲན་མ་ལུས་པ་བདུད་རྩིས་མེར་གྱིས་གང་ཞིང་ངག་དག་པ་གསུང་རྡོ་རྗེ་ལ་མཉམ་པར་གཞག་པ་གསང་དབང་གི་དབང་བཞི་པ་ཡིན་ནོ། །སྔགས་སྔར་ལྟར་བརྗོད། མཐའ་རྟེན་བཟླས་ལུང་གི་སླད་དུ་དམིགས་པ་འདི་བཞིན་མཛོད། བླ་མ་ཚེ་དཔག་མེད་ཡབ་ཡུམ་དུ་གསལ་བའི་ཐུགས་ཀ་ནས་སྔགས་ཕྲེང་འཕྲོས། ཞལ་ནས་ཐོན་ཁྱེད་རང་གི་ཞལ་དུ་ཞུགས་ཐུགས་ཀར་འཁོར་བར་མོས་ལ་སྔགས་འདིའི་རྗེས་ཟློས་མཛོད། ཕྲེང་བ་སྦྲེལ་ལ་བསྙེན་སྔགས་ལན་གསུམ་བརྗོད། ཁྱེད་རང་རྣམས་ཀྱིས་མེ་ཏོག་གི་ཕྲེང་བ་རེ་འབུལ་བར་མོས་ལ་རྗེས་ཟློས། བཅོམ་ལྡན་བདག་གིས་བཟུང་ལགས་ཀྱིས། །བདག་ལ་འགོ་བར་མཛད་དུ་གསོལ། །ལན་གསུམ། དེ་ཉིད་སྔགས་ཀྱི་ཕྲེང་བར་བྱས་ཏེ་སྤྱི་བོར་སླར་བཅིངས་པར་མོས་ཤིག །བཅོམ་ལྡན་འདི་ལ་བསྩལ་ལགས་ཀྱིས། །འདི་ལ་འགོ་བར་མཛད་དུ་གསོལ། །སྔགས་ཀྱི་དངོས་གྲུབ་བསྩལ་དུ་གསོལ། །ཕྲིན་ལས་རྫོགས་པར་མཛད་དུ་གསོལ། །ཅེས་བརྗོད་ལ་མེ་ཏོག་མགོར་བཞག །ཐོད་པའི་བདུད་རྩི་ཐོགས་ལ། ཨཱཿ བཀྲ་ཤིས་ཚེ་ཡི་ཐོད་རྫས་འདི། །སངས་རྒྱས་ཀུན་གྱི་གསུང་གི་དབང་། །སྐལ་ལྡན་བུ་ལ་བསྐུར་བར་བྱ། །ངག་གསུང་དབྱངས་ཆོས་སྒྲའི་དབང་ཐོབ་ཤོག །ཐོད་པ་མགྲིན་པར་བཞག །བདུད་རྩི་སྦྱིན་ལ། ཨོཾ་ཨ་བྷི་ཥིཉྩ་ཨཱཿ རིགས་ལྔ་ཡབ་ཡུམ་རྩ་བ་གསུམ་དང་བཅས་པ་དབྱེར་མེད་པའི་བདུད་རྩི་བྱང་སེམས་དཀར་དམར་གྱིས་རྩ་འཁོར་ཐམས་ཅད་གང་། ནད་གདོན་སྡིག་སྒྲིབ་ཐམས་ཅད་དང་ཁྱད་པར་རླུང་དག་པ་ངག་སྔགས་ཀྱི་ངོ་བོར་བྱིན་གྱིས་བརླབས་ཏེ་སྤྱི་བོར་འོད་དཔག་མེད་ལོངས་སྐུས་དབུ་བརྒྱན་པ་ནི་གསང་དབང་ངོ་། །དེས་གསང་དབང་གི་ནང་གསེས་ལ་དབང་བཞིར་ཕྱེ་བའི་ཆ་ཤས་ཡོངས་རྫོགས་དང་བཅས་པ་ཐོབ་པ་ཡིན། དེ་ནས་ཤེས་རབ་ཡེ་ཤེས་ཀྱི་དོན་དུ་སྤྱི་བོའི་ལྷག་པའི་ལྷས་ཁྱེད་རང་ལ་ཡུམ་གནང་བར་མོས་ཏེ་དེ་དང་བདེ་བ་ཆེན་པོའི་རྗེས་ཆགས་བྱས་པ་ལ་བརྟེན་ནས་འཁོར་ལོའི་དབུས་ཀྱི་བདེ་བ་ཆེན་པོ་རྣམས་ཞུ། ཡུམ་གྱི་མཁར་བབས་པས་བདེ་བ་ཆེན་པོ་གཡོ་མེད་དུ་བྱས་ཤིང་སྦྱོར་མཚམས་ནས་འོད་ཟེར་དམར་པོ་ཕྱོགས་བཅུར་འཕྲོས་པས་ཤེས་རབ་ཡེ་ཤེས་ཀྱི་བུམ་དབང་ཐོབ། འོད་དེས་བརྟན་གཡོ་ཐམས་ཅད་ལ་ཁྱབ་པས་སྣོད་བཅུད་བཀྲག་མདངས་མཚར་སྡུག་འོད་དང་གཟི་བརྗིད་ལྡན་པར་གྱུར་པས་ཤེས་རབ་ཡེ་ཤེས་ཀྱི་གསང་དབང་ཐོབ། དེ་ལྟ་བུའི་སྣོད་བཅུད་ཀྱི་བཀྲག་མདངས་བཅུད་དང་བཅས་པ་ཐམས་ཅད་བསྡུས་རང་གི་ལུས་ཀྱི་ཆ་ཐམས་ཅད་དུ་སིབ་ཀྱིས་ཐིམ་པས་ཤེས་རབ་ཡེ་ཤེས་ཀྱི་དབང་ཐོབ། དེས་རང་ཉིད་ཀྱི་ཚེ་བསོད་བཀྲག་མདངས་གཟི་བརྗིད་ལང་ཚོ་ཕུན་སུམ་ཚོགས་པར་གྱུར་ཅིང་སེམས་དག་པ་ཐུགས་རྡོ་རྗེ་ལ་མཉམ་པར་གཞག་པ་ནི་ཤེས་རབ་ཡེ་ཤེས་ཀྱི་དབང་བཞི་པ་ཡིན་ནོ། །སྔགས་བརྗོད། དེ་བརྟན་པར་བྱ་བའི་སླད་དུ་ཚེ་འབྲང་ལྷར་གསལ་བས་དབང་བསྐུར་བར་མོས་ཤིག །ཧཱུྃ། བཀྲ་ཤིས་ཚེ་ཡི་གཏོར་མ་འདི། །སངས་རྒྱས་ཀུན་གྱི་ཐུགས་ཀྱི་དབང་། །སྐལ་ལྡན་བུ་ལ་བསྐུར་བར་བྱ། །ཐུགས་ཆོས་ཉིད་དོན་གྱི་དབང་ཐོབ་ཤོག །གཏོར་མ་སྙིང་གར་བཞག །ཚེ་རིལ་སྦྱིན། ཨོཾ་ཨ་བྷི་ཥིཉྩ་ཧཱུྃ། གཏོར་མ་ཚེ་རིལ་ཚེ་དཔག་མེད་དུ་གསལ་བ་ཁྱེད་རང་གི་སྤྱི་བོར་ཐིམ་པས་ནད་གདོན་སྡིག་སྒྲིབ་ཐམས་ཅད་དང་ཁྱད་པར་ཐིག་ལེ་དག་པ་ཡིད་བདེ་བ་ཆེན་པོ་བརྗོད་མེད་དུ་མྱོང་སྤྱི་བོར་ཆོས་སྐུ་འོད་དཔག་ཏུ་མེད་པས་དབུར་བརྒྱན་པ་ནི་ཤེས་རབ་ཡེ་ཤེས་ཀྱི་དབང་ངོ་། །སྙིང་གར་སིནྡྷུ་ར་བྱུགས་པ་ཡུམ་མཚོན་ནོ། །དེས་ནི་ཤེས་རབ་ཡེ་ཤེས་ཀྱི་དབང་གི་ནང་གསེས་ལ་དབང་བཞིར་ཕྱེ་བའི་ཆ་ཤས་ཡོངས་རྫོགས་དང་བཅས་པ་ཐོབ་པ་ཡིན་ནོ། །དེ་ནས་དབང་བཞི་པ་ནི། སྐྱེ་མེད་འཆི་བ་བྲལ་བ་ལ། །སྤྲོས་ན་སྤྲོས་མེད་གཟི་བརྗིད་ཅན། །བསྡུས་ན་བདག་དང་གཞན་མ་དམིགས། །གཉིས་སྤང་དབྱེར་མེད་ལུ་གུ་རྒྱུད། །བརྟན་ཅིང་མི་འགྱུར་ཆོས་ཀྱི་དབྱིངས། །ཞེས་བརྗོད་པས་རང་ཉིད་ལྷར་གསལ་བ་འོད་དུ་ཞུ་གསེར་གྱི་རྡོ་རྗེ་རྩེ་ལྔ་པ་ལུས་ཚད་དང་ལྡན་པ་གྱེན་དུ་ལངས་པ་གཅིག་ཏུ་བསྒོམ་པ་བཞི་པའི་བུམ་དབང་། དེའི་ལྟེ་བར་ཧྲཱིཿདམར་པོ་བསྒོམ་པ་བཞི་པའི་གསང་དབང་། དེའི་མཐར་རང་གི་མིང་ཡིག་མགོ་ཕྱིར་བསྟན་མཚལ་ལམ་རྒྱ་སྐྱེགས་ཀྱིས་བྲིས་པ་ལྟར་བསམས་ལ་མཉམ་པར་གཞག་པས་བཞི་པའི་ཤེས་རབ་ཡེ་ཤེས་ཀྱི་དབང་ཐོབ། སྒོ་གསུམ་དག་སྐུ་གསུམ་མངོན་དུ་བྱས་པ་ལ་མཉམ་པར་གཞག་པས་བཞི་པའི་བཞི་པ་ཐོབ་པའོ། །དེ་ནས་ཚེའི་རྟེན་ཕུར་འདེབས་པ་ལ་དམིགས་པ་འདི་ལྟར་དུ་མཛོད། སླར་སྙོམས་འཇུག་གི་བདེ་བ་ལ་སེམས་གཏད་པས་སྤྱི་བོ་ནས་དཀར་ཆ་བྱང་སེམས་ཀྱི་རྒྱུན་བབས་ནས་ལྟེ་བའི་འཁོར་ལོ་ཙམ་དུ་སླེབ་པ་དང་ཡུམ་འོད་དམར་པོར་ཞུ། རྡོ་རྗེའི་ལམ་ནས་བྱུང་། ལྟེ་འོག་སོར་བཞིར་ཐིག་ལེ་དམར་པོ་གཅིག་ཏུ་གྱུར་པས་དབུ་མའི་མར་སྣ་བཀག་པའི་ཚུལ་དུ་གནས་པར་བསམ། ཡང་ལྟེ་བར་སླེབས་པས་བྱང་སེམས་སྐྱ་ཆི་ལི་ལི་ཡར་ལོག་སྟེ་དབུ་མའི་ཡར་སྣར་ཐིག་ལེ་དཀར་པོའི་རྣམ་པར་གནས་པ་ལ་ཡུན་ཅི་རིང་དུ་མཉམ་པར་ཞོག་ཅིག །རི་རབ་ཕུར་པ་གཏད་ལ། ཧྲཱིཿ རིན་ཆེན་སྣ་ལྔའི་རི་རབ་འདི། །དུས་གསུམ་སངས་རྒྱས་ཚེ་སྲོག་རྟེན། །སྐལ་ལྡན་བུ་ལ་ཚེ་ཕུར་ཐོབ། །རྡོ་རྗེའི་ཚེ་ཕུར་སྲོག་ཏུ་ཐིམ། ཨོཾ་ཨ་བྷི་ཥིཉྩ་ཧྲཱིཿ ལྟེ་བར་སིནྡྷུ་ར་བྱུགས། རི་རབ་རྡོ་རྗེ་རྣལ་འབྱོར་མའི་ངོ་བོར་བཞུགས་པ་སྙིང་གར་ཐིམ་པས་སྒོ་གསུམ་གྱི་བག་ཆགས་དག །སྒོ་གསུམ་འོད་དུ་ཞུ་ནས་ཧྲཱིཿཡིག་དམར་པོ་འོད་འབར་བར་གྱུར་པའི་ངང་དུ་སྟོང་ཆེན་དུ་མཉམ་པར་གཞག་པ་ཚིག་དབང་རིན་པོ་ཆེའོ། །དེས་ཚིག་དབང་གི་ནང་གསེས་ལ་དབང་བཞིར་ཕྱེ་བའི་ཆ་ཤས་ཚེའི་རྟེན་ཕུར་དང་བཅས་པ་ཡོངས་སུ་རྫོགས་པ་ཐོབ་པ་ཡིན་ནོ། །དེ་ནས་སྐུ་གསུང་ཐུགས་ཡེ་ཤེས་ཀྱི་རྗེས་སུ་གནང་བ་སྦྱིན་པ་ཡིན་ཏེ། འཁོར་ལོ་སྤྱི་བོར་བཞག་སྟེ། དུས་གསུམ་སངས་རྒྱས་ཐམས་ཅད་ཀྱི། །འཁོར་ལོ་གསང་བ་གསུམ་ལས་བྱུང་། །འཁོར་ལོའི་དབང་བསྐུར་ཆེན་པོ་ནི། །སྐལ་ལྡན་བུ་ལ་བསྐུར་བ་ཡིས། །སྤྲུལ་སྐུའི་དབང་མཆོག་ཐོབ་པར་ཤོག །ལུས་ལྷར་སྒོམས་ཤིག་པར་རྗེས་སུ་གནང་བའོ། །པདྨ་མགྲིན་པར་བཞག་སྟེ། དུས་གསུམ་སངས་རྒྱས་ཐམས་ཅད་ཀྱི། །པདྨ་གསང་བ་གསུམ་ལས་བྱུང་། །སྐལ་ལྡན་བུ་ལ་བསྐུར་བ་ཡིས། །ལོངས་སྐུའི་དབང་མཆོག་ཐོབ་པར་ཤོག །སྔགས་ཟློས་ཤིག་པར་རྗེས་སུ་གནང་བའོ། །རྡོ་རྗེ་སྙིང་གར་བཞག་སྟེ། དུས་གསུམ་སངས་རྒྱས་ཐམས་ཅད་ཀྱི། །རྡོ་རྗེ་གསང་བ་གསུམ་ལས་བྱུང་། །སྐལ་ལྡན་བུ་ལ་བསྐུར་བ་ཡིས། །ཆོས་སྐུའི་གོ་འཕང་ཐོབ་པར་ཤོག །སྐྱེ་བ་མེད་པར་སྒོམས་ཤིག་པར་རྗེས་སུ་གནང་བའོ། །དྲིལ་བུ་གསང་བར་བཞག་རྡོ་རྗེ་གཏད། དྲིལ་བུ་དཀྲོལ་དུ་གཞུག །བདེ་སྟོང་དང་ཐབས་ཤེས་དབྱེ་བ་མེད་པའི་དོན་དང་གནས་ལུགས་ཤེས་པར་གྱིས་ཤིག་པར་རྗེས་སུ་གནང་བའོ། །དེ་ལྟར་འཆི་མེད་རྡོ་རྗེ་ཚེ་དང་ཡེ་ཤེས་ཀྱི་དབང་མཆོག་ཐོབ་པ་དེ་ཉིད་ནམ་ཡང་ཉམས་པ་མེད་པར་རྟེན་འབྲེལ་གྱི་རྫས་ལ་བརྟེན་ནས་སྙིང་གའི་མི་ཤིགས་པའི་ཐིག་ལེར་བསྟིམས་ཤིང་རྡོ་རྗེའི་ཚིག་གི་རྒྱས་བཏབ་པར་མོས་ཤིག །ཧྲཱིཿ བཅོམ་ལྡན་མགོན་པོ་ཚེ་དཔག་མེད། །རྩ་བ་གསུམ་དང་ལྷ་མོའི་ཚོགས། །རིགས་ལྔ་འཁོར་དང་བཅས་པ་ཡིས། །ཚེ་འདི་བཀུག་ནས་བསྟིམ་པར་བྱ། །བུམ་པ་ཚེའི་རྟེན་སྒྲུབ་པའི་རྫས། །སྟོང་གསུམ་ཚེ་ཡི་བཅུད་སྡུས་ཤིག །ཐོད་པ་ཚེའི་རྟེན་སྒྲུབ་པའི་རྫས། །འབྱུང་བ་ཚེ་ཡི་བཅུད་སྡུས་ཤིག །ཚེ་ཆང་ཚེའི་རྟེན་སྒྲུབ་པའི་རྫས། །འཆི་མེད་ཚེ་ཡི་བཅུད་སྡུས་ཤིག །ཚེ་རིལ་ཚེའི་རྟེན་སྒྲུབ་པའི་རྫས། །འཆི་མེད་ཟས་ཀྱི་བཅུད་སྡུས་ཤིག །ས་ཡི་སྙིང་པོ་གསེར་ལ་བསྡུ། །གསེར་ལ་ཚེ་ཡི་རྟེན་མཆིས་སོ། །ཆུ་ཡི་སྙིང་པོ་ཚྭ་ལ་བསྡུ། །ཚྭ་ལ་ཚེ་ཡི་རྟེན་མཆིས་སོ། །ཤིང་གི་སྙིང་པོ་མངར་ལ་བསྡུ། །མངར་ལ་ཚེ་ཡི་རྟེན་མཆིས་སོ། །རྩི་ཐོག་སྙིང་པོ་མར་ལ་བསྡུ། །མར་ལ་ཚེ་ཡི་རྟེན་མཆིས་སོ། །འབྲུ་ཡི་སྙིང་པོ་ཏིལ་ལ་བསྡུ། །ཏིལ་ལ་ཚེ་ཡི་རྟེན་མཆིས་སོ། །བཏུང་བའི་སྙིང་པོ་ཆང་ལ་བསྡུ། །ཆང་ལ་ཚེ་ཡི་རྟེན་མཆིས་སོ། །བཟའ་བའི་སྙིང་པོ་ཟན་ལ་བསྡུ། །ཟན་ལ་ཚེ་ཡི་རྟེན་མཆིས་སོ། །རིན་ཆེན་ལྔ་དང་འབྱུང་བ་ལྔ། །འབྲུ་བཅུད་ཐམས་ཅད་རྟེན་ལ་འདུས། །རྟེན་ཀྱང་ཚེ་ཡི་སྙིང་པོར་འདུས། །ཚེ་ཡི་སྙིང་པོ་ཧྲཱིཿལ་འདུས། །མི་འགྱུར་གཡུང་དྲུང་གཡུ་ཚེར་ཐིམ། །ཨཱ་ཡུར་ཚེ་ཡུརྫྙཱ་ན་བྷྲཱུྃ། །ལོ་དང་ཟླ་བའི་ལྷ་མོ་ཡིས། །མི་ནོར་ཟས་གསུམ་གཡང་རྣམས་དང་། །དུས་དང་མཐུན་པའི་བཅུད་སྡུས་ལ། །བདག་ཅག་རྣམས་ལ་བསྟིམ་པར་མཛོད། །ཉི་ཟླ་ལྟ་བུར་གསལ་གྱུར་ཅིག །ཆུ་བོའི་རྒྱུན་ལྟར་རིང་གྱུར་ཅིག །ཤིང་ལོ་ལྟ་བུར་རྒྱས་གྱུར་ཅིག །རྡོ་རྗེ་ལྟ་བུར་མཁྲེགས་གྱུར་ཅིག །རི་བོ་ལྟ་བུར་བརྟན་གྱུར་ཅིག །འགྱུར་མེད་གཡུང་དྲུང་ལྟར་གྱུར་ཅིག །ཨོཾ་ཧྲཱིཿམ་མ་ཨཱ་ཡུཿཔུཎྱ་ཛྙཱ་ན་ཛཿཧཱུྃ་བཾ་ཧོཿ ཨོཾ་ཨཱཿཧཱུྃ་བཛྲ་གུ་རུ་པདྨ་རཱ་གཱ་ཀྵོ་བྷྱ་བཛྲ་ས་མཱ་ཛཿཧཱུྃ་བྷྲཱུྃ་ནྲྀ་ཛཿཔུཎྱེ་པུཎྱེ་མ་ཧཱ་པུཎྱེ་ཨ་པ་རི་མི་ཏ་ཨཱ་ཡུརྫྙཱ་ན་སརྦ་རཱུ་པ་སིདྡྷི་ཕ་ལ་ཧཱུྃ་ཨཱཿསྭཱ་ཧཱ། ཞེས་བརྗོད། སྤྲོ་ན་རྫས་རྟགས་སོགས་སྦྱིན། མེ་ཏོག་འཐོར་ལ་བཀྲ་ཤིས་རྒྱས་པར་བྱ། དེ་ལྟར་ན་དེ་དག་གིས་སྤྱན་རས་གཟིགས་དབང་ཐམས་ཅད་མཁྱེན་པ་ཀརྨ་པའི་ཟབ་ཆོས་འཆི་མེད་རྩ་གསུམ་དྲིལ་སྒྲུབ་ཀྱི་དབང་བསྐུར་རྒྱས་པ་ལེགས་པར་གྲུབ་པ་ཡིན་པས་སོགས་ཀྱིས་མཚམས་སྦྱར་ལ་དམ་ཚིག་ཁས་བླང་། གཏང་རག་མཎྜལ། ལུས་འབུལ་དགེ་བསྔོ་རྣམས་སྤྱི་ལྟར་བྱའོ། །བཞི་པ་མཇུག་གི་ཆོ་ག་ནི། མཆོད་པ་ཁ་གསོས་ལ་བྱིན་བརླབ། ཕྱི་ནང་གསང་བ་དེ་ཁོ་ནའི། །མེ་ཏོག་བདུག་སྤོས་མར་མེ་དྲི། །ཞལ་ཟས་རོལ་མོ་གསང་མཆོད་བཅས། །རྩ་བ་གསུམ་གྱི་ལྷ་ལ་འབུལ། གུ་རུ་དྷེ་བ་དྷཱ་ཀི་ནཱི་དྷརྨ་པཱ་ལ་བཛྲ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་བི་དྱ་ཤབྡ་པཉྩ་ཨ་མྲྀཏ་མ་ཏ་དྷི་ཨཱཿཧཱུྃ་སྭཱ་ཧཱ། ཞེས་པས་མཆོད། བཅོམ་ལྡན་པདྨ་ཚེ་དཔག་མེད། །རང་བྱུང་རོལ་པའི་རྡོ་རྗེ་སྟེ། །དཔའ་བོ་རྣལ་འབྱོར་མར་བཅས་རོལ། །རྡོ་རྗེ་དབྱངས་ཅན་བཟང་པོར་བསྟོད། །རྩ་གསུམ་ཀུན་འདུས་མགོན་པོ་ཚེ་དཔག་ཏུ་མེད་པས་བདག་སོགས་སེམས་ཅན་ཐམས་ཅད་ལ་མཆོག་དང་ཐུན་མོང་ཁྱད་པར་འཆི་མེད་ཚེའི་དངོས་གྲུབ་མ་ལུས་པ་ཐོགས་པ་མེད་པར་བསྩལ་དུ་གསོལ། ཅེས་བསྟོད་ཅིང་གསོལ་བ་གདབ། མ་འབྱོར་པ་དང་སོགས་ཀྱིས་ནོངས་པ་བཤགས་ཤིང་ཡིག་བརྒྱ་བརྗོད། མདུན་བསྐྱེད་ཀྱི་བཅོམ་ལྡན་འདས་ཡབ་ཡུམ་ཆུ་ལ་ལན་ཚྭ་བཏབ་པ་ལྟར་བདག་ཉིད་ལ་ཐིམ་པར་བསམ། རང་ཉིད་བཅོམ་ལྡན་འདས་ཚེ་དཔག་ཏུ་མེད་པའི་སྐུ་གསུང་ཐུགས་ཀྱི་ངོ་བོར་གསལ་བར་གྱུར། ཅེས་མོས་ལ་བསྔོ་སྨོན་སྤྱི་ལྟར་དང་། ཁྱད་པར་སྣང་སྲིད་ཟིལ་གནོན་པདྨ་འབྱུང་། །དེ་དང་དབྱེར་མེད་མི་བསྐྱོད་དགའ་བའི་དབྱངས། །འབྲལ་མེད་སྤྱི་བོའི་གཙུག་ཏུ་བསྟེན་པ་དང་། །བྱིན་རླབས་དངོས་གྲུབ་བདག་རྒྱུད་ལ་འཇུག་ཤོག །ཀུན་ཀྱང་ཚེ་སྲོག་རྡོ་རྗེ་ལྟ་བུར་བརྟན། །མི་མཐུན་བདུད་བཞིའི་གཡུལ་ལས་རབ་རྒྱལ་ཞིང་། །གདུག་པ་ཅན་རྣམས་དྲག་པོས་ཚར་བཅད་དེ། །ཕྲིན་ལས་བཞི་ལ་མངའ་དབང་བསྒྱུར་བར་ཤོག །ཅེས་བརྗོད། བཀྲ་ཤིས་ནི། ཆོས་སྐུ་སྐྱེ་འཇིག་བྲལ་བའི་ཕོ་བྲང་དུ། །ལོངས་སྐུ་སྣ་ཚོགས་དཔག་ཡས་རོལ་གར་ཅན། །སྤྲུལ་སྐུ་ཕྲིན་ལས་སྣ་ཚོགས་རང་གཟུགས་འཛིན། །བཅོམ་ལྡན་རིགས་ལྔ་ཡབ་ཡུམ་བཀྲ་ཤིས་ཤོག །རྩ་བརྒྱུད་བླ་མ་རྒྱལ་བ་སྲས་དང་བཅས། །ཡི་དམ་ཞི་ཁྲོ་དཀྱིལ་འཁོར་ལྷག་པའི་ལྷ། །གདུག་པ་ཀུན་འདུལ་ཆོས་སྐྱོང་སྲུང་མ་སོགས། །བཅོམ་ལྡན་རྩ་བ་གསུམ་གྱི་བཀྲ་ཤིས་ཤོག །ཚེ་ལ་དབང་སྒྱུར་བཅོམ་ལྡན་ཚེ་དཔག་མེད། །བདུད་བཞི་འཇོམས་མཛད་རྡོ་རྗེ་རྣལ་འབྱོར་མ། །སྤྱན་རས་གཟིགས་དང་རྟ་མགྲིན་དབང་གི་རྒྱལ། །ཆོས་སྐྱོང་མ་ཧཱ་ཀཱ་ལའི་བཀྲ་ཤིས་ཤོག །ཅེས་སོགས་བརྗོད་ལ་རོལ་མོ་འཁྲོལ། མེ་ཏོག་འཐོར་ལ་དགེ་ལེགས་ཀྱི་སྣང་བ་སྤེལ་བར་བྱའོ། །རྩ་གསུམ་བྱིན་རླབས་འཆི་མེད་རྡོ་རྗེའི་ཆུས། །གཞོམ་བྲལ་ཡེ་ཤེས་སྲོག་གི་ཀ་བ་བརྟན། །གཉུག་མའི་ཕུང་ཁམས་ཟག་མེད་འཇའ་སྐུར་སྨིན། །སྐྱེ་འཆིའི་འཁྲུལ་སྣང་གཞི་ཐོག་སངས་གྱུར་ཅིག །ཅེས་བཀའ་གཏེར་བཅུད་འདྲིལ་རྫུན་སྤང་དུ་བསྔགས་པའི་ཟབ་ཆོས་འདི་ལ་རྩ་བ་ཡན་ལག་གསལ་བྱེད་དང་བཅས་པའི་ཡིག་ཆ་མང་དུ་བཞུགས་པ་ལས། རྗེ་དགུ་པ་དབང་ཕྱུག་རྡོ་རྗེའི་གསུང་རབ་ཉིད་ཀུན་གྱི་དོན་བསྡུས་སུ་སྣང་ཡང་གསར་རྙིང་གཉིས་ཀའི་ལུགས་སྲོལ་ཡང་ནར་མར་བཀོད་པས་ལག་ལེན་དཀའ་བས། འདིར་རྙིང་ལུགས་གཙོར་བཏོན་ཏེ་ཡིག་ཆ་དེ་ཉིད་ཀྱི་སྙིང་པོ་བསྡུས་ཏེ་བཀོད་པ་པོ་ནི། པདྨ་གར་གྱི་དབང་ཕྱུག་ཕྲིན་ལས་འགྲོ་འདུལ་རྩལ་ཏེ་རྫོང་གསར་བཀྲ་ཤིས་ལྷ་རྩེའི་ཆོས་གྲྭར་སྤེལ་བ་དགེ་ལེགས་འཕེལ།། །།\nRetrieved from "http://rtz.tsadra.org/index.php?title=Terdzo-NGA-024&oldid=118073"\nThis page was last edited on 27 March 2018, at 17:33.


སྙན་ངག་པ་ཁོང་རྗེས་སུ་དྲན་འོས། － མཆོད་མེ་བོད་ཀྱི་རྩོམ་རིག་དྲ་བ།\nའཇིགས་མེད་ནུབ་པ། མཆོད་མེ་བོད་ཀྱི་རྩོམ་རིག་དྲ་བ། 2016-08-05\nཁོང་འདས་གྲོངས་སུ་ཕྱིན་ཚར་བ་གོ་དུས་ངེད་ཀྱི་སེམས་ཅུང་ཟད་སྐྱོ་བྱུང་། རྒྱུ་མཚན། ཁོང་ལོ་ན་སུམ་ཅུའི་གཡས་གཡོན་ལ་སླེབས་ཙམ་རེད། ཁོང་གི་སྙན་ངག་གི་འབྲི་རྒྱུན་ཡང་ཆད་པ་རེད། དེར་བརྟེན། ད་ནས་བཟུང་ང་ཚོར་ཁོང་གི་སྙན་ངག་གསར་བ་ཀློག་པའི་སྐལ་བ་ཡོད་མ་རེད། ཁོང་གི་དངོས་མིང་ལ་ཐོས་པ་རང་གྲོལ་དང་སྨྱུག་མིང་ལ་ཞོགས་རླུང་ཟེར། ལོ་རབས་བརྒྱད་ཅུའི་ནང་མགོ་ལོག་ཏུ་སྐྱེས། སྔ་ཕྱིར་གསེར་རྟ་བླ་རུང་སྒར་དང་རོང་པོ་དགོན་ཆེན་སོགས་ནས་སློབ་སྦྱོང་བྱས་མྱོང་། སྒྱུ་རྩལ་རྩོམ་རིག་གི་དུས་དེབ་ “སྦྲང་ཆར་” དང་ “གངས་རྒྱན་མེ་ཏོག” “མི་རིགས་ཀྱི་རྩོམ་རིག་” སོགས་གཙོས་པའི་ཚགས་པར་སོགས་སུ་སྙན་ངག་དང་འབོལ་རྩོམ་དྲུག་བཅུ་ལྷག་བཀོད་མྱོང་། སྙན་དེབ་ “སློབ་གླིང་གི་རྨི་ལམ་” ཟེར་བ་ཞིག་སྤྱི་ལོ་༢༠༠༩ལོར་དཔར་དུ་བསྐྲུན། ཁོང་གི་ལོ་རྒྱུས་འདི་ཙམ་མ་གཏོགས་ངས་མི་ཤེས། ལོ་རྒྱུས་ཐུང་ངུ་འདི་ཁོང་གིས་ངེད་ཀྱིས་རྩོམ་སྒྲིག་བྱེད་བཞིན་པའི་ “བོད་ཀྱི་དྲ་སྣང་དུས་དེབ་” (TibetWebDigest)ལ་བསྐུར་བྱུང་། རྒྱུ་མཚན། ངེད་ཚོས་ཁོང་གི་སྙན་ངག་ “ཐང་ག་རྙིང་པ་ཞིག་” (An Old Thangka)ཟེར་བ་དེ་ཕྱི་ལོ་ ༢༠༡༥ ལོར་དབྱིན་བསྒྱུར་བྱས་ནས་དྲ་ཚིགས་སུ་བཀོད་པ་ཡིན། ཞོར་ནས། ཉེ་ཆར་ངེད་ཀྱིས་ཁོང་ལ་སོ་སོའི་སྙན་ངག་འགོད་སའི་འཕྲིན་སྟེགས་ཤིག་ཡོད་ན་ལེགས་པའི་བསམ་ཚུལ་བཏོན། འོན་ཀྱང་། ངེད་ཀྱི་བསམ་ཚུལ་དེར་ཨ་ལན་སླེབས་མ་སོང་། ཕལ་ཆེར་དེ་དུས་ཁོང་བཞུད་ཚར་བ་འདྲ།\nངེད་ཀྱིས་རྩོམ་སྒྲིག་བྱེད་བཞིན་པའི་ “བོད་ཀྱི་དྲ་སྣང་དུས་དེབ” ་ཀྱིས་བོད་ནང་གི་རྩོམ་པ་པོའི་བརྩམས་ཆོས་དབྱིན་བསྒྱུར་བྱེད་ཀྱིན་ཡོད། དེ་ཡང་གཙོ་བོ་བརྩམས་ཆོས་ཀྱི་སྤུས་ཀ་ལ་བལྟ་ཡི་ཡོད། རྩོམ་པ་པོ་སུ་ཡིན་མིན་ལ་བལྟ་ཡི་མེད། དེར་བརྟེན། ང་ཚོས་ད་ཕན་བསྒྱུར་བའི་ཁོངས་སུ། མིང་གྲགས་ཅན་གྱི་རྩོམ་པ་པོ་ཡོད་ལ་ཀློག་པ་པོས་དོ་སྣང་རྒྱ་ཆེར་མ་བྱས་པའི་རྩོམ་པ་པོ་ཡང་ཡོད། ཞོགས་རླུང་ནི་ཕྱི་མའི་གྲས་ཀྱི་གཅིག་ཡིན། ལྷག་པར་དུ། ཞོགས་རླུང་ནི་བོད་ནང་གི་ན་གཞོན་ཚིགས་བཅད་སྙན་ངག་འབྲི་མཁན་རྩེ་གྲས་ཀྱི་ཁོངས་སུ་བགྲངས་ཆོག་རུང་། ཁོང་གི་སྙན་ངག་དག་ལ་བོད་ཀྱི་ཀློག་པ་པོ་ཚོའི་ཕྱོགས་ནས་ཐོབ་འོས་པའི་གདེང་འཇོག་དང་སྤྲོད་འོས་པའི་དོ་སྣང་དེ་སླེབས་མེད། གནད་དོན་འདི་ལ་རྒྱུ་རྐྱེན་མང་པོ་ཡོད་པའི་ཁྲོད་ཀྱི་གཅིག་ནི། བོད་ཀྱི་ཀློག་པ་པོ་རྣམས་ཀྱིས་ད་དུང་ཡང་རྩོམ་པ་པོ་གྲགས་ཆེ་ཆུང་ལ་བལྟ་བ་མ་གཏོགས་རྩོམ་པ་པོ་གང་དེའི་བརྩམས་ཆོས་ཀྱི་སྤུས་ཀ་དང་བརྩམས་ཆོས་དེ་ཞིབ་ཀློག་བྱེད་ཀྱི་མེད།\nགང་ལྟར། རྩོམ་པ་པོ་ཁོང་ང་ཚོ་དང་ཁ་བྲལ་ཟིན། འདི་རུ་ངེད་ཀྱིས་ཁོང་གིས་བརྩམས་པའི་ “ཐང་ག་རྙིང་པ་ཞིག་” ཟེར་བའི་སྙན་ངག་དེའི་དབྱིན་བསྒྱུར་བཀོད་ཡོད། ཁོང་གིས་མི་ཚེ་ཐུང་ཐུང་འདིའི་ནང་ལ་འཇིག་རྟེན་འདིར་ལེགས་སྐྱེས་སུ་བཞག་པའི་སྙན་ངག་ངར་མ་དེ་ཚོའི་གྲས་ཀྱི་རེ་གཉིས་ཤིག་ངེད་ཀྱིས་ག་ལེར་དབྱིན་བསྒྱུར་བྱེད་ཀྱི་ཡིན། མཐར། སྙན་ངག་པ་ཁོང་གི་ཤུལ་ལུས་ནང་མི་དང་བུ་ཕྲུག་སོགས་ལ་གདུང་སེམས་མཉམ་སྐྱེད་ཞུ་བ་ཡིན། ཁོང་ཚོར་སེམས་ངལ་ཆུང་བར་ཤོག\nIn this old black tent,\nthe dusty old Thangka,\nbought from the Lhasa barkhor,\nwhen both the Gyalwa and Panchen\nthat of Chenrezig-\neven though the painting is old,\nits blessings have not vanished.\nIt is worthathousand statues.\nIn the hearts of my white-haired,\nthis Thangka is their Lhasa Jowo,\nthis Thangka is their Gyalwa, their Panchen.\nམཆན། “ཐང་ག་རྙིང་པ་ཞིག་” ཟེར་བའི་དབྱིན་བསྒྱུར་འདི་བོད་ཀྱི་དྲ་སྣང་དུས་དེབ་སྟེང་བཀོད་ཡོད།\n2016-08-05 འཇིགས་མེད་ནུབ་པ། ཀློག་གྲངས། མཆན ཡོད།